title: Εκτελεστικός κανονισμός (ΕΕ) 2016/1778 της Επιτροπής, της 6ης Οκτωβρίου 2016, για την επιβολή προσωρινού δασμού αντιντάμπινγκ στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Λαϊκής Δημοκρατίας της Κίνας

text:
                  7.10.2016

                  EL

                  Επίσημη Εφημερίδα της Ευρωπαϊκής Ένωσης

                  L 272/33

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1778 ΤΗΣ ΕΠΙΤΡΟΠΉΣ
      της 6ης Οκτωβρίου 2016
      για την επιβολή προσωρινού δασμού αντιντάμπινγκ στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Λαϊκής Δημοκρατίας της Κίνας
      Η ΕΥΡΩΠΑΪΚH ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 7 παράγραφος 4,
      Έπειτα από διαβούλευση με τα κράτη μέλη,
      Εκτιμώντας τα ακόλουθα:
      1.   ΔΙΑΔΙΚΑΣΙΑ

      1.1.   Έναρξη

                  (1)

                  Στις 4 Ιανουαρίου 2016 η «European Steel Association» («Eurofer» ή «ο καταγγέλλων») υπέβαλε καταγγελία εξ ονόματος παραγωγών που αντιπροσωπεύουν άνω του 90 % της συνολικής ενωσιακής παραγωγής ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα. Η καταγγελία περιείχε αποδεικτικά στοιχεία ύπαρξης πρακτικής ντάμπινγκ και συνακόλουθου κινδύνου πρόκλησης σοβαρής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη διαδικασίας έρευνας.

                  (2)

                  Μετά την εν λόγω καταγγελία, και συγκεκριμένα στις 13 Φεβρουαρίου 2016, η Ευρωπαϊκή Επιτροπή («η Επιτροπή») κίνησε διαδικασία έρευνας αντιντάμπινγκ όσον αφορά τις εισαγωγές στην Ένωση ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Λαϊκής Δημοκρατίας της Κίνας («η ΛΔΚ» ή «η οικεία χώρα») βάσει του άρθρου 5 του κανονισμού (ΕΚ) αριθ. 2009/1225 του Συμβουλίου (2) («ο βασικός κανονισμός»). Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης (3) («η ανακοίνωση για την έναρξη διαδικασίας»).

                  (3)

                  Στη συνέχεια, η Επιτροπή άρχισε επίσης τις δύο ακόλουθες έρευνες:

                              α)

                              Στις 13 Μαΐου 2016 (4), μια έρευνα κατά των επιδοτήσεων για τις εισαγωγές του ίδιου προϊόντος καταγωγής Λαϊκής Δημοκρατίας της Κίνας·

                              β)

                              Στις 7 Ιουλίου 2016 (5), μια έρευνα αντιντάμπινγκ για τις εισαγωγές του ίδιου προϊόντος καταγωγής Βραζιλίας, Ιράν, Ρωσίας, Σερβίας και Ουκρανίας.

            1.2.   Καταγραφή

                  (4)

                  Στις 5 Απριλίου 2016 ο καταγγέλλων υπέβαλε αίτηση για καταγραφή των εισαγωγών του εν λόγω προϊόντος από τη ΛΔΚ. Στις 2 Ιουνίου 2016 ο καταγγέλλων επικαιροποίησε την αίτηση παρέχοντας πιο πρόσφατα οικονομικά στοιχεία, αλλά στις 11 Αυγούστου 2016 την απέσυρε.

            1.3.   Ενδιαφερόμενα μέρη

                  (5)

                  Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να αναγγελθούν για να συμμετάσχουν στην έρευνα. Επιπλέον, η Επιτροπή ενημέρωσε ειδικά τον καταγγέλλοντα, άλλους γνωστούς παραγωγούς της Ένωσης, τους γνωστούς παραγωγούς-εξαγωγείς, τις αρχές της Κίνας, τους γνωστούς εισαγωγείς, προμηθευτές και χρήστες, εμπόρους, καθώς και ενώσεις που είναι γνωστό ότι ενδιαφέρονταν για την έναρξη της έρευνας και τους κάλεσε να συμμετάσχουν.

                  (6)

                  Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή τον σύμβουλο ακροάσεων για τις διαδικασίες εμπορικών προσφυγών. Η δυνατότητα ακρόασης παραχωρήθηκε σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

            1.4.   Δειγματοληψία

                  (7)

                  Στην ανακοίνωση για την έναρξη της διαδικασίας, η Επιτροπή ανέφερε ότι ενδέχεται να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.

            1.4.1.   Δειγματοληψία των παραγωγών της Ένωσης

                  (8)

                  Στην ανακοίνωση για την έναρξη της διαδικασίας, η Επιτροπή ανέφερε ότι θα επέλεγε ένα δείγμα των παραγωγών της Ένωσης λόγω του μεγάλου αριθμού τους. Η Επιτροπή στη συνέχεια επέλεξε το δείγμα με βάση τον μεγαλύτερο αντιπροσωπευτικό όγκο παραγωγής και πωλήσεων, εξασφαλίζοντας παράλληλα γεωγραφική διασπορά. Ενημέρωσε τις συγκεκριμένες προσωρινά επιλεγμένες επιχειρήσεις και τον καταγγέλλοντα. Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το προσωρινό δείγμα.

                  (9)

                  Ένας προσωρινά επιλεγμένος παραγωγός της Ένωσης ενημέρωσε την Επιτροπή ότι δεν θα μπορούσε να συνεργαστεί. Επιπλέον, τόσο η Ένωση Σιδήρου και Χάλυβα της Ιταλίας (Federacciai) όσο και η Eurofer επισήμαναν ότι η νότια Ευρώπη δεν εκπροσωπήθηκε στο προσωρινό δείγμα. Για να διασφαλίσει καλύτερη γεωγραφική διασπορά, η Επιτροπή αντικατέστησε τον παραγωγό της Ένωσης που αποφάσισε να μη συνεργαστεί με έναν παραγωγό της Ένωσης από τη νότια Ευρώπη.

                  (10)

                  Κατά συνέπεια, το τελικό δείγμα αποτελούνταν από πέντε παραγωγούς της Ένωσης που βρίσκονταν σε πέντε διαφορετικά κράτη μέλη. Το δείγμα αυτό αντιπροσωπεύει πάνω από το 45 % της παραγωγής της Ένωσης.

            1.4.2.   Δειγματοληψία μη συνδεδεμένων εισαγωγέων

                  (11)

                  Η Επιτροπή ζήτησε από μη συνδεδεμένους εισαγωγείς να παράσχουν τις πληροφορίες που προσδιορίζονται στην ανακοίνωση για την έναρξη της διαδικασίας, προκειμένου να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει δείγμα.

                  (12)

                  Τέσσερις εισαγωγείς παρείχαν τις πληροφορίες που ζητήθηκαν. Ως εκ τούτου, η δειγματοληψία δεν κρίθηκε αναγκαία και στάλθηκαν σε όλους τα ερωτηματολόγια που αφορούν τους εισαγωγείς.

                  (13)

                  Ωστόσο, αν και η Επιτροπή επικοινώνησε μαζί τους σε μια προσπάθεια να συλλέξει σχετικές πληροφορίες, κανείς μη συνδεδεμένος εισαγωγέας δεν υπέβαλε πλήρως συμπληρωμένο ερωτηματολόγιο για τους σκοπούς αυτής της έρευνας.

            1.4.3.   Δειγματοληψία παραγωγών-εξαγωγέων στη ΛΔΚ

                  (14)

                  Για να αποφασιστεί κατά πόσον η δειγματοληψία ήταν αναγκαία και, εάν ήταν, να επιλεγεί δείγμα για τη ΛΔΚ, η Επιτροπή ζήτησε από όλους τους παραγωγούς-εξαγωγείς στη ΛΔΚ να παράσχουν τις πληροφορίες που ορίζονται στην ανακοίνωση για την έναρξη έρευνας. Επιπλέον, η Επιτροπή ζήτησε από την αποστολή της Λαϊκής Δημοκρατίας της Κίνας στην Ευρωπαϊκή Ένωση να ορίσει και/ή να επικοινωνήσει με άλλους παραγωγούς-εξαγωγείς που ενδεχομένως θα ενδιαφέρονταν να συμμετάσχουν στην έρευνα.

                  (15)

                  Δεκατρείς όμιλοι παραγωγών-εξαγωγέων της ΛΔΚ υπέβαλαν τις ζητούμενες πληροφορίες και συμφώνησαν να συμπεριληφθούν στο δείγμα. Η Επιτροπή πρότεινε ένα δείγμα τριών ομίλων εταιρειών βάσει του μεγαλύτερου αντιπροσωπευτικού όγκου εξαγωγών στην Ένωση, όγκου που μπορούσε εύλογα να διερευνηθεί εντός των διαθέσιμων χρονικών περιθωρίων. Κάλεσε όλους τους ενδιαφερόμενους γνωστούς παραγωγούς-εξαγωγείς και τις αρχές τις ΛΔΚ να υποβάλουν παρατηρήσεις για το προτεινόμενο δείγμα.

                  (16)

                  Ένας παραγωγός-εξαγωγέας, η «Jiangsu Tiangong Tools Company Limited (Tiangong Tools)», υποστήριξε ότι θα πρέπει να συμπεριληφθεί στο δείγμα διότι, αντίθετα από τους επιλεγμένους παραγωγούς-εξαγωγείς, παράγει χάλυβα εργαλείων και χάλυβα ταχείας κοπής. Ισχυρίστηκε ότι, αν το προϊόν της θεωρείται υπό εξέταση προϊόν, το δείγμα θα πρέπει να είναι πιο αντιπροσωπευτικό και να το συμπεριλάβει.

                  (17)

                  Το αίτημα αυτό απορρίφθηκε. Η Tiangong Tools εξήγαγε μόνο μικρές ποσότητες ενός συγκεκριμένου είδους προϊόντος στην Ένωση. Επομένως, η προσθήκη αυτού του παραγωγού-εξαγωγέα στο δείγμα δεν θα είχε κάνει το δείγμα πιο αντιπροσωπευτικό. Η Επιτροπή ανέλυσε περαιτέρω το ζήτημα της αντιπροσωπευτικότητας εντός του πλαισίου του πεδίου ορισμού της παραγωγής.

                  (18)

                  Συνεπώς, η Επιτροπή αποφάσισε να κρατήσει το προτεινόμενο δείγμα των τριών ομίλων των παραγωγών-εξαγωγέων. Το δείγμα των παραγωγών-εξαγωγέων συγκεντρώνει το 57 % των συνολικών εισαγωγών των προϊόντων από τη ΛΔΚ στην Ένωση και το 58 % των συνολικών εισαγωγών στην Ένωση του εν λόγω προϊόντος από Κινέζους συνεργαζόμενους παραγωγούς-εξαγωγείς.

            1.5.   Ατομική εξέταση

                  (19)

                  Ένας από τους παραγωγούς-εξαγωγείς, η Tiangong Tools, ζήτησε ατομική εξέταση σύμφωνα με το άρθρο 17 παράγραφος 3 του βασικού κανονισμού και υπέβαλε συμπληρωμένο ερωτηματολόγιο για τον σκοπό αυτό. Η Επιτροπή αποδέχθηκε προκαταρκτικά το αίτημα αυτό και επιβεβαίωσε τις πληροφορίες που προσκομίστηκαν επιτόπου.

                  (20)

                  Ωστόσο, η έρευνα έδειξε ότι η εν λόγω εταιρεία παράγει και εξάγει στην Ένωση μόνο χάλυβα εργαλείων και χάλυβα ταχείας κοπής. Δεδομένου ότι, όπως εξηγείται στις αιτιολογικές σκέψεις 29 έως 35 κατωτέρω, η Επιτροπή προσωρινά αποφάσισε να αποκλείσει τον χάλυβα εργαλείων και τον χάλυβα ταχείας κοπής από το πεδίο αυτής της έρευνας, δεν καθορίστηκε προσωρινό περιθώριο ντάμπινγκ για την Tiangong Tools. Εντούτοις, αν η Επιτροπή αλλάξει τη γνώμη της σχετικά με το πεδίο κάλυψης του προϊόντος στο τελικό στάδιο, η αίτηση ατομικής εξέτασης του εν λόγω παραγωγού-εξαγωγέα θα επανεξεταστεί.

            1.6.   Απαντήσεις στο ερωτηματολόγιο

                  (21)

                  Η Επιτροπή απέστειλε ερωτηματολόγια σε όλα τα γνωστά ενδιαφερόμενα μέρη και σε όλες τις λοιπές εταιρείες που αναγγέλθηκαν εντός των προθεσμιών που ορίζονταν στην ανακοίνωση για την έναρξη διαδικασίας. Απαντήσεις στο ερωτηματολόγιο ελήφθησαν από την Eurofer, πέντε παραγωγούς της Ένωσης και τα συναφή κέντρα παροχής υπηρεσιών στον τομέα του χάλυβα, έναν χρήστη, τρεις ομίλους παραγωγών-εξαγωγέων στην ΛΔΚ και έναν παραγωγό σε ανάλογη χώρα.

            1.7.   Επιτόπιες επαληθεύσεις

                  (22)

                  Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, του κινδύνου ζημίας που προέκυψε και του συμφέροντος της Ένωσης. Επιτόπιες επαληθεύσεις, σύμφωνα με το άρθρο 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών/ένωσης:

                              Ένωση των παραγωγών της Ένωσης

                                          —

                                          Eurofer, Βρυξέλλες, Βέλγιο

                              Παραγωγοί της Ένωσης:

                                          —

                                          ThyssenKrupp Stahl AG, Duisburg, Γερμανία

                                          —

                                          Tata Steel IJmuiden BV, Velsen-Noord, Κάτω Χώρες

                                          —

                                          Tata Steel UK Limited, Port Talbot, Νότια Ουαλία, Ηνωμένο Βασίλειο

                                          —

                                          ArcelorMittal France S.A., Γαλλία, που κατέχει τις ακόλουθες θυγατρικές:

                                                      —

                                                      ArcelorMittal Mediterranee SAS, Fos-sur-Mer, Γαλλία

                                                      —

                                                      ArcelorMittal Atlantique Et Lorraine, Dunkerque, Γαλλία

                                          —

                                          ArcelorMittal España SA, Gozón, Ισπανία

                              Χρήστης:

                                          —

                                          Marcegaglia Carbon Steel Spa, Gazoldo degli Ippoliti, Ιταλία

                              Παραγωγοί-εξαγωγείς στη ΛΔΚ και συνδεδεμένοι έμποροι:

                                          —

                                          Benxi Iron & Steel Group:

                                                      —

                                                      Bengang Steel Plates Co., Ltd, Benxi, Liaoning Province, ΛΔΚ

                                                      —

                                                      Benxi Iron & Steel Hong Kong Limited, Χονγκ Κονγκ

                                          —

                                          Jiangsu Shagang Group Co., Ltd.:

                                                      —

                                                      Zhangjiagang Hongchang Plate Co., Ltd. Jinfeng Town, Zhangjiagang City, Jiangsu Province, ΛΔΚ

                                                      —

                                                      Zhangjiagang GTA Plate Co., Ltd., Jinfeng Town, Zhangjiagang City, Jiangsu Province, ΛΔΚ

                                                      —

                                                      Jiangsu Shagang International Trade Co., Ltd., Jinfeng Town, Zhangjiagang City, Jiangsu Province, ΛΔΚ

                                                      —

                                                      Shagang South-Asia Trading Co., Χονγκ Κονγκ

                                                      —

                                                      Xinsha International PTE. Ltd., Σινγκαπούρη

                                          —

                                          Hebei Iron and Steel Group (HBIS):

                                                      —

                                                      Handan Iron & Steel Group Han-Bao Co., Ltd., Handan City, Hebei Province, ΛΔΚ

                                                      —

                                                      Hebei Iron & Steel Co., Ltd. Tangshan Branch, Tangshan City, Hebei Province, ΛΔΚ

                                                      —

                                                      Hebei Iron & Steel Co., Ltd. Chengde Branch, Chengde City, Hebei Province, ΛΔΚ

                                                      —

                                                      Handan Iron and Steel Group Import and Export Co Ltd, Handan City, Hebei Province, ΛΔΚ

                                                      —

                                                      Hebei Iron and Steel (Singapore) PTE Ltd, Handan City, Hebei Province, ΛΔΚ

                                                      —

                                                      Hebei Iron and Steel (Hong Kong) International Trade Co Ltd, Handan City, Hebei Province, ΛΔΚ

                                                      —

                                                      Hebei Iron and Steel Group (Shanghai) International Trade Co Ltd, Handan City and Chengde City, Hebei Province, ΛΔΚ

                                                      —

                                                      Tangshan Iron and Steel Group Co Ltd, Tangshan City, Hebei Province, ΛΔΚ

                                                      —

                                                      Sinobiz Holdings Limited (British Virgin Islands), Tangshan City, Hebei Province, ΛΔΚ

                                                      —

                                                      Chengde Steel Logistics Co Ltd, Chengde City, Hebei Province, ΛΔΚ

                                                      —

                                                      Duferco SA, Lugano, Ελβετία

                                          —

                                          Jiangsu Tiangong Tools Company Limited:

                                                      —

                                                      Tiangong Aihe Company Limited, Danbei County, Danyang City, Jiangsu Province, ΛΔΚ

                              Συνδεδεμένοι εισαγωγείς στην Ένωση:

                                          —

                                          Benxi Iron and Steel Group Europe GmbH, Ντίσελντορφ, Γερμανία

                                          —

                                          Duferco Commerciale SPA, Γένοβα, Ιταλία

                              Παραγωγός στην ανάλογη χώρα:

                                          —

                                          ArcelorMittal USA, Σικάγο, ΗΠΑ

            1.8.   Περίοδος της έρευνας και εξεταζόμενη περίοδος

                  (23)

                  Η έρευνα για την ύπαρξη ντάμπινγκ και ζημίας κάλυψε την περίοδο από την 1η Ιανουαρίου 2015 έως την 31η Δεκεμβρίου 2015 (εφεξής «η περίοδος της έρευνας»). Η εξέταση των συναφών τάσεων για την εκτίμηση της ζημίας κάλυψε την περίοδο από την 1η Ιανουαρίου 2012 έως το τέλος της περιόδου της έρευνας (εφεξής«η εξεταζόμενη περίοδος»).

            2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

      2.1.   Υπό εξέταση προϊόν

                  (24)

                  Το υπό εξέταση προϊόν είναι ορισμένα πλατέα προϊόντα έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένα (συμπεριλαμβανομένων προϊόντων κομμένων κατά μήκος και «στενών φύλλων»), που έχουν υποβληθεί απλώς σε θερμή έλαση μη επιστρωμένα ή επιχρισμένα με άλλο μέταλλο ούτε επενδυμένα.
                  Το υπό εξέταση προϊόν δεν περιλαμβάνει:

                              —

                              προϊόντα ανοξείδωτου χάλυβα και προϊόντα έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές,

                              —

                              προϊόντα από χάλυβα εργαλείων και προϊόντα από χάλυβα ταχείας κοπής (6),

                              —

                              προϊόντα, μη περιελιγμένα, χωρίς ανάγλυφα σχέδια, με πάχος μεγαλύτερο από 10 mm και με πλάτος 600 mm ή παραπάνω, και

                              —

                              προϊόντα, μη περιελιγμένα, χωρίς ανάγλυφα σχέδια, πάχους από 4,75 mm έως και 10 mm και πλάτους 2 050 mm ή παραπάνω.

                        Το υπό εξέταση προϊόν υπάγεται σήμερα στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10, 7225 30 90, ex 7225 40 60, 7225 40 90, ex 7226 19 10, 7226 91 91 και 7226 91 99 και είναι καταγωγής Λαϊκής Δημοκρατίας της Κίνας.

                  (25)

                  Τα πλατέα προϊόντα θερμής έλασης από χάλυβα παράγονται από ρόλους θερμής έλασης· πρόκειται για διαδικασία μορφοποίησης μετάλλου κατά την οποία θερμό μέταλλο διέρχεται από ένα ή περισσότερα ζεύγη θερμών κυλίνδρων, προκειμένου να μειωθεί το πάχος και να καταστεί ομοιόμορφο, και κατά την οποία η θερμοκρασία του μετάλλου είναι υψηλότερη από την θερμοκρασία ανακρυστάλλωσής του. Παραδίδονται σε διάφορες μορφές: σε ρόλους (επιχρισμένους με έλαιο ή μη, αποξειδωμένους ή μη), σε επιμήκη τεμάχια (φύλλα) ή σε λεπτές λωρίδες.

                  (26)

                  Υπάρχουν δύο κύριες χρήσεις των πλατέων προϊόντων θερμής έλασης από χάλυβα. Πρώτον, αποτελούν την πρώτη ύλη για την παραγωγή διαφόρων κατάντη προϊόντων προστιθέμενης αξίας από χάλυβα, αρχίζοντας από πλατέα προϊόντα ψυχρής έλασης (7) και επενδυμένα προϊόντα χάλυβα. Δεύτερον, χρησιμοποιούνται ως βιομηχανικά μέσα παραγωγής που αγοράζονται από τελικούς χρήστες για ποικίλες εφαρμογές, συμπεριλαμβανομένων των κατασκευών (παραγωγή χαλυβδοσωλήνων), της ναυπηγικής, των περιεκτών αερίου, των αυτοκινήτων, των δοχείων πίεσης και των ενεργειακών αγωγών.

            2.2.   Ομοειδές προϊόν

                  (27)

                  Η έρευνα έδειξε ότι τα ακόλουθα προϊόντα έχουν τα ίδια βασικά φυσικά χαρακτηριστικά, καθώς και τις ίδιες βασικές χρήσεις:

                              α)

                              το υπό εξέταση προϊόν·

                              β)

                              το προϊόν που παράγεται και πωλείται στην εγχώρια αγορά της ΛΔΚ και των ΗΠΑ·

                              γ)

                              το προϊόν που παράγεται και πωλείται στην Ένωση από τον κλάδο παραγωγής της Ένωσης.

                  (28)

                  Στο στάδιο αυτό η Επιτροπή αποφάσισε ότι τα εν λόγω προϊόντα αποτελούν ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

            2.3.   Ισχυρισμοί όσον αφορά το πεδίο κάλυψης του προϊόντος

                  (29)

                  Πρώτον, ένας παραγωγός-εξαγωγέας («Jiangsu Tiangong Tools Company Limited») και ένας εισαγωγέας συνδεδεμένος με έναν άλλον Κινέζο παραγωγό-εξαγωγέα («Duferco S.A.») ζήτησαν να εξαιρεθεί από το πεδίο κάλυψης του προϊόντος ένα ορισμένο είδος πλατέων προϊόντων θερμής έλασης από χάλυβα, γνωστών στη βιομηχανία ως χάλυβας εργαλείων και χάλυβας ταχείας κοπής. Υποστήριξαν ότι ο χάλυβας εργαλείων και ο χάλυβας ταχείας κοπής έχουν σημαντικά διαφορετικές ιδιότητες και τιμές, καθώς επίσης και διαφορετικές προδιαγραφές και χρήσεις.

                  (30)

                  Την 21η Απριλίου 2016 πραγματοποιήθηκε ακρόαση με τον Κινέζο παραγωγό-εξαγωγέα παρουσία του συμβούλου ακροάσεων για τις διαδικασίες εμπορικών προσφυγών. Επιπλέον, στις 22 Ιουνίου 2016, πραγματοποιήθηκε ακρόαση με τον εισαγωγέα σχετικά με το αίτημα που υπέβαλε για εξαίρεση των εν λόγω προϊόντων.

                  (31)

                  Ο καταγγέλλων είχε τη γνώμη ότι οι ισχυρισμοί αυτοί δεν ήταν βάσιμοι και ότι υπάρχει κίνδυνος καταστρατήγησης αν οι ισχυρισμοί αυτοί γίνονταν αποδεκτοί από την Επιτροπή.

                  (32)

                  Η Επιτροπή έκρινε ότι πράγματι υπάρχουν μεγάλες φυσικές και χημικές διαφορές μεταξύ άλλων τύπων του υπό εξέταση προϊόντος διαφορετικών από τον χάλυβα εργαλείων και τον χάλυβα ταχείας κοπής αφενός, και του χάλυβα εργαλείων και του χάλυβα ταχείας κοπής αφετέρου. Υπάρχουν διάφορα χημικά στοιχεία (8) εγγενώς παρόντα στον χάλυβα εργαλείων και τον χάλυβα ταχείας κοπής, τα οποία δεν βρίσκονται στο υπό εξέταση προϊόν.

                  (33)

                  Επιπλέον, υπάρχουν διαφορές στη διαδικασία παραγωγής, διαφορετικές χρήσεις και σημαντικές διαφορές τιμών μεταξύ του χάλυβα εργαλείων και του χάλυβα ταχείας κοπής, αφενός, και των άλλων τύπων του υπό εξέταση προϊόντος, αφετέρου. Για παράδειγμα, ο χάλυβας εργαλείων και ο χάλυβας ταχείας κοπής, αντιθέτως από τους άλλους τύπους του υπό εξέταση προϊόντος, χρησιμοποιείται για την κατεργασία, επεξεργασία, κοπή, σφυρηλάτηση και διάτρηση άλλων υλών, πράγμα που δεν αποτελεί τη συμβατική χρήση των άλλων τύπων του υπό εξέταση προϊόντος. Επιπλέον, η παραγωγή χάλυβα εργαλείων ακολουθεί διαφορετική διαδικασία παραγωγής, με την οποία οι συγκεκριμένες ειδικές ιδιότητες επιτυγχάνονται κατά τη διάρκεια όλων των σταδίων της διαδικασίας παραγωγής. Η διαφορά στη διαδικασία παραγωγής καθιστά τη διαδικασία παραγωγής του χάλυβα εργαλείων και του χάλυβα ταχείας κοπής πιο δαπανηρή, γεγονός που σε κάποιο βαθμό εξηγεί τη διαφορά στις τιμές πώλησης με άλλους τύπους του υπό εξέταση προϊόντος.

                  (34)

                  Από πλευράς όγκου, οι εισαγωγές του χάλυβα εργαλείων και του χάλυβα ταχείας κοπής αντιπροσωπεύουν περίπου το 1,25 % των συνολικών κινεζικών εισαγωγών κατά το έτος 2015. Ο χάλυβας εργαλείων και ο χάλυβας ταχείας κοπής υπάγονται επίσης σε διαφορετικούς, συγκεκριμένους κωδικούς ΣΟ.

                  (35)

                  Επομένως, η Επιτροπή εξαίρεσε προσωρινά τον χάλυβα εργαλείων και τον χάλυβα ταχείας κοπής, ενώ ενημέρωσε τις εθνικές τελωνειακές αρχές για τυχόν κινδύνους καταστρατήγησης.

                  (36)

                  Δεύτερον, στις 5 Αυγούστου 2016, ένας Ιταλός χρήστης, η «Marcegaglia Carbon Steel Spa», υποστήριξε ότι οι ακόλουθοι τύποι του υπό εξέταση προϊόντος θα πρέπει να εξαιρεθούν από το πεδίο κάλυψης του προϊόντος: Τύποι χάλυβα απαλλαγμένοι από ατέλειες παρεμβολής (IF), τύποι χάλυβα με ακτίνες διπλής φάσης, τύποι χάλυβα με υψηλή περιεκτικότητα σε άνθρακα και τύποι χάλυβα με μη προσανατολισμένους κόκκους. Το σκεπτικό του αποκλεισμού της αίτησης για τους εν λόγω τύπους του προϊόντος ήταν σε γενικές γραμμές το εξής:

                              α)

                              Τα προϊόντα αυτά έχουν σημαντικά διαφορετικές ιδιότητες, χρήσεις και τιμές σε σύγκριση με όλους τους άλλους τύπους του υπό εξέταση προϊόντος·

                              β)

                              Δεν πρόκειται για προϊόντα υποκαταστάσιμα με τους άλλους τύπους του υπό εξέταση προϊόντος.

                  (37)

                  Ο ίδιος χρήστης ζήτησε επίσης οι τύποι προϊόντος που χρησιμοποιούνται για ψυχρή έλαση να εξαιρεθούν βάσει της περαιτέρω κατάντη χρήσης τους.

                  (38)

                  Όσον αφορά το αίτημα εξαίρεσης από το προϊόν τύπων χάλυβα απαλλαγμένων από ατέλειες παρεμβολής (IF), τύπων χάλυβα με ακτίνες διπλής φάσης, τύπων χάλυβα με υψηλή περιεκτικότητα σε άνθρακα και τύπων χάλυβα με μη προσανατολισμένους κόκκους του εξεταζόμενου προϊόντος, η Επιτροπή διαπίστωσε ότι δεν έχει αποδειχθεί ότι αυτά τα προϊόντα έχουν διαφορετικές ιδιότητες και χρήσεις. Επίσης, η τελική λεπτομερής αίτηση για εξαίρεση του προϊόντος υποβλήθηκε σε πολύ όψιμο στάδιο. Επομένως, στο στάδιο αυτό η Επιτροπή απέρριψε την αίτηση, αλλά θα διερευνήσει περαιτέρω τον ισχυρισμό αυτό.

                  (39)

                  Σχετικά με τους τύπους προϊόντος που χρησιμοποιούνται για επανέλαση, αυτή είναι μία από τις κύριες χρήσεις του υπό εξέταση προϊόντος, όπως αναφέρεται στην αιτιολογική σκέψη 26 ανωτέρω. Διαφορετική χρήση δεν αποτελεί αφ' εαυτής λόγο για αποκλεισμό. Επίσης, η εξαίρεση αυτών των τύπων προϊόντων θα οδηγήσει στην εξαίρεση της πλειονότητας όλων των εισαγόμενων τύπων του υπό εξέταση προϊόντος, επιπλέον της περίπλοκης, αν όχι αδύνατης, διοικητικής παρακολούθησης προκειμένου να διαχωρίζεται το υπό εξέταση προϊόν σε εκείνα που χρησιμοποιούνται για επανέλαση και σε εκείνα που δεν χρησιμοποιούνται για τον σκοπό αυτό. Επομένως, στο στάδιο αυτό η Επιτροπή απέρριψε την αίτηση επίσης.

            3.   ΝΤΑΜΠΙΝΓΚ

      3.1.   Κανονική αξία

                  (40)

                  Σύμφωνα με το άρθρο 2 παράγραφος 7 στοιχείο β) του βασικού κανονισμού, η Επιτροπή προσδιορίζει την κανονική αξία σύμφωνα με το άρθρο 2 παράγραφοι 1 έως 6 του εν λόγω κανονισμού για τους παραγωγούς-εξαγωγείς στη ΛΔΚ που συμμορφώνονται με τα κριτήρια του άρθρου 2 παράγραφος 7 στοιχείο γ) του εν λόγω κανονισμού και στους οποίους θα μπορούσε, επομένως, να χορηγηθεί καθεστώς οικονομίας της αγοράς. Ωστόσο, κανείς από τους συνεργαζόμενους παραγωγούς-εξαγωγείς δεν υπέβαλε αίτηση για τέτοιο καθεστώς.

                  (41)

                  Επομένως, σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίστηκε με βάση τις τιμές ή την κατασκευασμένη κανονική αξία σε τρίτη χώρα με οικονομία αγοράς («η ανάλογη χώρα»).

                  (42)

                  Στην ανακοίνωση για την έναρξη της διαδικασίας, η Επιτροπή πρότεινε να χρησιμοποιηθεί μια τρίτη χώρα με οικονομία της αγοράς («ανάλογη χώρα») κατά την έννοια του άρθρου 2 παράγραφος 7 στοιχείο α) του βασικού κανονισμού. Η Επιτροπή απέστειλε ερωτηματολόγια σε όλους τους γνωστούς παραγωγούς στις 11 χώρες με οικονομία αγοράς που αναφέρονται στην ανακοίνωση για την έναρξη της διαδικασίας (9), καθώς και σε οκτώ ακόμη χώρες όπου υπήρχαν ενδείξεις παραγωγής και πώλησης ομοειδούς προϊόντος, δηλαδή την Αργεντινή, την Αυστραλία, την Αίγυπτο, το Ιράν, την Ιαπωνία, τη Νότια Αφρική, τη Δημοκρατία της Κορέας και την Ταϊβάν. Συνολικά, ενημερώθηκαν 62 παραγωγοί σε 19 δυνάμει ανάλογες χώρες. Ωστόσο, μόνο μία εταιρεία στις ΗΠΑ («ArcelorMittal USA») εξέφρασε την πρόθεσή της να συνεργαστεί —και υπέβαλε συμπληρωμένο ερωτηματολόγιο.

                  (43)

                  Οι ΗΠΑ θεωρούνται κατάλληλη ανάλογη αγορά, καθώς είναι ανοικτή αγορά, με δέκα εγχώριους παραγωγούς ομοειδούς προϊόντος και εισαγωγές από άλλες χώρες που αντιπροσωπεύουν πάνω από το 10 % της συνολικής κατανάλωσης. Επομένως, και δεδομένου ότι ένας μόνο παραγωγός από τις ΗΠΑ εξέφρασε την προθυμία του να συνεργαστεί, οι ΗΠΑ επιλέχθηκαν προσωρινά ως η κατάλληλη ανάλογη χώρα.

                  (44)

                  Τα ενδιαφερόμενα μέρη κλήθηκαν να διατυπώσουν τις παρατηρήσεις τους σχετικά με την επιλογή αυτή. Καθώς δεν διατυπώθηκαν σχόλια, οι ΗΠΑ επιλέχθηκαν ως ανάλογη χώρα.

                  (45)

                  Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι πωλήσεις του ομοειδούς προϊόντος στις ΗΠΑ σε ανεξάρτητους πελάτες ήταν αντιπροσωπευτικές. Διαπιστώθηκε ότι ο συνεργαζόμενος παραγωγός πωλούσε αντιπροσωπευτικές ποσότητες του ομοειδούς προϊόντος στην εγχώρια αγορά σε σύγκριση με το υπό εξέταση προϊόν που εξήγαν στην Ένωση οι συμμετέχοντες στο δείγμα Κινέζοι παραγωγοί-εξαγωγείς.

                  (46)

                  Ακολούθως, η Επιτροπή εξέτασε κατά πόσον μπορεί να θεωρηθεί ότι οι εν λόγω πωλήσεις πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον προσδιορισμό του ποσοστού των κερδοφόρων πωλήσεων σε ανεξάρτητους πελάτες. Οι πωλήσεις θεωρήθηκαν κερδοφόρες όταν η τιμή ανά μονάδα ήταν ίση ή υψηλότερη από το κόστος παραγωγής. Επομένως, το κόστος παραγωγής του Αμερικανού παραγωγού κατά την περίοδο της έρευνας ήταν καθορισμένο.

                  (47)

                  Για τους τύπους του προϊόντος για τους οποίους η τιμή πώλησης ποσοστού άνω του 80 % του όγκου των πωλήσεων του εν λόγω τύπου προϊόντος στην εγχώρια αγορά ήταν υψηλότερη από το κόστος παραγωγής και η μέση σταθμισμένη τιμή πώλησης αυτού του τύπου ήταν ίση ή υψηλότερη από το κόστος παραγωγής ανά μονάδα προϊόντος, η κανονική αξία ανά τύπο προϊόντος υπολογίστηκε ως ο σταθμισμένος μέσος όρος των πραγματικών εγχώριων τιμών των πραγματικών εγχώριων τιμών όλων των πωλήσεων του εν λόγω τύπου προϊόντος, ανεξάρτητα από το αν οι εν λόγω πωλήσεις ήταν κερδοφόρες ή όχι.

                  (48)

                  Στις περιπτώσεις που ο όγκος των επικερδών πωλήσεων ενός τύπου προϊόντος αντιπροσώπευε το 80 % ή λιγότερο του συνολικού όγκου πωλήσεων του συγκεκριμένου τύπου ή η μέση σταθμισμένη τιμή του συγκεκριμένου τύπου ήταν κατώτερη από το μοναδιαίο κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως μέση σταθμισμένη τιμή μόνο των επικερδών εγχώριων πωλήσεων του εν λόγω τύπου προϊόντος κατά τη διάρκεια της περιόδου της έρευνας.

                  (49)

                  Όσον αφορά τους τύπους προϊόντος που δεν ήταν κερδοφόροι, η κανονική αξία διαμορφώθηκε σύμφωνα με το άρθρο 2 παράγραφος 3 του βασικού κανονισμού με τη χρήση του κόστους κατασκευής του Αμερικανού παραγωγού συν τα έξοδα ΠΓ&Δ και το κέρδος για τους τύπους προϊόντος του Αμερικανού παραγωγού που είναι κερδοφόροι.

                  (50)

                  Για κάποιους τύπους του προϊόντος που παράγονται στην ανάλογη χώρα δεν ήταν δυνατή η αντιστοιχία με τους τύπους προϊόντος που εξάγονται από τη ΛΔΚ στην Ένωση, διότι δεν πωλούνται από τον Αμερικανό παραγωγό. Επομένως, η κανονική αξία για τους τύπους προϊόντος χωρίς αντιστοιχία έπρεπε να καθοριστεί σύμφωνα με το άρθρο 2 παράγραφος 3 του βασικού κανονισμού βάσει του κόστους κατασκευής του παραγωγού της ανάλογης χώρας. Η Επιτροπή χρησιμοποίησε το κόστος του προϊόντος με τη μεγαλύτερη ομοιότητα και το προσάρμοσε στο κόστος της τροποποίησης (εγκάρσια ή κατά μήκος κοπή) που ήταν απαραίτητη, έτσι ώστε να διασφαλιστεί δίκαιη σύγκριση. Κατόπιν η Επιτροπή πρόσθεσε ένα εύλογο ποσό για τα έξοδα ΠΓ&Δ (7 %-13 %) βάσει πραγματικών δεδομένων που αφορούν την παραγωγή και τις πωλήσεις, όπως προβλέπεται στο άρθρο 2 παράγραφος 6 του βασικού κανονισμού. Τέλος, πρόσθεσε και ένα εύλογο ποσό κέρδους (10 %-15 %) χρησιμοποιώντας το μέσο περιθώριο κέρδους των πωλήσεων των κερδοφόρων προϊόντων.

            3.2.   Τιμές εξαγωγής

                  (51)

                  Οι παραγωγοί-εξαγωγείς του δείγματος πραγματοποιούσαν εξαγωγές στην Ένωση είτε απευθείας σε ανεξάρτητους πελάτες είτε μέσω συνδεδεμένων εταιρειών.

                  (52)

                  Για τις απευθείας πωλήσεις, οι τιμές εξαγωγής καθορίστηκαν με βάση τις πράγματι πληρωθείσες ή πληρωτέες τιμές για το υπό εξέταση προϊόν, σύμφωνα με το άρθρο 2 παράγραφος 8 του βασικού κανονισμού.

                  (53)

                  Στις περιπτώσεις που οι παραγωγοί-εξαγωγείς εξήγαγαν το υπό εξέταση προϊόν στην Ένωση μέσω συνδεδεμένων εταιρειών που ενεργούν ως εισαγωγείς, η τιμή εξαγωγής καθορίστηκε με βάση την τιμή στην οποία το εισαγόμενο προϊόν μεταπωλήθηκε για πρώτη φορά σε ανεξάρτητους πελάτες στην Ένωση, σύμφωνα με το άρθρο 2 παράγραφος 9 του βασικού κανονισμού. Στις περιπτώσεις αυτές, πραγματοποιήθηκαν προσαρμογές στην τιμή για όλα τα έξοδα που ανέκυψαν μεταξύ εισαγωγής και μεταπώλησης.

            3.3.   Σύγκριση

                  (54)

                  Η κανονική αξία και η τιμή εξαγωγής συγκρίθηκαν βάσει τιμών εκ του εργοστασίου. Τα περιθώρια ντάμπινγκ καθορίστηκαν με σύγκριση των ατομικών τιμών εκ του εργοστασίου των παραγωγών-εξαγωγέων του δείγματος και των τιμών των εγχώριων πωλήσεων του παραγωγού της ανάλογης χώρας ή της κατασκευασμένης κανονικής αξίας, όπως κρίθηκε απαραίτητο.

                  (55)

                  Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν δεόντως υπόψη, υπό μορφή προσαρμογών, οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.

                  (56)

                  Ως εκ τούτου, έγιναν προσαρμογές, κατά περίπτωση, για το κόστος μεταφοράς, ασφάλισης, εργασιών διεκπεραίωσης και φόρτωσης, καθώς και για τα παρεπόμενα έξοδα (4 %), τις τραπεζικές χρεώσεις (0,02 %), το πιστωτικό κόστος (0,05 %), τις προμήθειες (0,6 %) και την έμμεση φορολόγηση (4 %).

            3.4.   Περιθώριο ντάμπινγκ

                  (57)

                  Για τους παραγωγούς-εξαγωγείς του δείγματος, η μέση σταθμισμένη κατασκευασμένη κανονική αξία κάθε τύπου του ομοειδούς προϊόντος στις ΗΠΑ συγκρίθηκε με τη μέση σταθμισμένη τιμή εξαγωγής του αντίστοιχου τύπου του προϊόντος, σύμφωνα με το άρθρο 2 παράγραφοι 11 και 12 του βασικού κανονισμού.

                  (58)

                  Το περιθώριο ντάμπινγκ των συνεργασθέντων παραγωγών-εξαγωγέων που δεν συμμετείχαν στο δείγμα υπολογίστηκε σύμφωνα με τις διατάξεις του άρθρου 9 παράγραφος 6 του βασικού κανονισμού. Αυτό το περιθώριο υπολογίστηκε ως ο σταθμισμένος μέσος όρος των περιθωρίων που καθορίστηκαν για τους παραγωγούς-εξαγωγείς που συμπεριλαμβάνονται στο δείγμα.

                  (59)

                  Όσον αφορά τους άλλους παραγωγούς-εξαγωγείς στη ΛΔΚ, η Επιτροπή καθόρισε το επίπεδο συνεργασίας στη ΛΔΚ. Υπολόγισε το εν λόγω επίπεδο εκτιμώντας τον όγκο των εξαγωγών των συνεργασθέντων παραγωγών στην Ένωση σε σχέση με τον συνολικό όγκο των εξαγωγών από την οικεία χώρα στην Ένωση.

                  (60)

                  Το επίπεδο συνεργασίας είναι υψηλό. Ως εκ τούτου, το υπολειπόμενο περιθώριο ντάμπινγκ που εφαρμόζεται σε όλους τους άλλους παραγωγούς-εξαγωγείς στη ΛΔΚ καθορίστηκε προσωρινά σε επίπεδο που αντιστοιχεί στο υψηλότερο δυνατό περιθώριο ντάμπινγκ που διαπιστώθηκε για τους συνεργαζόμενους παραγωγούς-εξαγωγείς του δείγματος.

                  (61)

                  Τα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής:

                     Πίνακας 1

                     Περιθώρια ντάμπινγκ, ΛΔΚ

                              Εταιρεία

                              Προσωρινό περιθώριο ντάμπινγκ

                              Bengang Steel Plates Co., Ltd.

                              96,5 %

                              Benxi Iron & Steel Group:

                              95,0 %

                              Jiangsu Shagang Group

                              106,9 %

                              Άλλες συνεργαζόμενες εταιρείες

                              100,1 %

                              Όλες οι άλλες εταιρείες

                              106,9 %

            4.   ΖΗΜΙΑ

      4.1.   Ορισμός του ενωσιακού κλάδου παραγωγής και της ενωσιακής παραγωγής

                  (62)

                  Εντός της Ένωσης, 17 εταιρείες υπέβαλαν στοιχεία παραγωγής και πωλήσεων στο πλαίσιο της τρέχουσας διαδικασίας και δήλωσαν ότι παρήγαγαν το ομοειδές προϊόν κατά την περίοδο της έρευνας. Με βάση τις διαθέσιμες από την καταγγελία πληροφορίες, οι 17 εν λόγω εταιρείες αντιπροσωπεύουν περίπου το 90 % της παραγωγής του ομοειδούς προϊόντος στην Ένωση.

                  (63)

                  Εκτός από τις 17 εν λόγω εταιρείες, υπάρχουν πέντε ακόμη εταιρείες που παρήγαν το ομοειδές προϊόν κατά την περίοδο της έρευνας.

                  (64)

                  Η συνολική παραγωγή της Ένωσης κατά τη διάρκεια της περιόδου της έρευνας ανήλθε σε περίπου 74,7 εκατ. τόνους. Η Επιτροπή κατέληξε στον αριθμό αυτό με βάση όλες τις διαθέσιμες πληροφορίες σχετικά με τον ενωσιακό κλάδο παραγωγής, όπως οι πληροφορίες που προσκόμισε ο καταγγέλλων και οι πληροφορίες από όλους τους γνωστούς ενωσιακούς παραγωγούς. Όπως αναφέρεται στην αιτιολογική σκέψη 10, επελέγησαν για το δείγμα πέντε ενωσιακοί παραγωγοί που αντιπροσωπεύουν το 45 % του συνόλου της παραγωγής του ομοειδούς προϊόντος στην Ένωση. Πρόκειται για αντιπροσωπευτικό δείγμα.

                  (65)

                  Οι ενωσιακοί παραγωγοί που αντιπροσωπεύουν τη συνολική παραγωγή στην Ένωση αντιστοιχούν στον κλάδο παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού και αναφέρονται ως «κλάδος παραγωγής της Ένωσης».

                  (66)

                  Τόσο το επιχειρηματικό μοντέλο των ενωσιακών παραγωγών όσο και ο βαθμός κάθετης ενοποίησής τους ποικίλλουν. Εντούτοις, ο κλάδος παραγωγής της Ένωσης μπορεί γενικά να χαρακτηριστεί ως κλάδος παραγωγής με υψηλό επίπεδο κάθετης ενοποίησης, όπως αναλύεται διεξοδικότερα στην αιτιολογική σκέψη 68 κατωτέρω.

            4.2.   Κατανάλωση της Ένωσης

                  (67)

                  Όπως αναφέρεται στην αιτιολογική σκέψη 24 ανωτέρω, το υπό εξέταση προϊόν υπάγεται σε διάφορους κωδικούς ΣΟ, συμπεριλαμβανομένων ορισμένων κωδικών με την ένδειξη «ΣΟ ex». Προκειμένου να μην υποτιμηθεί η κατανάλωση της Ένωσης, και λόγω του προφανούς ελάχιστου αντικτύπου των εν λόγω κωδικών στη συνολική κατανάλωση, οι όγκοι των εισαγωγών κωδικών με την ένδειξη «ΣΟ ex» ελήφθησαν πλήρως υπόψη για τον υπολογισμό της κατανάλωσης της Ένωσης.

                  (68)

                  Δεδομένου ότι ο κλάδος παραγωγής της Ένωσης χαρακτηρίζεται κυρίως από κάθετη ενοποίηση και το υπό εξέταση προϊόν θεωρείται πρωτογενές υλικό για την παραγωγή διαφόρων κατάντη προϊόντων προστιθέμενης αξίας, αρχίζοντας από τα προϊόντα ψυχρής έλασης, η κατανάλωση στη δέσμια αγορά και η κατανάλωση στην ελεύθερη αγορά αναλύθηκαν χωριστά.

                  (69)

                  Η διάκριση μεταξύ της δέσμιας και της ελεύθερης αγοράς είναι σκόπιμη για την ανάλυση της ζημίας, διότι τα προϊόντα που προορίζονται για δεσμευμένη χρήση δεν εκτίθενται σε άμεσο ανταγωνισμό από τις εισαγωγές, και οι τιμές μεταβίβασης καθορίζονται εντός των ομίλων σύμφωνα με τις διάφορες πολιτικές καθορισμού των τιμών. Αντιθέτως, η παραγωγή που προορίζεται για την ελεύθερη αγορά βρίσκεται σε άμεσο ανταγωνισμό με τις εισαγωγές του υπό εξέταση προϊόντος, και οι τιμές είναι τιμές της ελεύθερης αγοράς.

                  (70)

                  Για να δώσει την πληρέστερη δυνατή εικόνα του κλάδου παραγωγής της Ένωσης, η Επιτροπή συγκέντρωσε στοιχεία για τη συνολική δραστηριότητα του ομοειδούς προϊόντος και διαπίστωσε αν η παραγωγή προοριζόταν για δεσμευμένη χρήση ή για την ελεύθερη αγορά. Η Επιτροπή διαπίστωσε ότι περίπου το 60 % της συνολικής παραγωγής των ενωσιακών παραγωγών προοριζόταν για δεσμευμένη χρήση.

            4.2.1.   Δεσμευμένη κατανάλωση στην αγορά της Ένωσης

                  (71)

                  Η Επιτροπή καθόρισε τη δεσμευμένη κατανάλωση της Ένωσης βάσει της δεσμευμένης χρήσης και των δεσμευμένων πωλήσεων στην αγορά της Ένωσης όλων των γνωστών παραγωγών στην Ένωση. Βάσει των προαναφερομένων, η δεσμευμένη κατανάλωση της Ένωσης εξελίχθηκε ως εξής:

                     Πίνακας 2

                     Δεσμευμένη κατανάλωση στην αγορά της Ένωσης (σε τόνους)

                              2012

                              2013

                              2014

                              ΠΕ

                              Δεσμευμένη κατανάλωση

                              40 775 889

                              42 418 062

                              42 887 175

                              42 271 071

                                 Δείκτης (2012 = 100)

                                 100

                                 104

                                 105

                                 104

                                 Πηγή: Απαντήσεις της Eurofer στο ερωτηματολόγιο

                  (72)

                  Κατά την υπό εξέταση περίοδο, η δεσμευμένη κατανάλωση στην Ένωση αυξήθηκε κατά 4 % περίπου. Η αύξηση αυτή οφείλεται κατά κύριο λόγο στην ανάπτυξη που παρουσίασαν οι δέσμιες αγορές, συμπεριλαμβανομένων εκείνων που κατασκευάζουν εξαρτήματα, π.χ. για τον κλάδο της αυτοκινητοβιομηχανίας.

            4.2.2.   Κατανάλωση της Ένωσης στην ελεύθερη αγορά

                  (73)

                  Η Επιτροπή προσδιόρισε την κατανάλωση της Ένωσης στην ελεύθερη αγορά με βάση α) τις πωλήσεις στην αγορά της Ένωσης όλων των γνωστών παραγωγών στην Ένωση και β) τις εισαγωγές στην Ένωση από όλες τις τρίτες χώρες σύμφωνα με στοιχεία της Eurostat, λαμβάνοντας επίσης υπόψη τα στοιχεία που υπέβαλαν οι συνεργαζόμενοι παραγωγοί-εξαγωγείς στην οικεία χώρα. Βάσει των προαναφερομένων, η κατανάλωση της Ένωσης στην ελεύθερη αγορά εξελίχθηκε ως εξής:

                     Πίνακας 3

                     Κατανάλωση στην ελεύθερη αγορά (σε τόνους)

                              2012

                              2013

                              2014

                              ΠΕ

                              Κατανάλωση στην ελεύθερη αγορά

                              31 405 157

                              32 292 192

                              33 139 474

                              35 156 318

                                 Δείκτης (2012 = 100)

                                 100

                                 103

                                 106

                                 112

                                 Πηγή: Απαντήσεις της Eurofer στο ερωτηματολόγιο

                  (74)

                  Κατά την υπό εξέταση περίοδο, η κατανάλωση της Ένωσης στην ελεύθερη αγορά αυξήθηκε κατά 12 % περίπου. Η αύξηση αυτή οφείλεται κατά κύριο λόγο στην οικονομική ανάκαμψη του κλάδου παραγωγής κατάντη προϊόντων.

            4.3.   Εισαγωγές από την οικεία χώρα

      4.3.1.   Όγκος και μερίδιο αγοράς των εισαγωγών από την οικεία χώρα

                  (75)

                  Η Επιτροπή προσδιόρισε τον όγκο των εισαγωγών σύμφωνα με τα στοιχεία της βάσης δεδομένων της Eurostat. Το μερίδιο αγοράς των εισαγωγών καθορίστηκε μέσω της σύγκρισης των όγκων εισαγωγών με την κατανάλωση της Ένωσης στην ελεύθερη αγορά, όπως παρουσιάζεται στον πίνακα της αιτιολογικής σκέψης 73 ανωτέρω.

                  (76)

                  Οι εισαγωγές στην Ένωση από τη ΛΔΚ εξελίχθηκαν ως εξής:

                     Πίνακας 4

                     Όγκος εισαγωγών (σε τόνους) και μερίδιο αγοράς

                              2012

                              2013

                              2014

                              ΠΕ

                              Όγκος εισαγωγών από τη ΛΔΚ

                              246 720

                              336 028

                              592 104

                              1 519 304

                                 Δείκτης (2012 = 100)

                                 100

                                 136

                                 240

                                 616

                              Μερίδιο αγοράς της ΛΔΚ

                              0,79 %

                              1,04 %

                              1,79 %

                              4,32 %

                                 Δείκτης (2012 = 100)

                                 100

                                 132

                                 227

                                 550

                                 Πηγή: Eurostat

                  (77)

                  Από τον πίνακα ανωτέρω προκύπτει ότι, σε απόλυτα μεγέθη, οι εισαγωγές από την οικεία χώρα παρουσίασαν σημαντική αύξηση κατά την υπό εξέταση περίοδο. Παράλληλα, το συνολικό μερίδιο αγοράς των κινεζικών εισαγωγών στην Ένωση αυξήθηκε πάνω από πέντε φορές κατά την υπό εξέταση περίοδο.

            4.3.2.   Τιμές των εισαγωγών από την οικεία χώρα και υποτιμολόγηση

                  (78)

                  Η Επιτροπή προσδιόρισε τις τιμές των εισαγωγών με βάση τα στοιχεία της Eurostat. Η μέση σταθμισμένη τιμή των εισαγωγών από την οικεία χώρα στην Ένωση εξελίχθηκε ως εξής:

                     Πίνακας 5

                     Τιμές εισαγωγής (EUR/τόνος)

                              2012

                              2013

                              2014

                              ΠΕ

                              Μέση τιμή των εισαγωγών που αποτελούν αντικείμενο ντάμπινγκ

                              600

                              505

                              463

                              404

                                 Δείκτης (2012 = 100)

                                 100

                                 84

                                 77

                                 67

                                 Πηγή: Eurostat

                  (79)

                  Οι μέσες τιμές των εισαγωγών υποχώρησαν από τα 600 EUR/τόνο το 2012 στα 404 EUR/τόνο κατά την περίοδο της έρευνας. Κατά την υπό εξέταση περίοδο, η μείωση της μέσης μοναδιαίας τιμής των εισαγωγών που αποτελούν αντικείμενο ντάμπινγκ ήταν περίπου 33 %.

                  (80)

                  Η Επιτροπή εκτίμησε την υποτιμολόγηση κατά την περίοδο έρευνας συγκρίνοντας:

                              —

                              τις μέσες σταθμισμένες τιμές πώλησης ανά τύπο προϊόντος των πέντε ενωσιακών παραγωγών οι οποίες χρεώθηκαν σε μη συνδεδεμένους πελάτες στην ελεύθερη αγορά της Ένωσης, αναπροσαρμοσμένες σε επίπεδο εκ του εργοστασίου· και

                              —

                              τις αντίστοιχες μέσες σταθμισμένες τιμές CIF στα σύνορα της Ένωσης ανά τύπο προϊόντος των εισαγωγών από τους συνεργαζόμενους παραγωγούς της οικείας χώρας στον πρώτο ανεξάρτητο πελάτη στην αγορά της Ένωσης, με τις κατάλληλες αναπροσαρμογές για τα έξοδα μετά την εισαγωγή.

                  (81)

                  Η σύγκριση της τιμής πραγματοποιήθηκε ανά τύπο προϊόντος για τις πράξεις που αφορούσαν το ίδιο επίπεδο εμπορικών συναλλαγών, δεόντως προσαρμοσμένες όπου ήταν απαραίτητο, και αφού αφαιρέθηκαν οι μειώσεις και οι εκπτώσεις. Το αποτέλεσμα της σύγκρισης εκφράστηκε ως ποσοστό του κύκλου εργασιών των ενωσιακών παραγωγών κατά την περίοδο της έρευνας. Οι κύριες προσαρμογές σχετίζονταν με το κόστος παράδοσης (κυμαινόμενο μεταξύ 2,7 % και 6,3 % ανά παραγωγό της Ένωσης που συμμετείχε στο δείγμα) και τις εκπτώσεις (κυμαινόμενες μεταξύ 0,1 % και 19,5 %). Καθώς δεν παρουσιάστηκε κανένας μη συνδεδεμένος εισαγωγέας στην υπόθεση αυτή, προστέθηκε το κόστος μετά την εισαγωγή, το οποίο ανήλθε σε 7 ευρώ ανά τόνο και αφορούσε την προσαρμογή που έγινε στην έρευνα για την περίπτωση ορισμένων προϊόντων ψυχρής έλασης (10). Αυτός θεωρήθηκε ο πλέον κατάλληλος τρόπος λόγω του γεγονότος ότι το υπό εξέταση προϊόν της παρούσας έρευνας είναι όμοιο από πολλές απόψεις με ορισμένα πλατέα προϊόντα ψυχρής έλασης από χάλυβα, όπως αναλύεται στην αιτιολογική σκέψη 221.

                  (82)

                  Βάσει των προαναφερομένων, οι κινεζικές εισαγωγές που αποτελούν αντικείμενο ντάμπινγκ ήταν χαμηλότερες από τις τιμές του κλάδου παραγωγής της Ένωσης σε ποσοστό που κυμαινόταν μεταξύ 2,7 % και 5,6 %.

            4.4.   Οικονομική κατάσταση του κλάδου παραγωγής της Ένωσης

      4.4.1.   Γενικές παρατηρήσεις

                  (83)

                  Σύμφωνα με το άρθρο 3 παράγραφος 5 του βασικού κανονισμού, η εξέταση του αντικτύπου των εισαγωγών που αποτελούν αντικείμενο ντάμπινγκ στον κλάδο παραγωγής της Ένωσης περιέλαβε αξιολόγηση όλων των οικονομικών δεικτών που επηρέασαν την κατάσταση του εν λόγω κλάδου κατά την υπό εξέταση περίοδο.

                  (84)

                  Οι μακροοικονομικοί δείκτες (παραγωγή, παραγωγική ικανότητα, χρησιμοποίηση της παραγωγικής ικανότητας, όγκος πωλήσεων, απόθεμα, ανάπτυξη, μερίδιο αγοράς, απασχόληση, παραγωγικότητα και μέγεθος των περιθωρίων ντάμπινγκ) εκτιμήθηκαν στο επίπεδο ολόκληρου του κλάδου παραγωγής της Ένωσης. Η εκτίμηση στηρίχθηκε στις πληροφορίες που παρείχε ο καταγγέλλων, οι οποίες διασταυρώθηκαν με τα στοιχεία που υπέβαλαν οι ενωσιακοί παραγωγοί και με διαθέσιμα επίσημα στατιστικά στοιχεία (Eurostat).

                  (85)

                  Η ανάλυση των μικροοικονομικών δεικτών (τιμές πώλησης, κερδοφορία, ταμειακές ροές, επενδύσεις, απόδοση επενδύσεων, ικανότητα άντλησης κεφαλαίων, μισθοί και κόστος παραγωγής) πραγματοποιήθηκε στο επίπεδο των ενωσιακών παραγωγών του δείγματος. Η εκτίμηση στηρίχθηκε στις πληροφορίες που υπέβαλαν οι εν λόγω παραγωγοί, κατόπιν δέουσας επαλήθευσης.

                  (86)

                  Για να δώσει την πληρέστερη δυνατή εικόνα του κλάδου παραγωγής της Ένωσης, η Επιτροπή συγκέντρωσε στοιχεία για τη συνολική παραγωγή του υπό εξέταση προϊόντος και διαπίστωσε αν η παραγωγή προοριζόταν για δεσμευμένη χρήση ή για την ελεύθερη αγορά. Για ορισμένους δείκτες ζημίας που αφορούν τον κλάδο παραγωγής της Ένωσης, η Επιτροπή ανέλυσε χωριστά κάποια δεδομένα σχετικά με την ελεύθερη και τη δεσμευμένη αγορά και πραγματοποίησε συγκριτική ανάλυση. Οι παράγοντες αυτοί είναι: οι πωλήσεις, το μερίδιο αγοράς, οι τιμές ανά μονάδα προϊόντος, το κόστος μονάδας, η κερδοφορία και οι ταμειακές ροές. Εντούτοις, οι άλλοι οικονομικοί δείκτες θα μπορούσαν λογικά να εξεταστούν μόνο με αναφορά στη συνολική δραστηριότητα, συμπεριλαμβανομένης της δεσμευμένης χρήσης του κλάδου παραγωγής της Ένωσης, διότι εξαρτώνται από τη συνολική δραστηριότητα, ανεξάρτητα από το αν η παραγωγή είναι δεσμευμένη ή πωλείται στην ελεύθερη αγορά. Οι παράγοντες αυτοί είναι: παραγωγή, παραγωγική ικανότητα, χρησιμοποίηση της παραγωγικής ικανότητας, επενδύσεις, απόδοση των επενδύσεων, απασχόληση, παραγωγικότητα, αποθέματα και κόστος εργασίας. Για τους παράγοντες αυτούς απαιτείται ανάλυση του συνολικού κλάδου παραγωγής της Ένωσης για να διαμορφωθεί πλήρης εικόνα της ζημίας του κλάδου παραγωγής της Ένωσης, διότι τα εν λόγω στοιχεία δεν μπορούν να διαχωριστούν μεταξύ πωλήσεων στη δεσμευμένη αγορά και πωλήσεων στην ελεύθερη αγορά.

            4.4.2.   Μακροοικονομικοί δείκτες

      4.4.2.1.   Παραγωγή, παραγωγική ικανότητα και χρησιμοποίηση της παραγωγικής ικανότητας

                  (87)

                  Κατά την υπό εξέταση περίοδο η συνολική παραγωγή, η παραγωγική ικανότητα και η χρησιμοποίηση της παραγωγικής ικανότητας της Ένωσης εξελίχθηκαν ως εξής:

                     Πίνακας 6

                     Παραγωγή, παραγωγική ικανότητα και χρησιμοποίηση της παραγωγικής ικανότητας

                              2012

                              2013

                              2014

                              ΠΕ

                              Όγκος παραγωγής (σε τόνους)

                              73 050 974

                              74 588 182

                              75 509 517

                              74 718 189

                                 Δείκτης (2012 = 100)

                                 100

                                 102

                                 103

                                 102

                              Παραγωγική ικανότητα (σε τόνους)

                              102 247 218

                              100 667 836

                              100 040 917

                              98 093 841

                                 Δείκτης (2012 = 100)

                                 100

                                 99

                                 98

                                 96

                              Χρησιμοποίηση της παραγωγικής ικανότητας

                              71,4 %

                              74,1 %

                              75,5 %

                              76,2 %

                                 Πηγή: Απαντήσεις της Eurofer στο ερωτηματολόγιο

                  (88)

                  Κατά την υπό εξέταση περίοδο, ο όγκος παραγωγής του κλάδου παραγωγής της Ένωσης αυξήθηκε κατά 2 %, παρά το γεγονός ότι ένας Ιταλός παραγωγός της Ένωσης μείωσε σημαντικά την παραγωγή του κατά την ίδια περίοδο (– 3 εκατομμύρια τόνοι).

                  (89)

                  Τα υποβληθέντα στοιχεία όσον αφορά την ικανότητα αναφέρονται στην τεχνική ικανότητα, γεγονός που σημαίνει ότι ελήφθησαν υπόψη προσαρμογές, που θεωρούνται από τη βιομηχανία ως συνήθεις, για περιόδους έναρξης, συντήρησης, συμφόρησης και άλλων συνήθων διακοπών λειτουργίας. Η παραγωγική ικανότητα μειώθηκε κατά την υπό εξέταση περίοδο λόγω της παύσης παραγωγής στο Βέλγιο και την Ιταλία.

                  (90)

                  Η αύξηση του ποσοστού της χρησιμοποίησης της παραγωγικής ικανότητας προέκυψε λόγω της μικρής αύξησης στον όγκο της παραγωγής, η οποία οφειλόταν κυρίως στην αύξηση της δεσμευμένης κατανάλωσης (+ 4 %) και της ελεύθερης κατανάλωσης (+ 12 %), και αυτό παρά τη σημαντική μείωση του όγκου παραγωγής από έναν Ιταλό παραγωγό της Ένωσης κατά κύριο λόγο.

            4.4.2.2.   Όγκος πωλήσεων και μερίδιο αγοράς

                  (91)

                  Κατά την υπό εξέταση περίοδο, ο όγκος πωλήσεων και το μερίδιο αγοράς του κλάδου παραγωγής της Ένωσης εξελίχθηκαν ως εξής:

                     Πίνακας 7

                     Όγκος πωλήσεων και μερίδιο αγοράς (ελεύθερη αγορά)

                              2012

                              2013

                              2014

                              ΠΕ

                              Όγκος πωλήσεων (σε τόνους)

                              27 273 319

                              27 468 243

                              27 910 748

                              27 327 906

                                 Δείκτης (2012 = 100)

                                 100

                                 101

                                 102

                                 100

                              Μερίδιο αγοράς

                              86,8 %

                              85,1 %

                              84,2 %

                              77,7 %

                                 Δείκτης (2012 = 100)

                                 100

                                 98

                                 97

                                 90

                                 Πηγή: Απαντήσεις της Eurofer στο ερωτηματολόγιο και Eurostat

                  (92)

                  Ο όγκος πωλήσεων του κλάδου παραγωγής της Ένωσης στην αγορά της Ένωσης παρέμεινε σχετικά σταθερός κατά την υπό εξέταση περίοδο, δηλ. μεταξύ 27 και 28 εκατομμυρίων τόνων.

                  (93)

                  Κατά την υπό εξέταση περίοδο, το μερίδιο αγοράς του κλάδου παραγωγής της Ένωσης με βάση την κατανάλωση της Ένωσης μειώθηκε πάνω από 9 ποσοστιαίες μονάδες, δηλ. από 86,8 % σε 77,7 %. Η μείωση του μεριδίου της αγοράς του κλάδου παραγωγής της Ένωσης υπερέβη σε σημαντικό βαθμό τη μικρή αύξηση στις πωλήσεις του στην ελεύθερη αγορά της Ένωσης.

                  (94)

                  Όσον αφορά τη δέσμια αγορά της αγοράς της Ένωσης, ο δεσμευμένος όγκος και το μερίδιο αγοράς κατά την υπό εξέταση περίοδο εξελίχθηκαν ως εξής:

                     Πίνακας 8

                     Δεσμευμένος όγκος στην αγορά της Ένωσης και μερίδιο αγοράς

                              2012

                              2013

                              2014

                              ΠΕ

                              Όγκος πωλήσεων στην αγορά της Ένωσης (σε τόνους)

                              40 775 889

                              42 418 062

                              42 887 175

                              42 271 071

                                 Δείκτης (2012 = 100)

                                 100

                                 104

                                 105

                                 104

                              Συνολική παραγωγή του κλάδου παραγωγής της Ένωσης (σε τόνους)

                              73 050 974

                              74 588 182

                              75 509 517

                              74 718 189

                              % του δεσμευμένου όγκου σε σύγκριση με τη συνολική παραγωγή

                              55,7 %

                              56,7 %

                              56,6 %

                              56,4 %

                                 Πηγή: Απαντήσεις της Eurofer στο ερωτηματολόγιο και Eurostat

                  (95)

                  Κατά την υπό εξέταση περίοδο, ο δεσμευμένος όγκος του κλάδου παραγωγής της Ένωσης (που αποτελείται από τη δεσμευμένη χρήση και τις δεσμευμένες πωλήσεις στην αγορά της Ένωσης) στην αγορά της Ένωσης αυξήθηκε κατά 4 %, από περίπου 40,7 εκατομμύρια τόνους το 2011 σε 42,2 εκατομμύρια τόνους κατά τη διάρκεια της περιόδου έρευνας.

                  (96)

                  Το δεσμευμένο μερίδιο αγοράς του κλάδου παραγωγής της Ένωσης (που εκφράζεται ως ποσοστό της συνολικής παραγωγής) παρέμεινε σταθερό κατά την υπό εξέταση περίοδο, κυμαινόμενο μεταξύ 55,7 % και 56,7 %.

            4.4.2.3.   Απασχόληση και παραγωγικότητα

                  (97)

                  Η απασχόληση υπολογίστηκε με βάση μόνο τους εργαζόμενους που εργάζονται άμεσα για το ομοειδές προϊόν στις διάφορες χαλυβουργίες των παραγωγών της Ένωσης. Η μέθοδος αυτή παρείχε ακριβή δεδομένα, τα οποία είναι σχετικά εύκολο να καθοριστούν.

                  (98)

                  Κατά την υπό εξέταση περίοδο, η απασχόληση και η παραγωγικότητα εξελίχθηκαν ως εξής:

                     Πίνακας 9

                     Απασχόληση και παραγωγικότητα

                              2012

                              2013

                              2014

                              ΠΕ

                              Αριθμός εργαζομένων
                              (πλήρης απασχόληση/ εργαζόμενο)

                              18 729

                              18 632

                              17 739

                              17 829

                                 Δείκτης (2012 = 100)

                                 100

                                 99

                                 95

                                 95

                              Παραγωγικότητα (τόνοι/εργαζόμενο)

                              3 900

                              4 003

                              4 257

                              4 191

                                 Δείκτης (2012 = 100)

                                 100

                                 103

                                 109

                                 107

                                 Πηγή: Απαντήσεις της Eurofer στο ερωτηματολόγιο

                  (99)

                  Το επίπεδο απασχόλησης του ενωσιακού κλάδου παραγωγής μειώθηκε κατά την υπό εξέταση περίοδο προκειμένου να μειωθεί το κόστος παραγωγής και να αυξηθεί η αποδοτικότητα ενόψει του αυξανόμενου ανταγωνισμού από τις κινεζικές και άλλες εισαγωγές στην αγορά. Αυτό είχε ως αποτέλεσμα τη μείωση του εργατικού δυναμικού κατά 5 % κατά την υπό εξέταση περίοδο, χωρίς να λαμβάνεται υπόψη η τυχόν έμμεση απασχόληση. Κατά συνέπεια, και δεδομένου του ελαφρώς αυξανόμενου όγκου παραγωγής (+ 2 %) κατά την υπό εξέταση περίοδο, η παραγωγικότητα του εργατικού δυναμικού του κλάδου παραγωγής της Ένωσης, υπολογιζόμενη ως όγκος παραγωγής ανά απασχολούμενο ετησίως, αυξήθηκε σε πολύ μεγαλύτερο ποσοστό (+ 7 %) από την αύξηση της πραγματικής παραγωγής. Αυτό καταδεικνύει ότι ο κλάδος παραγωγής της Ένωσης είχε τη διάθεση να προσαρμοστεί στις μεταβαλλόμενες συνθήκες της αγοράς προκειμένου να διατηρήσει την ανταγωνιστικότητά του.

            4.4.2.4.   Αποθέματα

                  (100)

                  Τα επίπεδα των αποθεμάτων των ενωσιακών παραγωγών εξελίχθηκαν κατά την υπό εξέταση περίοδο ως εξής:

                     Πίνακας 10

                     Αποθέματα

                              2012

                              2013

                              2014

                              ΠΕ

                              Τελικά αποθέματα (σε τόνους)

                              2 908 745

                              2 646 989

                              2 653 224

                              2 798 420

                                 Δείκτης (2012 = 100)

                                 100

                                 91

                                 91

                                 96

                              Τελικά αποθέματα ως ποσοστό της παραγωγής

                              4,0 %

                              3,5 %

                              3,5 %

                              3,7 %

                                 Δείκτης (2012 = 100)

                                 100

                                 89

                                 88

                                 94

                                 Πηγή: Απαντήσεις της Eurofer στο ερωτηματολόγιο

                  (101)

                  Κατά την υπό εξέταση περίοδο, το επίπεδο των τελικών αποθεμάτων μειώθηκε ελαφρώς. Οι περισσότεροι τύποι του ομοειδούς προϊόντος παράγονται από τον κλάδο παραγωγής της Ένωσης βάσει συγκεκριμένων παραγγελιών των χρηστών. Ως εκ τούτου, τα αποθέματα δεν θεωρούνται σημαντικός δείκτης ζημίας για τον συγκεκριμένο κλάδο. Το στοιχείο αυτό επιβεβαιώθηκε επίσης από την ανάλυση της εξέλιξης των τελικών αποθεμάτων ως ποσοστού της παραγωγής. Όπως φαίνεται ανωτέρω, ο συγκεκριμένος δείκτης παρέμεινε σχετικά σταθερός, περίπου στο 3,5 % με 4 % του όγκου παραγωγής.

            4.4.2.5.   Μέγεθος του περιθωρίου ντάμπινγκ

                  (102)

                  Όλα τα περιθώρια ντάμπινγκ υπερβαίνουν κατά πολύ το ελάχιστο επίπεδο (de minimis). Ο αντίκτυπος του μεγέθους των πραγματικών υψηλών περιθωρίων ντάμπινγκ στον κλάδο παραγωγής της Ένωσης δεν ήταν αμελητέος, δεδομένου του όγκου και των τιμών των εισαγωγών από την οικεία χώρα.

            4.4.2.6.   Ανάπτυξη

                  (103)

                  Η κατανάλωση της Ένωσης (ελεύθερη αγορά) αυξήθηκε κατά περίπου 12 % κατά την υπό εξέταση περίοδο, ενώ ο όγκος πωλήσεων του ενωσιακού κλάδου παραγωγής στην αγορά της Ένωσης παρέμεινε σταθερός. Ως εκ τούτου, ο κλάδος παραγωγής της Ένωσης έχασε ένα μερίδιο της αγοράς, σε αντίθεση με το μερίδιο αγοράς των εισαγωγών από την οικεία χώρα, το οποίο αυξήθηκε σημαντικά κατά την υπό εξέταση περίοδο.

            4.4.3.   Μικροοικονομικοί δείκτες

      4.4.3.1.   Τιμές και παράγοντες που επηρεάζουν τις τιμές

                  (104)

                  Οι μέσες σταθμισμένες μοναδιαίες τιμές πώλησης των ενωσιακών παραγωγών στην ελεύθερη αγορά στην Ένωση παρουσίασαν κατά την υπό εξέταση περίοδο την κατωτέρω εξέλιξη:

                     Πίνακας 11

                     Τιμές πώλησης στην ελεύθερη αγορά στην Ένωση

                              2012

                              2013

                              2014

                              ΠΕ

                              Τιμή πώλησης (EUR/τόνο)

                              553

                              498

                              471

                              427

                                 Δείκτης (2012 = 100)

                                 100

                                 90

                                 85

                                 77

                              Μοναδιαίο κόστος παραγωγής (EUR/τόνο)

                              572

                              511

                              469

                              431

                                 Δείκτης (2012 = 100)

                                 100

                                 89

                                 82

                                 75

                                 Πηγή: Απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα

                  (105)

                  Στον πίνακα ανωτέρω παρουσιάζεται η εξέλιξη της μοναδιαίας τιμής πώλησης στην ελεύθερη αγορά της Ένωσης σε σύγκριση με το αντίστοιχο κόστος παραγωγής. Οι τιμές πώλησης είναι κατά μέσο όρο χαμηλότερες από το μοναδιαίο κόστος παραγωγής, με εξαίρεση το 2014, όταν η αγορά άρχισε να ανακάμπτει και όπου το μερίδιο αγοράς των κινεζικών εισαγωγών ήταν χαμηλότερο από την περίοδο της έρευνας.

                  (106)

                  Το 2012 και το 2013 οι επιπτώσεις της κρίσης χρέους της ευρωζώνης, επιπλέον της μειωμένης ζήτησης χάλυβα το 2012, επηρέασαν αρνητικά την απόδοση του κλάδου παραγωγής της Ένωσης. Το 2014 και επίσης κατά το πρώτο ήμισυ του 2015 ο κλάδος παραγωγής της Ένωσης άρχισε να ανακάμπτει, λόγω των αυξημένων προσπαθειών να παραμείνει ανταγωνιστικός, ιδίως αυξάνοντας την παραγωγικότητα του εργατικού δυναμικού του κλάδου παραγωγής της Ένωσης, όπως ορίζεται στην αιτιολογική σκέψη 99, πράγμα το οποίο οδήγησε σε αύξηση παραγωγικότητας και αυξημένη χρησιμοποίηση της παραγωγικής ικανότητας.

                  (107)

                  Παρά τις προσπάθειες αυτές, το κόστος παραγωγής παρέμεινε γενικά υψηλότερο από τις μειούμενες τιμές πώλησης, και προκειμένου να περιοριστεί η απώλεια στο μερίδιο της αγοράς, οι παραγωγοί της Ένωσης ακολούθησαν την καθοδική τάση τιμών και μείωσαν σημαντικά τις τιμές πώλησης, ιδίως κατά τη διάρκεια του 2015. Καθώς το υπό εξέταση προϊόν αποτελεί βασικό προϊόν, οι παραγωγοί της Ένωσης έπρεπε να ακολουθήσουν την καθοδική τάση τιμών.

                  (108)

                  Μεταξύ των παραγωγών του δείγματος, ορισμένα πλατέα προϊόντα θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα για δεσμευμένη κατανάλωση μεταβιβάζονταν ή παραδίδονταν σε τιμές μεταβίβασης για περαιτέρω κατάντη επεξεργασία με τη χρήση διαφορετικών πολιτικών τιμολόγησης (κόστος, κόστος συν περιθώριο κέρδους, τιμή αγοράς). Ως εκ τούτου, δεν είναι δυνατόν να συναχθεί αξιόπιστο συμπέρασμα από την εξέλιξη της τιμής της δεσμευμένης χρήσης.

            4.4.3.2.   Κόστος εργασίας

                  (109)

                  Το μέσο κόστος εργασίας των ενωσιακών παραγωγών εξελίχθηκε κατά την υπό εξέταση περίοδο ως εξής:

                     Πίνακας 12

                     Μέσο κόστος εργασίας ανά απασχολούμενο

                              2012

                              2013

                              2014

                              ΠΕ

                              Μέσο κόστος εργασίας ανά απασχολούμενο (EUR)

                              63 722

                              63 374

                              66 039

                              66 023

                                 Δείκτης (2011 = 100)

                                 100

                                 99

                                 104

                                 104

                                 Πηγή: Απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα

                  (110)

                  Κατά την υπό εξέταση περίοδο ο μέσος μισθός ανά απασχολούμενο αυξήθηκε κατά 4 %.

            4.4.3.3.   Κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων

                  (111)

                  Η κερδοφορία, οι ταμειακές ροές, οι επενδύσεις και η απόδοση επενδύσεων των ενωσιακών παραγωγών κατά την υπό εξέταση περίοδο εξελίχθηκαν ως εξής:

                     Πίνακας 13

                     Κερδοφορία, ταμειακές ροές, επενδύσεις και απόδοση επενδύσεων

                              2012

                              2013

                              2014

                              ΠΕ

                              Κερδοφορία των πωλήσεων στην Ένωση στην ελεύθερη αγορά (% του κύκλου εργασιών πωλήσεων)

                              – 3,3 %

                              – 2,7 %

                              0,4 %

                              – 0,8 %

                              Ταμειακή ροή (σε χιλιάδες EUR)

                              150 190

                              139 285

                              221 982

                              122 723

                                 Δείκτης (2012 = 100)

                                 100

                                 93

                                 148

                                 82

                              Επενδύσεις (σε χιλιάδες EUR)

                              334 789

                              256 013

                              289 581

                              291 771

                                 Δείκτης (2012 = 100)

                                 100

                                 76

                                 86

                                 87

                              Απόδοση επενδύσεων

                              – 4,5 %

                              – 3,5 %

                              0,5 %

                              – 1,0 %

                                 Πηγή: Απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα

                  (112)

                  Η Επιτροπή προσδιόρισε την κερδοφορία των ενωσιακών παραγωγών εκφράζοντας την καθαρή προ φόρου ζημία των πωλήσεων του ομοειδούς προϊόντος στην ελεύθερη αγορά στην Ένωση ως ποσοστό του κύκλου εργασιών των εν λόγω πωλήσεων.

                  (113)

                  Η κερδοφορία εξελίχθηκε αρνητικά κατά την υπό εξέταση περίοδο ως εξής: σημειώθηκαν απώλειες κατά τη διάρκεια και των τριών ετών, με εξαίρεση το 2014. Ενώ οι απώλειες κατά τα έτη 2012 και 2013 συνδέονται εν μέρει με τις επιπτώσεις της κρίσης χρέους της ευρωζώνης (επιπλέον της μειωμένης ζήτησης χάλυβα το 2012), οι παραγωγοί της Ένωσης μπόρεσαν εν μέρει να ανακάμψουν κατά τη διάρκεια του 2014 και κατά το πρώτο ήμισυ του 2015.

                  (114)

                  Η καθαρή ταμειακή ροή είναι η ικανότητα των παραγωγών της Ένωσης για αυτοχρηματοδότηση των δραστηριοτήτων τους. Η τάση στις καθαρές ταμειακές ροές ποικίλλει πολύ κατά την υπό εξέταση περίοδο, αλλά παρέμεινε γενικά πολύ θετική, κυρίως λόγω μη ταμειακών στοιχείων, όπως η απόσβεση.

                  (115)

                  Καθώς η απόδοση των επενδύσεων παρέμεινε αρνητική κατά τη διάρκεια όλων των ετών, με εξαίρεση το 2014, ο κλάδος παραγωγής της Ένωσης μείωσε το επίπεδο των επενδύσεων κατά 13 % μεταξύ του 2012 και του 2015. Η ικανότητα άντλησης κεφαλαίων επηρεάστηκε από τις ζημίες που προέκυψαν κατά την υπό εξέταση περίοδο, όπως γίνεται αντιληπτό και από τη μείωση των επενδύσεων.

                  (116)

                  Τέλος, ο παρακάτω πίνακας περιέχει λεπτομερή ανάλυση του 2015 ανά τρίμηνο, καθώς ο καταγγέλλων ισχυρίστηκε στην καταγγελία του ότι υπήρξε σημαντική επιδείνωση κατά το δεύτερο ήμισυ του 2015. Τα δεδομένα στον πίνακα πράγματι επιβεβαιώνουν τη σημαντική επιδείνωση, κατά το δεύτερο ήμισυ του 2015, της κερδοφορίας και της αξίας των καθαρών πωλήσεων λόγω της περαιτέρω συμπίεσης των τιμών πώλησης στην ελεύθερη αγορά της Ένωσης.

                     Πίνακας 14

                     Κερδοφορία ανά τρίμηνο των ενωσιακών παραγωγών που συμμετείχαν στο δείγμα

                              Τρίμηνο 2015

                              Κερδοφορία (απώλεια) των εταιρειών ανά τρίμηνο (σε εκατομμύρια ευρώ)

                              Τιμές καθαρών πωλήσεων ανά τόνο

                              Καθαρές πωλήσεις στην ελεύθερη αγορά
                              (σε εκατ. ευρώ)

                              Ποσοστό κερδοφορίας

                              Πρώτο

                              37,98

                              444,71

                              1 073,34

                              3,5 %

                              Δεύτερο

                              22,78

                              436,19

                              1 001,60

                              2,3 %

                              Τρίτο

                              – 22,92

                              426,36

                              857,49

                              – 2,7 %

                              Τέταρτο

                              – 69,80

                              392,92

                              699,47

                              – 10,0 %

                              Σύνολο

                              – 31,9

                              427,2

                              3 631,9

                              – 0,8 %

                                 Πηγή: Απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα

            4.4.4.   Συμπέρασμα για τη σημαντική ζημία

                  (117)

                  Αφενός, ο κλάδος παραγωγής της Ένωσης συνολικά μπόρεσε να αυξήσει ελαφρώς τους όγκους παραγωγής του (παρά τη σημαντική μείωση της παραγωγής κυρίως από έναν μείζονα Ιταλό παραγωγό) και να βελτιώσει τον βαθμό χρησιμοποίησης της ικανότητάς του λόγω της αύξησης στη δεσμευμένη και την ελεύθερη κατανάλωση. Λήφθηκαν επίσης συγκεκριμένα μέτρα για να βελτιωθεί η αποδοτικότητα διατηρώντας αυστηρό έλεγχο στο κόστος των κατασκευών (κυρίως των πρώτων υλών) και αυξάνοντας την παραγωγή ανά εργαζόμενο. Ως εκ τούτου, το κόστος παραγωγής μειώθηκε κατά 25 %. Επιπλέον, η ταμειακή ροή του παρέμεινε θετική καθ' όλη τη διάρκεια της υπό εξέταση περιόδου. Οι ενωσιακοί παραγωγοί που συμμετείχαν στο δείγμα ήταν ακόμη σε θέση να κάνουν επενδύσεις περίπου 250 — 300 εκατομμυρίων ευρώ τον χρόνο κατά τη διάρκεια της υπό εξέταση περιόδου.

                  (118)

                  Αφετέρου, παρά τις προσπάθειες του κλάδου παραγωγής της Ένωσης κατά την υπό εξέταση περίοδο προκειμένου να βελτιωθεί η συνολική απόδοση, άλλοι δείκτες ζημίας καταδεικνύουν επιδείνωση της κατάστασης στην ελεύθερη αγορά. Με εξαίρεση το 2014 και τις αρχές του 2015, όταν ο κλάδος παραγωγής της Ένωσης άρχισε ελαφρώς να ανακάμπτει, σημειώθηκαν απώλειες καθ' όλη τη διάρκεια της υπό εξέταση περιόδου, οι οποίες έφθασαν μη βιώσιμα επίπεδα κατά το δεύτερο ήμισυ του 2015. Πράγματι, παρά το γεγονός ότι οι όγκοι πωλήσεων παρέμειναν σχετικά σταθεροί στην ελεύθερη αγορά της Ένωσης, ο ενωσιακός κλάδος παραγωγής έχασε μερίδιο της αγοράς και χρειάστηκε να περιορίσει τις επενδύσεις λόγω της αρνητικής απόδοσης των επενδύσεων.

                  (119)

                  Βάσει των προαναφερομένων, μπορεί να συναχθεί το συμπέρασμα στο παρόν στάδιο ότι τα ανωτέρω δεδομένα καταδεικνύουν ότι ο κλάδος παραγωγής της Ένωσης βρισκόταν σε δυσχερή θέση στα τέλη της περιόδου έρευνας αλλά όχι σε βαθμό που να του έχει προκαλέσει σημαντική ζημία κατά την υπό εξέταση περίοδο, κατά την έννοια του άρθρου 3 παράγραφος 5 του βασικού κανονισμού.

            5.   ΚΙΝΔΥΝΟΣ ΠΡΟΚΛΗΣΗΣ ΖΗΜΙΑΣ

      5.1.   Εισαγωγή

                  (120)

                  Κατά την ανάλυση του κινδύνου πρόκλησης σημαντικής ζημίας στον κλάδο παραγωγής της Ένωσης, σύμφωνα με το άρθρο 3 παράγραφος 9 δεύτερο εδάφιο του βασικού κανονισμού, λαμβάνονται υπόψη παράγοντες όπως:

                              i)

                              τυχόν αύξηση σε σημαντικό ποσοστό των εισαγωγών που αποτελούν αντικείμενο ντάμπινγκ στην αγορά της Ένωσης, η οποία αποτελεί ένδειξη για την πιθανότητα ουσιώδους αύξησης των εισαγωγών·

                              ii)

                              η ύπαρξη επαρκούς, ελεύθερα διαθέσιμης ικανότητας του εξαγωγέα ή η επικείμενη σημαντική αύξηση της ικανότητάς του, από την οποία προκύπτει η πιθανότητα σημαντικής αύξησης των εξαγωγών που αποτελούν αντικείμενο ντάμπινγκ προς την Ένωση, λαμβανομένης υπόψη της ύπαρξης άλλων εξαγωγικών αγορών, οι οποίες θα μπορούσαν ενδεχομένως να απορροφήσουν τυχόν πρόσθετες εξαγωγές·

                              iii)

                              το κατά πόσον οι εισαγωγές έρχονται σε τιμές που θα είχαν ως αποτέλεσμα τη σημαντική συμπίεση των τιμών ή την παρεμπόδιση σε σημαντικό βαθμό της αύξησης των τιμών και οι οποίες είναι πιθανό να αυξήσουν τη ζήτηση για νέες εισαγωγές· και

                              iv)

                              το επίπεδο των αποθεμάτων.

                  (121)

                  Η διατύπωση «μεταξύ άλλων» στο άρθρο 3 παράγραφος 9 δεύτερο εδάφιο δηλώνει, μαζί με τους τέσσερις αυτούς παράγοντες, και άλλους παράγοντες που μπορούν να αναλυθούν επίσης για τον καθορισμό του κινδύνου πρόκλησης ζημίας. Συγκεκριμένα, η Επιτροπή ανέλυσε περαιτέρω παράγοντες όπως η κερδοφορία και οι παραγγελίες, για τα οποία είχε διαθέσιμα δεδομένα για τη διάρκεια της περιόδου έρευνας και μετά την περίοδο έρευνας.

                  (122)

                  Όσον αφορά την υπό εξέταση περίοδο, η Επιτροπή αναθεώρησε ξανά τα δεδομένα που είχαν συλλεγεί για την περίοδο 2012-2015, καθόσον η κατανόηση της τρέχουσας κατάστασης του κλάδου παραγωγής της Ένωσης είναι απαραίτητη για να καθοριστεί αν υφίσταται ή όχι κίνδυνος πρόκλησης ζημίας στον κλάδο παραγωγής της Ένωσης (11). Διεξήγαγε κατόπιν ανάλυση προοπτικών όλων των παραγόντων. Επιπλέον, μπόρεσε να συλλέξει δεδομένα για τις εισαγωγές που αποτελούν αντικείμενο ντάμπινγκ, την ικανότητα και τις τιμές των κινεζικών εισαγωγών για την περίοδο Ιανουαρίου — Ιουνίου 2016, έτσι ώστε να επιβεβαιώσει ή να διαψεύσει τις προβλέψεις, όπως απαιτεί το Δικαστήριο (12). Για την κερδοφορία και τις παραγγελίες όμως, δεν υπήρχαν πλήρη δεδομένα για την περίοδο Ιανουαρίου — Ιουνίου 2016, ενώ υπήρχαν μόνο επιμέρους δεδομένα ως το τέλος του Μαρτίου 2016. Για το επίπεδο των αποθεμάτων, δεν μπόρεσαν να εντοπιστούν πλήρη δεδομένα ως το τέλος του Ιουνίου 2016 συγκεκριμένα για τον κλάδο παραγωγής της Ένωσης. Εντούτοις, τα δεδομένα αυτά θα επικαιροποιηθούν μετά τη δημοσίευση του παρόντος κανονισμού και, κατά περίπτωση, θα αναλυθούν επίσης και άλλοι παράγοντες. Στο στάδιο αυτό, τα δεδομένα για την κερδοφορία, τις παραγγελίες και το επίπεδο των αποθεμάτων ήταν τα καλύτερα διαθέσιμα δεδομένα.

                  (123)

                  Τέλος, το άρθρο 3 παράγραφος 9 πρώτο εδάφιο δεύτερη περίοδος του βασικού κανονισμού ορίζει ότι η αλλαγή των περιστάσεων πρέπει να έχει προβλεφθεί με βεβαιότητα και να είναι επικείμενη.

            5.2.   Κίνδυνος πρόκλησης ζημίας

      5.2.1.   Αύξηση σε σημαντικό ποσοστό των εισαγωγών που αποτελούν αντικείμενο ντάμπινγκ στην αγορά της Ένωσης, η οποία αποτελεί ένδειξη για την πιθανότητα ουσιώδους αύξησης των εισαγωγών

                  (124)

                  Οι εισαγωγές από την οικεία χώρα αυξήθηκαν σημαντικά από 246 720 σε 1 519 304 τόνους μεταξύ του 2012 και της περιόδου έρευνας, όπως φαίνεται στον πίνακα στην αιτιολογική σκέψη 76 ανωτέρω. Οι εισαγωγές αυτές λάμβαναν χώρα σταθερά σε συνεχώς μειωμένες τιμές. Η ουσιαστική αύξηση του μεριδίου αγοράς που κατείχαν αυτές οι κινεζικές εισαγωγές που αποτελούν αντικείμενο ντάμπινγκ (+ 550 %) επιβεβαιώνει ότι η αύξηση των εισαγωγών αυτών δεν ήταν αποτέλεσμα μόνο της αυξημένης ζήτησης (+ 12 %). Οι Κινέζοι παραγωγοί-εξαγωγείς έχουν διεισδύσει σε μια νέα αγορά και έχουν αποκτήσει μερίδια αγοράς με εισαγωγές χαμηλού κόστους εις βάρος άλλων οικονομικών φορέων, συμπεριλαμβανομένων των παραγωγών της Ένωσης. Ο όγκος των κινεζικών εισαγωγών αυξήθηκε περαιτέρω (κατά 8,5 %) κατά το πρώτο εξάμηνο του 2016 (773 275 τόνοι) (πηγή: Eurostat), αν τα στοιχεία αυτά συγκριθούν με το πρώτο εξάμηνο του 2015 (712 390 τόνοι). Τα διαθέσιμα δεδομένα καταδεικνύουν ότι όχι μόνο οι κινεζικές εισαγωγές που αποτελούν αντικείμενο ντάμπινγκ έχουν σημειώσει σημαντική αύξηση κατά την υπό εξέταση περίοδο, αλλά επίσης και ότι η τάση αυτή δεν σταμάτησε ούτε αναστράφηκε κατά την περίοδο μετά την έρευνα.

            5.2.2.   Ύπαρξη επαρκούς, ελεύθερα διαθέσιμης ικανότητας

      5.2.2.1.   Παραγωγική ικανότητα στη ΛΔΚ (ακατέργαστος χάλυβας και το ομοειδές προϊόν)

                  (125)

                  Σχετικά με την παραγωγική ικανότητα κινεζικού ακατέργαστου χάλυβα, οι διαθέσιμες πληροφορίες καταδεικνύουν ότι η κινεζική ικανότητα παραγωγής χάλυβα έχει παρουσιάσει ταχεία αύξηση για μεγάλο χρονικό διάστημα. Ενώ η ΛΔΚ αντιπροσώπευε το 25,6 % της συνολικής παγκόσμιας παραγωγής ακατέργαστου χάλυβα το 2004 (13), σχεδόν διπλασίασε την πραγματική παραγωγή και αντιπροσώπευε το 50,3 % το 2015. Σ' αυτό το πλαίσιο, η ανακοίνωση της Επιτροπής για τη χαλυβουργία δηλώνει τα εξής: «…η πλεονάζουσα παραγωγική ικανότητα σε ορισμένες τρίτες χώρες, ιδίως στην Κίνα, έχει αυξηθεί θεαματικά. Η πλεονάζουσα παραγωγική ικανότητα στην Κίνα έχει εκτιμηθεί σε περίπου 350 εκατ. τόνους, σχεδόν διπλάσια από την ετήσια παραγωγή της Ένωσης (14)».

                  (126)

                  Σ' αυτό το πλαίσιο, ο ΟΟΣΑ υπολόγισε τη συνολική ικανότητα της Κίνας για παραγωγή χάλυβα σε 1 140 εκατομμύρια τόνους (15) το 2014, ενώ η πραγματική παραγωγή της Κίνας υπολογίστηκε σε 822,8 εκατομμύρια τόνους (16). Συνεπώς, η διαθέσιμη πλεονάζουσα ικανότητα της Κίνας υπερβαίνει σίγουρα τα 300 εκατομμύρια τόνους.

                  (127)

                  Τέτοια πλεονάζουσα ικανότητα παραγωγής χάλυβα δεν ευθυγραμμίζεται με τη ζήτηση για το ομοειδές προϊόν στη ΛΔΚ ή σε άλλες χώρες. Στην πραγματικότητα παρατηρείται επιβράδυνση στην αύξηση της ζήτησης στις παγκόσμιες αγορές και το χάσμα ικανότητας παραγωγής / ζήτησης έχει διευρυνθεί, σύμφωνα με πρόσφατη μελέτη του ΟΟΣΑ (17).

                  (128)

                  Το γεγονός ότι η οικεία χώρα διαθέτει τεράστια πλεονάζουσα ικανότητα παραγωγής χάλυβα δεν αμφισβητείται από τις κινεζικές αρχές: Πρώτον, το Κρατικό Συμβούλιο της Κίνας εξέδωσε την 1η Φεβρουαρίου 2016 γνωμοδότηση για τη χαλυβουργία με στόχο την επίλυση της πλεονάζουσας ικανότητας παραγωγής, η οποία καθορίζει τη συνολική κινεζική προσέγγιση για την αποφασιστικότερη αντιμετώπιση της πλεονάζουσας ικανότητας στην κινεζική χαλυβουργία. Τα μέτρα θα περιλαμβάνουν, μεταξύ άλλων, τη μείωση της ικανότητας παραγωγής ακατέργαστου χάλυβα κατά 100-150 εκατομμύρια τόνους εντός πέντε ετών και την αυστηρή απαγόρευση νέας παραγωγικής ικανότητας. Δεύτερον, η Κινεζική Ένωση Σιδήρου και Χάλυβα (CISA) ανέφερε επίσης στις παρατηρήσεις της ότι «τα τελευταία χρόνια η κινεζική κυβέρνηση και η Κινεζική Ένωση Χάλυβα έχουν υιοθετήσει αποτελεσματικά μέτρα. Από το 2011 η Κίνα έχει ενεργά εξαλείψει τις αχρησιμοποίητες παραγωγικές ικανότητες και έχει ενδυναμώσει τα μέτρα εξοικονόμησης ενέργειας (18)».

                  (129)

                  Ωστόσο, πρόσφατα αναφέρθηκαν ανακολουθίες μεταξύ της προαναφερθείσας ανακοίνωσης της Κίνας για περικοπές στην παραγωγική ικανότητα κατά την περίοδο μετά την έρευνα και της πραγματικής κατάστασης, ως εξής:

                              —

                              Υπάρχουν αναφορές ότι η οικεία χώρα πάσχει από ένα φαινόμενο χαλυβουργείων «ζόμπι» (19): πρόκειται για χαλυβουργεία που λέγεται συνεχώς ότι πεθαίνουν, αλλά στην πραγματικότητα δεν πεθαίνουν ποτέ.

                              —

                              Μια άλλη πηγή ανέφερε επίσης ότι έχουν τεθεί ξανά σε λειτουργία 41 υψικάμινοι και, σύμφωνα με πιο πρόσφατες αναφορές στη ΛΔΚ, έχει προκύψει εκ νέου παραγωγική ικανότητα χάλυβα που υπερβαίνει τα 50 εκατομμύρια τόνους από την αρχή του 2016 (20).

                              —

                              Η World Steel Association (Παγκόσμια Ένωση Χάλυβα) δηλώνει τα εξής σχετικά με την παγκόσμια παραγωγή ακατέργαστου χάλυβα κατά τους 6 πρώτους μήνες του 2016: «Η παγκόσμια παραγωγή ακατέργαστου χάλυβα κατά τους 6 πρώτους μήνες του 2016 ανήλθε σε 794,8 Mt, σημειώνοντας μείωση κατά – 1,9 % σε σύγκριση με την ίδια περίοδο του 2015… Η παραγωγή ακατέργαστου χάλυβα … μειώθηκε κατά – 6,1 % στην Ευρώπη των 28… Η παραγωγή ακατέργαστου χάλυβα στην Κίνα για τον Ιούνιο του 2016 ήταν 69,5 Mt, παρουσιάζοντας αύξηση κατά 1,7 % σε σύγκριση με τον Ιούνιο του 2015…
                                  (21)».

                  (130)

                  Τέλος, η Επιτροπή εξέτασε τις υποσχέσεις και τις δεσμεύσεις των κινεζικών αρχών, όπως αυτές περιγράφονται στην αιτιολογική σκέψη 128. Παρά τις σχετικές ανακοινώσεις, που έγιναν στις αρχές του 2016, αυτές δεν έχουν υλοποιηθεί ακόμη.

                  (131)

                  Ως εκ τούτου, θεωρείται ότι το ζήτημα της πλεονάζουσας παραγωγικής ικανότητας στον τομέα του χάλυβα στη ΛΔΚ είναι ευρέως γνωστό και αναγνωρίζεται επίσης από τις κινεζικές αρχές.

                  (132)

                  Το ομοειδές προϊόν εκτιμάται ότι αποτελεί μεγάλο ποσοστό της συνολικής παραγωγής ακατέργαστου χάλυβα λόγω των εξής: ενώ η συνολική κινεζική παραγωγή ακατέργαστου χάλυβα ήταν 822 000 εκατομμύρια τόνοι και 822 698 εκατομμύρια τόνοι, η συνολική κινεζική παραγωγή πλατέων προϊόντων θερμής έλασης ήταν 311 564 εκατομμύρια τόνοι (ή περίπου 37,9 % της συνολικής παραγωγής ακατέργαστου χάλυβα) και 317 387 εκατομμύρια τόνοι (ή περίπου 38,6 % της συνολικής παραγωγής ακατέργαστου χάλυβα) αντιστοίχως κατά τα έτη 2013 και 2014 (22). Επομένως, τα προαναφερθέντα δεδομένα για τον ακατέργαστο χάλυβα παρέχουν μια καλή ένδειξη και για την πλεονάζουσα παραγωγική ικανότητα του ομοειδούς προϊόντος στη ΛΔΚ.

                  (133)

                  Δεύτερον, γίνεται αναφορά στον πίνακα της αιτιολογικής σκέψης 185, όπου η πραγματική παραγωγή του ομοειδούς προϊόντος της ΛΔΚ συγκρίνεται με την πραγματική παραγωγή άλλων χωρών για τα έτη 2014 και 2013. Ο πίνακας αυτός δείχνει, για παράδειγμα, ότι η συνολική παραγωγή του ομοειδούς προϊόντος για το 2014 στη ΛΔΚ (317,4 εκατομμύρια τόνοι) είναι περίπου πενταπλάσια από το συνολικό άθροισμα της παραγωγής της Ρωσίας, της Ουκρανίας, του Ιράν και της Βραζιλίας μαζί (57,4 εκατομμύρια τόνοι). Αυτό αποτελεί ένδειξη της τεράστιας παραγωγικής ικανότητας του ομοειδούς προϊόντος στη ΛΔΚ.

                  (134)

                  Τρίτον, η έρευνα επιβεβαίωσε ότι, κατά την περίοδο της έρευνας, οι Κινέζοι παραγωγοί-εξαγωγείς που συμμετείχαν στο δείγμα χρησιμοποιούσαν την παραγωγική τους ικανότητα σε ποσοστό 65 % κατά μέσο όρο. Το εν λόγω ποσοστό αντιπροσωπεύει πάνω από 14 εκατομμύρια μετρικούς τόνους ελεύθερα διαθέσιμης ικανότητας παραγωγής του υπό εξέταση προϊόντος μεταξύ τριών μόνο εταιρειών. Αυτό αποτελεί έναν ακόμα δείκτη της πλεονάζουσας ικανότητας του ομοειδούς προϊόντος. Υποθέτοντας ότι υπάρχουν παρόμοιες αναλογίες και για άλλους Κινέζους παραγωγούς πλατέων προϊόντων θερμής έλασης από χάλυβα, μπορεί να συναχθεί μια συνολική υψηλή πλεονάζουσα ικανότητα παραγωγής πλατέων προϊόντων θερμής έλασης από χάλυβα στην Κίνα.

                  (135)

                  Επιπλέον, η αγορά της Ένωσης είναι μια ανοικτή αγορά με πολλές εισαγωγές από διάφορες χώρες, όπως φαίνεται στον πίνακα της αιτιολογικής σκέψης 177. Όπως φαίνεται στον πίνακα 4 της αιτιολογικής σκέψης 76, οι Κινέζοι παραγωγοί-εξαγωγείς εξάγουν στην αγορά της Ένωσης κυρίως από το 2012 και έπειτα και έχουν γρήγορα κερδίσει μερίδια αγοράς με εισαγωγές χαμηλών τιμών εις βάρος άλλων οικονομικών φορέων, συμπεριλαμβανομένων των παραγωγών της Ένωσης. Το γεγονός αυτό αποδεικνύει ότι η διείσδυση ήταν σχετικά εύκολη και ιδιαίτερα επιτυχημένη κατά την υπό εξέταση περίοδο για τους Κινέζους παραγωγούς-εξαγωγείς και αποτελεί ένδειξη της ελκυστικότητας της αγοράς της Ένωσης για τους Κινέζους και άλλους παραγωγούς-εξαγωγείς.

            5.2.2.2.   Ικανότητα απορρόφησης των τρίτων χωρών

                  (136)

                  Σύμφωνα με το άρθρο 3 παράγραφος 9 δεύτερο εδάφιο στοιχείο β) του βασικού κανονισμού, η Επιτροπή εξέτασε τη διαθεσιμότητα άλλων εξαγωγικών αγορών που θα μπορούσαν να απορροφήσουν τυχόν πρόσθετες εξαγωγές για τους Κινέζους παραγωγούς-εξαγωγείς.

                  (137)

                  Η πρόσβαση των Κινέζων παραγωγών-εξαγωγέων σε κάποιες (μεγάλες) εξαγωγικές αγορές γίνεται όλο και πιο δυσχερής λόγω των μέτρων εμπορικής άμυνας (σε χώρες όπως οι ΗΠΑ, η Μαλαισία, η Ινδία και το Μεξικό) και/ή λόγω των ερευνών (σε χώρες όπως η Ταϊλάνδη) ή λόγω των αυξημένων δασμών (Νότια Αφρική).

                  (138)

                  Τα στατιστικά δεδομένα των εξαγωγών για το 2015 και για τους πρώτους έξι μήνες του 2016 –για ένα δείγμα (23) κωδικών ΣΟ σχετικά με το ομοειδές προϊόν– καταδεικνύουν, παρόλα αυτά, ένα status quo των κινεζικών όγκων εξαγωγών στον υπόλοιπο κόσμο.

                  (139)

                  Πρώτον, η οικεία χώρα εξήγαγε περίπου τον ίδιο όγκο κατά το πρώτο εξάμηνο του 2016, αν τα στοιχεία αυτά αναχθούν σε ετήσια βάση και συγκριθούν με το 2015. Εντούτοις, η μέση μοναδιαία τιμή πώλησης ήταν χαμηλότερη κατά το πρώτο εξάμηνο του 2016 σε σύγκριση με το 2015. Δεύτερον, η απώλεια μεριδίου αγοράς σε μερικές χώρες (όπως την Ινδονησία και το Βιετνάμ) κατά το πρώτο εξάμηνο του 2016 σε σύγκριση με το 2015 αντισταθμίζεται από την αύξηση του μεριδίου αγοράς σε άλλες χώρες (όπως το Μπανγκλαντές και τη Λαοκρατική Δημοκρατία της Κορέας). Συνεπώς, η Επιτροπή κατέληξε στο συμπέρασμα ότι είναι απίθανο τρίτες χώρες να απορροφήσουν μόνες τους την τεράστια ποσότητα της ελεύθερα διαθέσιμης παραγωγικής ικανότητας της Κίνας. Ακόμα και αν υπάρχει επί του παρόντος ένα status quo στις κινεζικές εξαγωγές σε τρίτες χώρες, η ελκυστική αγορά της Ένωσης, όπως περιγράφεται στην αιτιολογική σκέψη 135, είναι πιθανόν να συνεχίσει να αποτελεί πρωταρχικό στόχο των κινεζικών εξαγωγών που αποτελούν αντικείμενο ντάμπινγκ.

            5.2.2.3.   Ικανότητα απορρόφησης της ΛΔΚ

                  (140)

                  Δεν υπάρχει επαρκής ικανότητα απορρόφησης ούτε στη ΛΔΚ. Η εγχώρια ζήτηση για χάλυβα στη ΛΔΚ μειώνεται: Σύμφωνα με τη World Steel Association, η ζήτηση χάλυβα στην Κίνα αναμενόταν αρχικά να μειωθεί κατά – 3,5 % το 2015 και – 2,0 % το 2016 μετά το ανώτατο σημείο ζήτησης το 2013 (24). Ωστόσο, οι δείκτες αυτοί προσαρμόστηκαν μετέπειτα από τον ίδιο οργανισμό ως εξής: «η μείωση της ζήτησης χάλυβα στην Κίνα αναμένεται να ανέλθει σε – 4,0 % το 2016 και σε – 3,0 % το 2017. Αυτό σημαίνει ζήτηση 626,1 Mt χάλυβα (μείωση 15 % από το 2013) για το 2017, πράγμα που αντιπροσωπεύει συρρίκνωση στο 41,9 % της παγκόσμιας χρήσης χάλυβα από 47,9 % το 2009 και 44,8 % το 2015» (25).

            5.2.2.4.   Συμπέρασμα για την ικανότητα

                  (141)

                  Συμπερασματικά, είναι πιθανόν να συνεχίσουν να διοχετεύονται στην αγορά της Ένωσης σημαντικοί όγκοι της υπάρχουσας τεράστιας πλεονάζουσας παραγωγικής ικανότητας χάλυβα, συμπεριλαμβανομένου του ομοειδούς προϊόντος. Η παρούσα πλεονάζουσα ικανότητα και η ανεπαρκής ικανότητα απορρόφησης από τρίτες χώρες ή από την ίδια τη ΛΔΚ καταδεικνύουν την πιθανότητα σημαντικής αύξησης των κινεζικών εξαγωγών στην Ένωση, όπου η διείσδυση αποδείχθηκε σχετικά εύκολη και ιδιαίτερα επιτυχής κατά την υπό εξέταση περίοδο.

            5.2.3.   Επίπεδο τιμών των εισαγωγών

                  (142)

                  Κατά την υπό εξέταση περίοδο, όπως περιγράφεται στην αιτιολογική σκέψη 78, ο μέσος όρος τιμών των εισαγωγών από την οικεία χώρα μειώθηκε κατά 33 %, από 600 ευρώ/τόνο το 2012 σε 404 ευρώ/τόνο το 2015.

                  (143)

                  Ο παρακάτω πίνακας συγκρίνει τις μέσες μοναδιαίες τιμές κινεζικών εισαγωγών με τις μοναδιαίες τιμές πωλήσεων των πέντε παραγωγών της Ένωσης που συμμετέχουν στο δείγμα:

                     Πίνακας 15

                     Τιμές πωλήσεων στην ελεύθερη αγορά στην Ένωση σε σύγκριση με τις τιμές των κινεζικών εισαγωγών κατά την υπό εξέταση περίοδο

                              Βλέπε αιτιολογική σκέψη

                              2012

                              2013

                              2014

                              ΠΕ

                              Τιμή πώλησης των πέντε παραγωγών της Ένωσης που συμμετέχουν στο δείγμα (EUR/τόνο)

                              104

                              553

                              498

                              471

                              427

                              Μέση τιμή των κινεζικών εισαγωγών σύμφωνα με τη Eurostat
                              (EUR/τόνο)

                              78

                              600

                              505

                              463

                              404

                              Διαφορά (EUR/τόνο)

                              – 47

                              – 7

                              + 8

                              + 23

                                 Πηγή: Απαντήσεις στο ερωτηματολόγιο των παραγωγών της Ένωσης και των παραγωγών-εξαγωγέων που συμμετείχαν στο δείγμα, και Eurostat

                  (144)

                  Οι μέσες κινεζικές τιμές ήταν σημαντικά υψηλότερες από τις τιμές των παραγωγών της Ένωσης το 2012. Ωστόσο, το 2015 οι τιμές των κινεζικών εισαγωγών μειώθηκαν σημαντικά (404 ευρώ/τόνο) σε σχέση με τις τιμές του κλάδου παραγωγής της Ένωσης (427 ευρώ/τόνο). Το γεγονός αυτό επιβεβαιώνεται από την εξέταση της υποτιμολόγησης στην αιτιολογική σκέψη 82 ανωτέρω.

                  (145)

                  Ο παρακάτω πίνακας δείχνει ότι υπήρξε περαιτέρω συνεχιζόμενη μείωση των κινεζικών μοναδιαίων τιμών κατά την περίοδο μετά την έρευνα (Ιανουάριος — Ιούνιος 2016), όταν τα προϊόντα αυτά εισέρχονται στην αγορά της Ένωσης.

                     Πίνακας 16

                     Τιμές εισαγωγής κινεζικών προϊόντων κατά την περίοδο μετά την έρευνα

                              Μέση τιμή των κινεζικών εισαγωγών
                              (ευρώ/τόνος)

                              Ιανουάριος 2016

                              Φεβρουάριος 2016

                              Μάρτιος 2016

                              Απρίλιος 2016

                              Μάιος 2016

                              Ιούνιος 2016

                              326

                              318

                              313

                              303

                              299

                              308

                                 Πηγή: Eurostat

                  (146)

                  Η αρνητική επίπτωση των χαμηλών τιμών των κινεζικών εισαγωγών είναι διττή:

                              i)

                              αφενός, η σημαντική διαφορά τιμών είναι πιθανόν να προκαλέσει (περαιτέρω) μεταστροφή προς τις εισαγωγές που αποτελούν αντικείμενο ντάμπινγκ, διότι οι χρήστες είναι πιθανότερο ότι θα αγοράζουν ολοένα μεγαλύτερες ποσότητες αγαθών που πωλούνται σε χαμηλές τιμές·

                              ii)

                              αφετέρου, η ύπαρξη τέτοιων χαμηλών τιμών στην αγορά είναι πιθανόν να χρησιμοποιηθεί από τους αγοραστές ως διαπραγματευτικό εργαλείο για να συμπιέσουν τις τιμές που προσφέρονται από τους παραγωγούς της Ένωσης και άλλους προμηθευτές, και να προκαλέσουν, με τον τρόπο αυτό, φαινόμενο ύφεσης τόσο από την άποψη του μειούμενου όγκου πωλήσεων όσο και από την άποψη των χαμηλότερων τιμών. Ενώ τέτοια φαινόμενα μπορούν να αμφισβητηθούν σε καταστάσεις στις οποίες οι διαφορές τιμών δεν είναι σημαντικές, στην προκείμενη περίπτωση, και λαμβανομένου υπόψη του γεγονότος ότι διαπιστώθηκε σε μεγάλο βαθμό πρακτική πωλήσεων σε τιμές χαμηλότερες από τις ενωσιακές, αναμένεται ότι η ζημία στον κλάδο παραγωγής της Ένωσης θα είναι σοβαρή.

            5.2.4.   Επίπεδο των αποθεμάτων

                  (147)

                  Η Επιτροπή θεώρησε ότι αυτός ο παράγοντας δεν έχει ιδιαίτερη σημασία για την ανάλυση, επειδή αποθέματα διατηρούν συνήθως οι έμποροι (αποθήκες) και όχι οι παραγωγοί. Επιπλέον, οι παραγωγοί της Ένωσης παράγουν κυρίως κατά παραγγελία, γεγονός που τους επιτρέπει να κρατούν τα αποθέματά τους σε όσο το δυνατόν χαμηλότερα επίπεδα. Εντούτοις, εξέτασε αυτόν τον παράγοντα, ο οποίος μνημονεύεται ρητά στο άρθρο 3 παράγραφος 9 δεύτερο εδάφιο του βασικού κανονισμού (βλ. αιτιολογική σκέψη 120 ανωτέρω).

                  (148)

                  Μειωμένα επίπεδα αποθεμάτων παρατηρήθηκαν τόσο στη ΛΔΚ όσο και στην αγορά της Ένωσης (26) κατά το τέλος της περιόδου της έρευνας. Το γεγονός αυτό ενδέχεται να εξηγείται στο πλαίσιο των μειώσεων των τιμών το 2015 και το 2016 ως εξής: αν ένας παραγωγός ή έμπορος αναμένει να αυξηθούν οι τιμές, θα πρέπει να δημιουργεί ταχέως αποθέματα αναμένοντας να αποκομίσει αναλογικά περισσότερο κέρδος όταν αυξηθούν οι τιμές.

                  (149)

                  Η Επιτροπή δεν μπόρεσε να εντοπίσει πλήρη δεδομένα για την μετά την έρευνα περίοδο σχετικά με τα αποθέματα, παρά τα αιτήματα που υπέβαλε και τις έρευνες που διεξήγαγε με δική της πρωτοβουλία. Εντούτοις, συμπέρανε ότι είναι πιθανό τα επίπεδα των αποθεμάτων του υπό εξέταση προϊόντος να παραμείνουν αρκετά χαμηλά στην Ένωση κατά τις αρχές του 2016. Για παράδειγμα, στη Γερμανία, «σύμφωνα με τη Γερμανική Ένωση Προμηθευτών Χάλυβα (BDS), στο τέλος του προηγούμενου έτους τα αποθέματα πλατέος χάλυβα έφθασαν στο χαμηλότερο επίπεδο από τον Δεκέμβριο του 2003. Σύμφωνα με τα τελευταία στοιχεία, υπάρχει σχετική πρόοδος, αλλά με αποθέματα 1,4 εκατομμυρίων τόνων σε πλατέα προϊόντα χάλυβα τον Φεβρουάριο, τα αποθέματα παρέμειναν 7 % χαμηλότερα σε ετήσια βάση (27)».

                  (150)

                  Στη ΛΔΚ τα αποθέματα χάλυβα στις αποθήκες 40 μεγάλων κινεζικών πόλεων είχαν μειωθεί, σύμφωνα με πληροφορίες, σε 8,86 τόνους στα τέλη Ιουνίου 2016 από 9,47 τόνους στα τέλη Μαΐου 2016 σε σύγκριση με 12,86 τόνους στα τέλη Ιουνίου 2015. Τον Μάιο του 2016 τα αποθέματα χάλυβα 80 μεγάλων κινεζικών χαλυβουργείων ανέρχονταν σε 14,17 τόνους, σε σύγκριση με 16,71 τόνους στα τέλη Μαΐου 2015 (28).

                  (151)

                  Συμπερασματικά, τα αποθέματα χάλυβα μειώνονται τόσο κατά το τέλος της περιόδου έρευνας όσο και κατά την περίοδο μετά την έρευνα. Παρόλο που ο παράγοντας αυτός δεν είναι καθοριστικός για την ανάλυση, ενδέχεται να καταδεικνύει μια πιθανή περαιτέρω μείωση στις τιμές ενισχύοντας τον κίνδυνο πρόκλησης ζημίας.

            5.2.5.   Άλλα στοιχεία: Κερδοφορία και παραγγελίες στην Ένωση από τον ενωσιακό κλάδο παραγωγής

                  (152)

                  Ο κλάδος παραγωγής της Ένωσης χρειάζεται βιώσιμα κέρδη. Επομένως, αυτός ο δείκτης ζημίας είναι πολύ σημαντικός. Οι παραγγελίες αποτελούν επιβεβαιωμένες δεσμεύσεις από τους πελάτες και δείχνουν την εξέλιξη των πωλήσεων του ενωσιακού κλάδου παραγωγής στους επόμενους μήνες. Η Επιτροπή μπόρεσε να συλλέξει και να αναλύσει δεδομένα για το κέρδος και τις παραγγελίες για την περίοδο της έρευνας και την περίοδο μετά την έρευνα.

                  (153)

                  Όπως περιγράφεται στην αιτιολογική σκέψη 113, οι παραγωγοί της Ένωσης άρχισαν ελαφρώς να ανακάμπτουν κατά το 2014 και κατά τα δύο πρώτα τρίμηνα του 2015 όσον αφορά την κερδοφορία. Όπως περιγράφεται στην αιτιολογική σκέψη 116, κατά το δεύτερο εξάμηνο του 2015 η κερδοφορία της Ένωσης μετατράπηκε σε ζημίες και οι ζημίες έφτασαν στο μη βιώσιμο επίπεδο του — 10 % κατά το 4ο τρίμηνο της περιόδου έρευνας.

                  (154)

                  Για την περίοδο μετά την έρευνα, τα στοιχεία κερδοφορίας για τον κλάδο παραγωγής της Ένωσης συνολικά δεν ήταν ακόμη διαθέσιμα. Ωστόσο, συλλέχθηκαν στοιχεία κερδοφορίας για τους καταγγέλλοντες, οι οποίοι αντιπροσωπεύουν περίπου το 90 % της συνολικής παραγωγής του ενωσιακού κλάδου παραγωγής, όπως αναφέρεται στην αιτιολογική σκέψη 62. Τα δεδομένα αυτά θα επικαιροποιηθούν μετά τη δημοσίευση του παρόντος κανονισμού και, ει δυνατόν, θα αναλυθούν επίσης και άλλοι παράγοντες. Σε αυτό το στάδιο της έρευνας, τα δεδομένα για την κερδοφορία και τις παραγγελίες ήταν τα βέλτιστα διαθέσιμα δεδομένα.

                  (155)

                  Όπως φαίνεται στον πίνακα στην αιτιολογική σκέψη 145, η μείωση των κινεζικών τιμών εξαγωγής συνεχίστηκε περαιτέρω κατά το πρώτο εξάμηνο του 2016 και αυτές οι τιμές βρίσκονται κάτω από το κόστος παραγωγής των ενωσιακών παραγωγών. Αυτό καταδεικνύει μια επιθετική κινεζική πολιτική τιμών στην αγορά της Ένωσης, η οποία δεν μπορεί να αντιμετωπιστεί στο μέλλον από τους ενωσιακούς παραγωγούς. Αυτό επιβεβαιώνεται από τον παρακάτω πίνακα, ο οποίος παρέχει πληροφορίες για την κερδοφορία των καταγγελλόντων. Η έρευνα κατέδειξε περαιτέρω επιδείνωση της κερδοφορίας των καταγγελλόντων.

                     Πίνακας 17

                     Εξέλιξη της κερδοφορίας και των παραγγελιών των καταγγελλόντων

                              Περιγραφή

                              2012

                              2013

                              2014

                              2015

                              Απρίλιος 2015 — Μάρτιος 2016

                              Κερδοφορία

                              – 1,31 %

                              – 4,86 %

                              – 1,28 %

                              – 3 έως – 5 %

                              – 5 % έως – 7 %

                              Παραγγελίες

                              16 763 734

                              16 631 630

                              16 677 099

                              15 529 155

                              15 636 444

                                 Πηγή: Eurofer

            5.2.6.   Προβλεψιμότητα και επικείμενη μεταβολή περιστάσεων

                  (156)

                  Το άρθρο 3 παράγραφος 9 του βασικού κανονισμού προβλέπει ότι «οποιαδήποτε μεταβολή των περιστάσεων, που θα δημιουργούσε κατάσταση υπό την οποία είναι πιθανή η πρόκληση ζημίας από το ντάμπινγκ, πρέπει να είναι δυνατόν να προβλεφθεί με βεβαιότητα και να είναι επικείμενη».

                  (157)

                  Όλοι οι παράγοντες που αναφέρθηκαν ανωτέρω έχουν εξεταστεί και επιβεβαιωθεί όσον αφορά την περίοδο έρευνας. Συγκεκριμένα, η κερδοφορία των ενωσιακών παραγωγών που συμμετέχουν στο δείγμα έφτασε το μη βιώσιμο επίπεδο του – 10 % στο 4ο τρίμηνο του 2015, όταν έγινε περισσότερο αισθητή η πίεση των κινεζικών τιμών. Επιπλέον, τα στοιχεία της περιόδου μετά την έρευνα κατέδειξαν ότι η αρνητική αυτή τάση, η οποία άρχισε στο δεύτερο εξάμηνο του 2015, δεν αναιρέθηκε κατά το πρώτο εξάμηνο του 2016. Εάν αυτή η τάση συνεχιστεί, η εύθραυστη κατάσταση του κλάδου παραγωγής της Ένωσης θα μετατραπεί σύντομα σε σημαντική ζημία. Βάσει των δεδομένων για την περίοδο της έρευνας, η Επιτροπή κατέληξε στο συμπέρασμα ότι υπήρχε μια σαφώς προβλέψιμη και επικείμενη μεταβολή των περιστάσεων στο τέλος της περιόδου έρευνας, γεγονός το οποίο θα δημιουργήσει μια κατάσταση στην οποία το ντάμπινγκ θα προκαλέσει ζημία.

            5.3.   Συμπέρασμα σχετικά με τον κίνδυνο πρόκλησης ζημίας

                  (158)

                  Ενώ ο κλάδος παραγωγής της Ένωσης ανέκαμπτε κατά τη διάρκεια του 2014 και των δύο πρώτων τριμήνων του 2015, όλοι σχεδόν οι δείκτες ζημίας άρχισαν να επιδεινώνονται θεαματικά κατά το δεύτερο μισό του 2015. Η έρευνα κατέδειξε ότι η αρνητική αυτή τάση, η οποία άρχισε κατά το δεύτερο εξάμηνο του 2015, δεν αναιρέθηκε κατά το πρώτο εξάμηνο του 2016. Η πρόβλεψη του κλάδου παραγωγής της Ένωσης σχετικά με τη μελλοντική κερδοφορία και τις μελλοντικές πωλήσεις είναι αρνητική και κατέστη δυνατόν να επιβεβαιωθεί (βλ. πίνακα 17 στην αιτιολογική σκέψη 155). Οι μειωμένες πωλήσεις και τα χαμηλότερα/αρνητικά περιθώρια είναι πολύ πιθανόν να οδηγήσουν σε σοβαρές ζημίες, απώλεια παραγγελιών και μειωμένες θέσεις εργασίας. Ως εκ τούτου, όλοι οι παράγοντες που εκτιμήθηκαν στο πλαίσιο του άρθρου 3 παράγραφος 9 του βασικού κανονισμού, και ιδίως ο σημαντικός ρυθμός αύξησης των εισαγωγών που αποτελούν αντικείμενο ντάμπινγκ το 2015 (και συνεχίζονται το 2016) σε τιμές που μειώνονται περαιτέρω, η τεράστια πλεονάζουσα παραγωγική ικανότητα στη ΛΔΚ και οι αρνητικές εξελίξεις στην κερδοφορία του κλάδου παραγωγής της Ένωσης κινούνται προς την ίδια κατεύθυνση.

                  (159)

                  Υπό το πρίσμα αυτής της ανάλυσης, η Επιτροπή, στο στάδιο αυτό, συμπέρανε ότι υπήρχε κίνδυνος σαφώς προβλέψιμης και επικείμενης ζημίας στον κλάδο παραγωγής της Ένωσης στο τέλος της περιόδου έρευνας.

            6.   ΑΙΤΙΩΔΗΣ ΣΥΝΑΦΕΙΑ

                  (160)

                  Σύμφωνα με το άρθρο 3 παράγραφος 6 του βασικού κανονισμού, η Επιτροπή εξέτασε αν o κίνδυνος σημαντικής ζημίας του κλάδου παραγωγής της Ένωσης προκλήθηκε από τις υπάρχουσες εισαγωγές που αποτελούν αντικείμενο ντάμπινγκ από την οικεία χώρα. Σύμφωνα με το άρθρο 3 παράγραφος 7 του βασικού κανονισμού, η Επιτροπή εξέτασε επίσης κατά πόσον άλλοι γνωστοί παράγοντες θα μπορούσαν κατά το ίδιο χρονικό διάστημα να είχαν προκαλέσει ζημία στον ενωσιακό κλάδο παραγωγής. Η Επιτροπή μερίμνησε ώστε κάθε ενδεχόμενος κίνδυνος ζημίας που προκλήθηκε από παράγοντες άλλους από τις εισαγωγές από τη ΛΔΚ που αποτελούσαν αντικείμενο ντάμπινγκ να μην αποδοθεί στις εισαγωγές που αποτελούσαν αντικείμενο ντάμπινγκ. Οι παράγοντες αυτοί είναι: η οικονομική κρίση και η μείωση της ζήτησης χάλυβα, το κόστος των πρώτων υλών που προκαλεί τη μείωση των τιμών πώλησης, οι εισαγωγές από άλλες τρίτες χώρες, η απόδοση εξαγωγικών πωλήσεων των παραγωγών της Ένωσης και ο ισχυρισμός ότι ένας ενωσιακός παραγωγός από μόνος του προκαλεί ζημία στον κλάδο παραγωγής της Ένωσης.

            6.1.   Επιπτώσεις των εισαγωγών που αποτελούν αντικείμενο ντάμπινγκ

                  (161)

                  Οι τιμές πώλησης των Κινέζων παραγωγών-εξαγωγέων υποχώρησαν από τα 600 EUR/τόνο κατά μέσο όρο το 2012 στα 404 EUR/τόνο κατά την περίοδο έρευνας (– 33 %). Μειώνοντας συνεχώς τη μοναδιαία τιμή πώλησης κατά τη διάρκεια της υπό εξέταση περιόδου, και όπως εξηγείται στην αιτιολογική σκέψη 76, οι Κινέζοι παραγωγοί-εξαγωγείς κατάφεραν να αυξήσουν σημαντικά το μερίδιό τους στην αγορά από το 2012 (0,79 %) ως την περίοδο έρευνας (4,32 %). Συγκεκριμένα, κατά την περίοδο της έρευνας, σε σύγκριση με προηγούμενα έτη, σημειώθηκε σημαντική αύξηση των κινεζικών εισαγωγών.

                  (162)

                  Ενώ η μείωση στη ζήτηση χάλυβα και οι επιπτώσεις της κρίσης χρέους της ευρωζώνης επηρέασαν αρνητικά την απόδοση του κλάδου παραγωγής της Ένωσης το 2012 και το 2013, ο ενωσιακός κλάδος παραγωγής κατάφερε να ανακάμψει ελαφρώς το 2014. Ωστόσο, ιδίως από το δεύτερο εξάμηνο του 2015 και έπειτα, η συνεχής αύξηση των εισαγωγών από την οικεία χώρα σε τιμές υποτιμολόγησης είχε σαφή αρνητικό αντίκτυπο στην απόδοση του ενωσιακού κλάδου παραγωγής. Για την ακρίβεια, ενώ ο ενωσιακός κλάδος παραγωγής προχωρούσε σε μείωση των δαπανών του το 2015 με αύξηση της παραγωγικότητας, περιορίζοντας την απασχόληση και επωφελούμενος από τη μείωση των τιμών των πρώτων υλών, οι εισαγωγές που αποτελούν αντικείμενο ντάμπινγκ συνέχισαν να αυξάνονται, υποχρεώνοντας τον ενωσιακό κλάδο παραγωγής να μειώσει τις τιμές πώλησής του στην Ένωση ακόμη περισσότερο για να περιορίσει την απώλεια του μεριδίου αγοράς του. Κατά συνέπεια, ενώ η κερδοφορία του ενωσιακού κλάδου παραγωγής σημείωσε μικρή βελτίωση μειώνοντας τις απώλειες το 2014 και κατά το πρώτο εξάμηνο του 2015, η τάση αντιστράφηκε πλήρως από το δεύτερο εξάμηνο του 2015 και έπειτα: ο όγκος των κινεζικών εισαγωγών αυξήθηκε περαιτέρω και οι κινεζικές τιμές μειώθηκαν ακόμα περισσότερο, ενώ οι τιμές του ενωσιακού κλάδου παραγωγής και η κερδοφορία του μειώθηκαν κι άλλο.

                  (163)

                  Με δεδομένη τη χρονική σύμπτωση μεταξύ, αφενός, του ολοένα αυξανόμενου επιπέδου των εισαγωγών που αποτελούν αντικείμενο ντάμπινγκ με τιμές που διαρκώς μειώνονταν, και, αφετέρου, της απώλειας του μεριδίου αγοράς του ενωσιακού κλάδου και της συμπίεσης των τιμών που οδήγησαν σε περαιτέρω απώλειες, ιδίως από το δεύτερο εξάμηνο του 2015 και έπειτα, η Επιτροπή κατέληξε στο συμπέρασμα ότι οι εισαγωγές που αποτελούν αντικείμενο ντάμπινγκ είχαν αρνητικό αντίκτυπο στην κατάσταση του ενωσιακού κλάδου παραγωγής.

                  (164)

                  Επιπλέον, η προοδευτικά φθίνουσα πορεία της κινεζικής οικονομίας και η πολύ μεγάλη πλεονάζουσα παραγωγική ικανότητα της κινεζικής χαλυβουργίας έχει ωθήσει τους Κινέζους παραγωγούς χάλυβα να ανακατευθύνουν την πλεονάζουσα παραγωγή τους προς εξαγωγικές αγορές και η αγορά της Ένωσης αποτελεί ελκυστικό εξαγωγικό προορισμό. Για την ακρίβεια, κάποιες άλλες παραδοσιακά σημαντικές εξαγωγικές αγορές επέβαλαν μέτρα εναντίον των κινεζικών προϊόντων χάλυβα, συμπεριλαμβανομένων των πλατέων προϊόντων θερμής έλασης.

                  (165)

                  Με την αυξανόμενη επιβολή μέτρων εμπορικής άμυνας σε ολόκληρη την υφήλιο, η αγορά της Ένωσης έχει μετατραπεί σε έναν από τους πλέον ελκυστικούς προορισμούς για τις κινεζικές εισαγωγές του υπό εξέταση προϊόντος που αποτελούν αντικείμενο ντάμπινγκ εις βάρος του ενωσιακού κλάδου παραγωγής. Το συμπέρασμα αυτό επιβεβαιώνεται από:

                              —

                              τα στατιστικά στοιχεία εισαγωγών της Eurostat, βάσει των οποίων το επίπεδο των κινεζικών εισαγωγών συνεχίζει να είναι υψηλό μετά τη λήξη της περιόδου έρευνας·

                              —

                              τη μειωμένη εγχώρια ζήτηση του κινεζικού χάλυβα.

            6.2.   Συνέπειες από άλλους παράγοντες

      6.2.1.   Η οικονομική κρίση

                  (166)

                  Η μείωση στη ζήτηση χάλυβα, κυρίως κατά το 2012, και οι επιπτώσεις της κρίσης χρέους της ευρωζώνης επηρέασαν αρνητικά την απόδοση του κλάδου παραγωγής της Ένωσης κατά το 2012 και το 2013. Όπως περιγράφηκε στην αιτιολογική σκέψη 106, η Επιτροπή αναγνωρίζει τον αρνητικό αντίκτυπο. Ωστόσο, παρατηρείται επίσης ότι ο κλάδος παραγωγής της Ένωσης άρχισε να ανακάμπτει κατά τη διάρκεια του 2014 και του 2015.

                  (167)

                  Επομένως, ακόμη και αν ο κλάδος παραγωγής της Ένωσης επηρεάστηκε από την κρίση χρέους της Ευρωζώνης, κυρίως κατά τα έτη 2012-2013, η αγορά άρχισε να ανακάμπτει ελαφρώς από τις συνέπειες της με μια σχετικά σταθερή, έως και αυξανόμενη ζήτηση της αγοράς της Ένωσης από το 2013 και έπειτα. Κατά συνέπεια, ενώ μεταξύ του 2014 και του 2015 ο ενωσιακός κλάδος παραγωγής θα μπορούσε να έχει επωφεληθεί περισσότερο από την ανάκαμψη της αγοράς, αυτό δεν συνέβη εξαιτίας μιας απότομης αύξησης των εισαγωγών από τη ΛΔΚ. Οι φτηνές εισαγωγές από την Κίνα αυξήθηκαν σταδιακά και κατέλαβαν μερίδια της αγοράς εις βάρος του ενωσιακού κλάδου παραγωγής. Η συνεχής πίεση των εισαγωγών άρχισε να γίνεται πλήρως αντιληπτή από το δεύτερο εξάμηνο του 2015.

                  (168)

                  Κατά συνέπεια, η Επιτροπή κατέληξε στο συμπέρασμα στο στάδιο αυτό ότι η κρίση χρέους της ευρωζώνης είχε αρνητικό αντίκτυπο κυρίως κατά τη διάρκεια των ετών 2012 και 2013 της υπό εξέταση περιόδου και πριν από την περίοδο έρευνας. Ωστόσο, δεν συνέβαλε στον κίνδυνο πρόκλησης ζημίας που εντοπίστηκε στο τέλος του 2015.

            6.2.2.   Η μείωση του κόστους των πρώτων υλών (σιδηρομετάλλευμα, άνθρακας οπτανθρακοποίησης και απορρίμματα μετάλλων) του υπό εξέταση/ομοειδούς προϊόντος

                  (169)

                  Ένα ενδιαφερόμενο μέρος ισχυρίστηκε ότι οι τιμές των εν λόγω προϊόντων και του ομοειδούς προϊόντος ακολουθούσαν μια ενιαία παγκόσμια τιμολογιακή τάση και βασικά αντικατόπτριζαν τις φθίνουσες τιμές των πρώτων υλών. Επομένως, δεν επρόκειτο για τις κινεζικές εξαγωγές, αλλά για μια παγκόσμια τάση, η οποία ασκούσε την πίεση στις τιμές και προκαλούσε τον επακόλουθο κίνδυνο πρόκλησης ζημίας.

                  (170)

                  Η Επιτροπή εξέτασε τις εξελίξεις στις τιμές των πρώτων υλών για τα πλατέα προϊόντα θερμής έλασης για την υπό εξέταση περίοδο.

                  (171)

                  Πρώτον, σε εδραιωμένες αγορές χάλυβα, όπως η αγορά της Ένωσης, οι εγχώριοι παραγωγοί συναγωνίζονται με πολλές πηγές εισαγωγών, όπως καταδεικνύεται στον πίνακα 18 της αιτιολογικής σκέψης 177 κατωτέρω, με αποτέλεσμα αυξανόμενη άσκηση πίεσης στις τιμές και, κατά συνέπεια, διάβρωση των τιμών.

                  (172)

                  Δεύτερον, ακόμη και αν η ΛΔΚ είναι η χώρα με τη μεγαλύτερη κατανάλωση χάλυβα παγκοσμίως, παρουσιάζει σημαντική πλεονάζουσα παραγωγική ικανότητα. Οι Κινέζοι παραγωγοί έχουν κίνητρα για εξαγωγή του παραγωγικού πλεονάσματός τους σε χαμηλές τιμές στις πλέον ελκυστικές αγορές, συμπεριλαμβανομένης της αγοράς της Ένωσης. Ως εκ τούτου, η τάση των τιμών των πρώτων υλών δεν είναι ο μόνος παράγοντας που έχει αντίκτυπο στις παγκόσμιες τιμές.

                  (173)

                  Τρίτον, αναγνωρίζεται ωστόσο ότι οι τιμές των κύριων πρώτων υλών (σιδηρομετάλλευμα, άνθρακας οπτανθρακοποίησης και απορρίμματα μετάλλων) που χρησιμοποιούνται για την παραγωγή πλατέων προϊόντων θερμής έλασης μειώθηκαν σημαντικά μεταξύ του 2012 και του 2015, ως εξής:

                              —

                              η τιμή του σιδηρομεταλλεύματος μειώθηκε από περίπου 141 USD ανά ΜΤ σε 56 USD ανά MT, ήτοι μείωση 60 %·

                              —

                              η τιμή των απορριμμάτων μετάλλων μειώθηκε από περίπου 327 EUR ανά MT σε 159 EUR ανά ΜΤ, ήτοι μείωση 51 %·

                              —

                              η τιμή του άνθρακα οπτανθρακοποίησης μειώθηκε από περίπου 252 USD ανά MT σε 121 USD ανά MT (– 52 %).

                  (174)

                  Ωστόσο, κατά την εξέταση του κόστους παραγωγής του μεγαλύτερου παραγωγού της Ένωσης που συμμετέχει στο δείγμα, αποδεικνύεται ότι ο αντίκτυπος της μείωσης των τιμών αυτών των πρώτων υλών είναι πολύ μικρότερος από την αναφερόμενη εξέλιξη της τιμής. Η εξέλιξη αφορά μέσες τιμές και δεν αντικατοπτρίζει το κόστος για τους παραγωγούς της Ένωσης, το οποίο εξαρτάται επίσης από την ποιότητα, την ποσότητα και τις συμβατικές σχέσεις. Για παράδειγμα, τα στοιχεία για τις τρεις προαναφερθείσες πρώτες ύλες αντιπροσώπευαν περίπου το 60 % του συνολικού κόστους της παραγωγής ενός μεγάλου παραγωγού το 2012, αλλά αποτελούσαν μόνο το 50 % του συνολικού κόστους της παραγωγής του το 2015. Το γεγονός αυτό καταδεικνύει ότι δεν υπάρχει άμεσος συσχετισμός μεταξύ της μείωσης των τιμών των πρώτων υλών και της μείωσης του κόστους παραγωγής πλατέων προϊόντων θερμής έλασης (HRF).

                  (175)

                  Επιπλέον, το κόστος παραγωγής εντός του κλάδου παραγωγής της Ένωσης μειώθηκε συνολικά κατά 25 % κατά την υπό εξέταση περίοδο (βλ. αιτιολογική σκέψη 104), πράγμα το οποίο ήταν αποτέλεσμα όχι μόνο του χαμηλότερου κόστους των πρώτων υλών, αλλά οφειλόταν και στην αύξηση της αποδοτικότητας που είχαν επιτύχει οι ενωσιακοί παραγωγοί. Επιπλέον, οι μέσες τιμές εισαγωγής μειώθηκαν κατά ένα υψηλότερο ποσοστό, ήτοι κατά 33 % κατά την ίδια περίοδο (βλ. αιτιολογικές σκέψεις 78 και 79).

                  (176)

                  Υπό θεμιτούς όρους της αγοράς, ο ενωσιακός κλάδος παραγωγής θα μπορούσε να έχει διατηρήσει τα επίπεδα τιμών πώλησής του, ώστε να αξιοποιήσει τα οφέλη μιας μείωσης του κόστους και να επανέλθει σε επίπεδα κερδοφορίας. Ωστόσο, οι παραγωγοί της Ένωσης έπρεπε να ακολουθήσουν την τιμολογιακή τάση στην αγορά της Ένωσης και οι τιμές μειώθηκαν. Κατά την περίοδο έρευνας, οι ενωσιακοί παραγωγοί αναγκάστηκαν να πουλήσουν σε τιμές κάτω του κόστους, μολονότι είχαν ήδη καταφέρει να μειώσουν σημαντικά το κόστος παραγωγής.

            6.2.3.   Εισαγωγές από τρίτες χώρες

                  (177)

                  Ο όγκος των εισαγωγών και του μεριδίου αγοράς (σε όγκο συνολικών εισαγωγών) από τρίτες χώρες εξελίχθηκε κατά την υπό εξέταση περίοδο ως εξής:

                     Πίνακας 18

                     Όγκοι, μοναδιαίες τιμές και μερίδια αγοράς από τρίτες χώρες

                              2012

                              2013

                              2014

                              ΠΕ

                              ΒΡΑΖΙΛΙΑ

                              Όγκος εισαγωγών από τη Βραζιλία

                              69 457

                              41 895

                              108 973

                              580 525

                                 Δείκτης (2012 = 100)

                                 100

                                 60

                                 157

                                 836

                              Μοναδιαίες τιμές εισαγωγής από τη Βραζιλία

                              515

                              461

                              433

                              386

                                 Δείκτης (2012 = 100)

                                 100

                                 89

                                 84

                                 75

                              Μερίδιο αγοράς

                              0,22 %

                              0,13 %

                              0,33 %

                              1,65 %

                              Μερίδιο στον συνολικό όγκο εισαγωγών της Ένωσης

                              1,68 %

                              0,87 %

                              2,08 %

                              7,42 %

                              ΙΡΑΝ

                              Όγκος εισαγωγών από το Ιράν

                              96 505

                              125 202

                              527 161

                              1 015 088

                                 Δείκτης (2012 = 100)

                                 100

                                 130

                                 546

                                 1 052

                              Μοναδιαίες τιμές εισαγωγής από το Ιράν

                              499

                              454

                              415

                              369

                                 Δείκτης (2012 = 100)

                                 100

                                 91

                                 83

                                 74

                              Μερίδιο αγοράς

                              0,31 %

                              0,39 %

                              1,59 %

                              2,89 %

                              Μερίδιο στον συνολικό όγκο εισαγωγών της Ένωσης

                              2,34 %

                              2,60 %

                              10,08 %

                              12,97 %

                              ΡΩΣΙΑ

                              Όγκος εισαγωγών από τη Ρωσία

                              1 341 666

                              1 334 322

                              1 376 412

                              1 714 880

                                 Δείκτης (2012 = 100)

                                 100

                                 99

                                 103

                                 128

                              Μοναδιαίες τιμές εισαγωγής από τη Ρωσία

                              500

                              448

                              431

                              387

                                 Δείκτης (2012 = 100)

                                 100

                                 90

                                 86

                                 77

                              Μερίδιο αγοράς

                              4,27 %

                              4,13 %

                              4,15 %

                              4,88 %

                              Μερίδιο στον συνολικό όγκο εισαγωγών της Ένωσης

                              32,47 %

                              27,66 %

                              26,32 %

                              21,90 %

                              ΣΕΡΒΙΑ

                              Όγκος εισαγωγών από τη Σερβία

                              156 894

                              155 055

                              211 835

                              427 558

                                 Δείκτης (2012 = 100)

                                 100

                                 99

                                 135

                                 273

                              Μοναδιαίες τιμές εισαγωγής από τη Σερβία

                              523

                              468

                              442

                              400

                                 Δείκτης (2012 = 100)

                                 100

                                 89

                                 84

                                 77

                              Μερίδιο αγοράς

                              0,50 %

                              0,48 %

                              0,64 %

                              1,22 %

                              Μερίδιο στον συνολικό όγκο εισαγωγών της Ένωσης

                              3,8 %

                              3,21 %

                              4,05 %

                              5,46 %

                              ΟΥΚΡΑΝΙΑ

                              Όγκος εισαγωγών από την Ουκρανία

                              906 872

                              905 397

                              939 545

                              1 084 477

                                 Δείκτης (2012 = 100)

                                 100

                                 100

                                 104

                                 120

                              Μοναδιαίες τιμές εισαγωγής από την Ουκρανία

                              478

                              429

                              415

                              370

                                 Δείκτης (2012 = 100)

                                 100

                                 90

                                 87

                                 78

                              Μερίδιο αγοράς

                              2,89 %

                              2,81 %

                              2,84 %

                              3,08 %

                              Μερίδιο στον συνολικό όγκο εισαγωγών της Ένωσης

                              21,95 %

                              18,77 %

                              17,97 %

                              13,85 %

                                 Πηγή: Eurostat

                  (178)

                  Όπως φαίνεται στον πίνακα της αιτιολογικής σκέψης 76, οι εισαγωγές από τη ΛΔΚ αυξήθηκαν κατά 516 % κατά την υπό εξέταση περίοδο. Παρόλο που ο ρυθμός ανάπτυξης κατά την υπό εξέταση περίοδο ήταν ακόμη υψηλότερος για τη Βραζιλία (+ 736 %) και το Ιράν (+ 952 %), τα επίπεδα εισαγωγών τους (580 525 τόνοι από τη Βραζιλία και 1 015 088 τόνοι από το Ιράν αντίστοιχα) ήταν πολύ χαμηλότερα από τις εισαγωγές από τη ΛΔΚ σε απόλυτους αριθμούς (1 519 304 τόνοι από τη ΛΔΚ) κατά την περίοδο έρευνας.

                  (179)

                  Επιπλέον, συγκρίνοντας τους απόλυτους αριθμούς εξαγωγών, παρατηρείται ότι η οικεία χώρα ήταν ο δεύτερος μεγαλύτερος εξαγωγέας στην αγορά της Ένωσης κατά την περίοδο της έρευνας, μετά τη Ρωσία. Οι ρωσικές εισαγωγές (29) ενδέχεται να συνέβαλαν στον κίνδυνο πρόκλησης ζημίας, αλλά δεν διέσπασαν την αιτιώδη συνάφεια, λόγω των εξής:

                  (180)

                  Πρώτον, ο βαθμός ανάπτυξης της ΛΔΚ κατά την υπό εξέταση περίοδο (+ 516 %) είναι κατά πολύ υψηλότερος από εκείνον της Ρωσίας (+ 28 %).

                  (181)

                  Δεύτερον, η ΛΔΚ μείωσε το χάσμα με τη Ρωσία, η οποία εξήγε μόλις λίγο παραπάνω, ήτοι 773 686 τόνους (πηγή: Eurostat) κατά το πρώτο εξάμηνο του 2016 σε σύγκριση με τον όγκο των 773 275 τόνων (πηγή: Eurostat) από τη ΛΔΚ κατά την ίδια περίοδο.

                  (182)

                  Τρίτον, η πλεονάζουσα παραγωγική ικανότητα της Ρωσίας δεν είναι τόσο σημαντική όσο η πλεονάζουσα παραγωγική ικανότητα που παρατηρείται στη ΛΔΚ, όπως φαίνεται στον πίνακα κατωτέρω:

                     Πίνακας 19

                     Πραγματική παραγωγή του ομοειδούς προϊόντος από τρίτες χώρες (σε χιλιάδες τόνους)

                              Χώρα

                              Εκτιμώμενη παραγωγή ακατέργαστου χάλυβα το 2014

                              Παραγωγή ακατέργαστου χάλυβα το 2013

                              Παραγωγή ακατέργαστου χάλυβα το 2014

                              Πραγματική παραγωγή πλατέων προϊόντων θερμής έλασης το 2013

                              Πραγματική παραγωγή πλατέων προϊόντων θερμής έλασης το 2014

                              Ρωσία

                              89 000

                              69 008

                              71 461

                              26 140

                              26 996

                              ΛΔΚ

                              1 140 000

                              822 000

                              822 698

                              311 564

                              317 387

                                 Πηγή για τα δεδομένα παραγωγικής ικανότητας: ΟΟΣΑ ()

                                 Πηγή για τα δεδομένα παραγωγής: World Steel Association, Steel Statistical Yearbook 2015 (Στατιστική επετηρίδα χάλυβα 2015) ()

                  (183)

                  Ακόμη και αν τα παραπάνω στοιχεία για την παραγωγική ικανότητα αφορούν αποκλειστικά τον ακατέργαστο χάλυβα, και ακόμη βάσει της απίθανης υπόθεσης ότι όλος ο ακατέργαστος χάλυβας στη Ρωσία θα χρησιμοποιηθεί για την παραγωγή του ομοειδούς προϊόντος, η πλεονάζουσα παραγωγική ικανότητα της Ρωσίας είναι, ακόμη και στο απίθανο αυτό σενάριο, πολύ χαμηλότερη από την πλεονάζουσα παραγωγική ικανότητα της Κίνας.

                  (184)

                  Επιπλέον, η Επιτροπή υπολόγισε κατόπιν τις τιμές και τα μερίδια αγοράς των εισαγωγών των τρίτων χωρών. Παρατηρήθηκε ότι οι εισαγωγές του ομοειδούς προϊόντος από κάποιες άλλες χώρες, όπως το Ιράν, τη Ρωσία και την Ουκρανία, γίνονταν σε τιμές ακόμη χαμηλότερες απ' ό,τι οι εισαγωγές από την οικεία χώρα. Ωστόσο, όταν εξετάστηκαν οι τάσεις και οι όγκοι εισαγωγών, κατέστη σαφές ότι το επίπεδο εισαγωγών από το Ιράν είναι πολύ χαμηλότερο από το επίπεδο εισαγωγών από τη ΛΔΚ κατά την περίοδο της έρευνας, και ότι οι εισαγωγές από τη Ρωσία και την Ουκρανία πράγματι αυξήθηκαν σε όγκο κατά την υπό εξέταση περίοδο, αλλά με πολύ πιο αργό ρυθμό από τις εισαγωγές από τη ΛΔΚ. Επίσης, αντίθετα με τη ΛΔΚ, οι εισαγωγές από τη Ρωσία και την Ουκρανία έχασαν σημαντικό μερίδιο αγοράς στους συνολικούς όγκους εισαγωγής της Ένωσης κατά την υπό εξέταση περίοδο.

                  (185)

                  Τέλος, η Επιτροπή συνέκρινε την πραγματική παραγωγή από τρίτες χώρες με την παραγωγή της οικείας χώρας καταδεικνύοντας ότι η Κίνα υπερτερεί σε σχέση με όλες τις υπόλοιπες χώρες τόσο στην παραγωγή του ομοειδούς προϊόντος όσο και στην παραγωγική ικανότητα ακατέργαστου χάλυβα.

                     Πίνακας 20

                     Πραγματική παραγωγή του ομοειδούς προϊόντος από τρίτες χώρες (σε χιλιάδες τόνους)

                              Χώρα

                              Εκτιμώμενη παραγωγή ακατέργαστου χάλυβα το 2014 (1)

                              Παραγωγή ακατέργαστου χάλυβα το 2013

                              Παραγωγή ακατέργαστου χάλυβα το 2014 (2)

                              Θεωρητική πλεονάζουσα παραγωγική ικανότητα το 2014 (1)

                              Πραγματική παραγωγή πλατέων προϊόντων θερμής έλασης το 2013

                              Πραγματική παραγωγή πλατέων προϊόντων θερμής έλασης το 2014

                              Ρωσία

                              89 000

                              69 008

                              71 461

                              17 539

                              26 140

                              26 996

                              ΛΔΚ

                              1 140 000

                              822 000

                              822 698

                              317 302

                              311 564

                              317 387

                              Ουκρανία

                              42 500

                              32 771

                              27 170

                              15 330

                              8 929

                              7 867

                              Ιράν

                              27 000

                              15 422

                              16 331

                              10 669

                              8 250

                              8 276

                              Βραζιλία

                              48 000

                              34 163

                              33 897

                              14 103

                              15 014

                              14 229

                                 Πηγή για τα δεδομένα παραγωγικής ικανότητας: ΟΟΣΑ ()

                                 Πηγή για τα δεδομένα παραγωγής: World Steel Association, Steel Statistical Yearbook 2015 (Στατιστική επετηρίδα χάλυβα 2015) ()

                  (186)

                  Τα παραπάνω στοιχεία παραγωγής για το ομοειδές προϊόν καταδεικνύουν ότι η οικεία χώρα υπερβαίνει κατά πολύ αριθμητικά όλες τις άλλες μεγάλες χώρες εξαγωγής. Επιπλέον, οι παραπάνω αριθμοί για τον ακατέργαστο χάλυβα δηλώνουν επίσης ότι μόνο η ΛΔΚ διαθέτει τόσο μεγάλη πλεονάζουσα παραγωγική ικανότητα.

                  (187)

                  Συνεπώς, η Επιτροπή κατέληξε στο συμπέρασμα ότι η ΛΔΚ αποτελούσε κίνδυνο για επικείμενη πρόκληση ζημίας στον ενωσιακό κλάδο παραγωγής. Όπως προαναφέρθηκε, ο εν λόγω κίνδυνος πρόκλησης ζημίας έχει γίνει πιο ρεαλιστικός λόγω της συγκυρίας δύο παραγόντων, ότι η κινεζική ζήτηση για χάλυβα μειώνεται και ότι η πρόσβαση σε κάποιες άλλες κινεζικές εξαγωγικές αγορές σταδιακά γίνεται δυσκολότερη. Κατά συνέπεια, ένα μέρος του κινεζικού όγκου είναι πιθανόν να συνεχίσει να κατευθύνεται στο εγγύς μέλλον προς την Ένωση.

                  (188)

                  Ωστόσο, είναι επίσης πιθανόν ότι οι εισαγωγές από τη Βραζιλία, το Ιράν, τη Ρωσία, τη Σερβία και την Ουκρανία έχουν συμβάλει στον κίνδυνο πρόκλησης σημαντικής ζημίας. Εντούτοις, η βασική παραγωγή, οι τάσεις εισαγωγής και οι ακριβείς όγκοι εισαγωγής σε απόλυτους αριθμούς δεν είναι τέτοιας κλίμακας ώστε να μπορέσουν να διασπάσουν την αιτιώδη συνάφεια μεταξύ των συνεχώς αυξανόμενων και με μεγαλύτερο ντάμπινγκ εισαγωγών από τη ΛΔΚ και του κινδύνου πρόκλησης ζημίας στον κλάδο παραγωγής της Ένωσης.

            6.2.4.   Απόδοση εξαγωγικών πωλήσεων του κλάδου παραγωγής της Ένωσης

                  (189)

                  Ο όγκος των εξαγωγών των ενωσιακών παραγωγών του δείγματος εξελίχθηκε κατά την υπό εξέταση περίοδο ως εξής:

                     Πίνακας 21

                     Όγκος εξαγωγών σε μη συνδεδεμένους πελάτες των ενωσιακών παραγωγών του δείγματος

                              2012

                              2013

                              2014

                              ΠΕ

                              Όγκος εξαγωγών σε μη συνδεδεμένους πελάτες

                              2 344 463

                              2 379 035

                              2 777 446

                              2 409 721

                                 Δείκτης (2012 = 100)

                                 100

                                 101

                                 118

                                 103

                              Μέση τιμή (EUR/τόνο)

                              516

                              463

                              459

                              391

                                 Δείκτης (2011 = 100)

                                 100

                                 90

                                 89

                                 76

                                 Πηγή: Απαντήσεις στο ερωτηματολόγιο των παραγωγών της Ένωσης που συμμετείχαν στο δείγμα

                  (190)

                  Ο όγκος των εξαγωγών σε μη συνδεδεμένους πελάτες αυξήθηκε κατά 3 % κατά την περίοδο έρευνας. Όσον αφορά τις τιμές, αυτές μειώθηκαν σημαντικά κατά – 24 % κατά τη διάρκεια της υπό εξέταση περιόδου.

                  (191)

                  Οι εξαγωγικές πωλήσεις αντιπροσώπευαν όχι παραπάνω από το 4 % της συνολικής ενωσιακής παραγωγής και το 22 % των συνολικών πωλήσεων σε μη συνδεδεμένους πελάτες κατά την περίοδο έρευνας. Επίσης, η μείωση των εξαγωγικών τιμών ακολούθησε, όσον αφορά τα ποσοστά, την ίδια τάση με τις τιμές πώλησης των παραγωγών της Ένωσης στην ενωσιακή αγορά. Επομένως, στο στάδιο αυτό η Επιτροπή κατέληξε στο συμπέρασμα ότι η απόδοση των εξαγωγικών πωλήσεων των ενωσιακών παραγωγών συνέβαλε στη δυσχερή κατάσταση του κλάδου παραγωγής. Ωστόσο, ο παράγοντας αυτός δεν διέσπασε την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και του κινδύνου σημαντικής ζημίας στον κλάδο παραγωγής της Ένωσης.

            6.2.5.   Συγκεκριμένη κατάσταση ενός Ιταλού παραγωγού της Ένωσης

                  (192)

                  Ένα ενδιαφερόμενο μέρος υποστήριξε ότι ένας Ιταλός παραγωγός πιθανόν προκαλούσε ζημία στον κλάδο παραγωγής της Ένωσης. Ισχυρίστηκε ότι ο εν λόγω Ιταλός παραγωγός επωφελείται από παράνομη κρατική ενίσχυση εις βάρος των άλλων ενωσιακών παραγωγών στην αγορά της Ένωσης, πιθανώς «σε βαθμό που διασπά την αιτιώδη συνάφεια…» Υποστήριξε επίσης ότι η πραγματική παραγωγή του Ιταλού παραγωγού μειώθηκε σημαντικά κατά την υπό εξέταση περίοδο.

                  (193)

                  Πρώτον, ο ορισμός και η ανάλυση του κλάδου παραγωγής της Ένωσης βασίζεται συνολικά στον κλάδο παραγωγής της Ένωσης, συμπεριλαμβανομένου και του Ιταλού παραγωγού. Παρά το γεγονός ότι ο εν λόγω Ιταλός παραγωγός μείωσε δραστικά το επίπεδο παραγωγής κατά την εξεταζόμενη περίοδο, τα επίπεδα συνολικής παραγωγής του κλάδου παραγωγής της Ένωσης (βλ. αιτιολογική σκέψη 87) αυξήθηκαν κατά 2 %. Ως εκ τούτου, τελικά όλοι οι άλλοι παραγωγοί της Ένωσης αύξησαν την παραγωγή τους κατά την εξεταζόμενη περίοδο.

                  (194)

                  Δεύτερον, ο ισχυρισμός ότι ο Ιταλός παραγωγός επωφελείται από παράνομη κρατική ενίσχυση αποτελεί αντικείμενο διερεύνησης της Επιτροπής έως το 2017. Η κίνηση της έρευνας δεν προδικάζει την έκβαση της διαδικασίας. Κατά συνέπεια, δεν μπορούν να εξαχθούν συμπεράσματα ακόμη σχετικά με τον ισχυρισμό αυτό. Εντούτοις, η Επιτροπή παρατήρησε ότι οι τιμές πώλησης από τον εν λόγω Ιταλό παραγωγό ήταν χαμηλότερες από το μέσο όρο τιμών πώλησης της Ένωσης κατά την περίοδο έρευνας. Αν ο Ιταλός παραγωγός προκαλούσε σημαντικές επιπτώσεις στις τιμές πώλησης στην Ένωση, θα περίμενε κανείς οι μέσες τιμές της Ένωσης να αυξάνονταν μετά τη μείωση της παραγωγής του εν λόγω παραγωγού. Ωστόσο, δεν συνέβη κάτι τέτοιο.

                  (195)

                  Τρίτον, το γεγονός ότι ορισμένοι παραγωγοί της Ένωσης έχουν καλύτερη απόδοση στην αγορά της Ένωσης από άλλους μπορεί να είναι αποτέλεσμα διαφόρων παραγόντων, αλλά δεν επηρεάζει το προσωρινό συμπέρασμα ότι ο ενωσιακός κλάδος παραγωγής συνολικά πλήττεται από τις εισαγωγές που αποτελούν αντικείμενο ντάμπινγκ.

                  (196)

                  Επομένως, η Επιτροπή κατέληξε στο στάδιο αυτό ότι η συγκεκριμένη κατάσταση ενός Ιταλού παραγωγού δεν συνέβαλε στη δυσχερή κατάσταση του ενωσιακού κλάδου παραγωγής.

            6.3.   Συμπέρασμα σχετικά με την αιτιώδη συνάφεια

                  (197)

                  Διαπιστώθηκε προσωρινά η αιτιώδης συνάφεια μεταξύ των κινεζικών εισαγωγών που αποτελούν αντικείμενο ντάμπινγκ και του κινδύνου σημαντικής ζημίας του ενωσιακού κλάδου παραγωγής. Υπάρχει σαφής χρονική σύμπτωση μεταξύ της απότομης αύξησης, συγκεκριμένα, του επιπέδου των εισαγωγών που αποτελούν αντικείμενο ντάμπινγκ σε συνεχώς μειούμενες τιμές πώλησης από τη ΛΔΚ και της μείωσης στην απόδοση της Ένωσης, ιδίως από το δεύτερο εξάμηνο του 2015 και έπειτα. Ο ενωσιακός κλάδος παραγωγής δεν είχε άλλη επιλογή από το να ακολουθήσει το επίπεδο τιμών που έθεταν οι εισαγωγές που αποτελούσαν αντικείμενο ντάμπινγκ, για να αποφύγει την περαιτέρω συρρίκνωση του μεριδίου αγοράς που κατείχε. Αυτό οδήγησε σε μια ζημιογόνο κατάσταση, η οποία είναι πιθανόν να επιδεινωθεί περαιτέρω.

                  (198)

                  Η Επιτροπή διαχώρισε σαφώς τις επιπτώσεις όλων των γνωστών παραγόντων στην κατάσταση του ενωσιακού κλάδου παραγωγής από τις ζημιογόνες επιπτώσεις των εισαγωγών που αποτελούν αντικείμενο ντάμπινγκ και που προκαλούν κίνδυνο σημαντικής ζημίας για τον κλάδο παραγωγής της Ένωσης συνολικά κατά το τέλος της περιόδου έρευνας. Η κατάσταση του Ιταλού παραγωγού δεν συνέβαλε στη δυσχερή κατάσταση του κλάδου παραγωγής της Ένωσης. Οι άλλοι παράγοντες που προσδιορίστηκαν, όπως η οικονομική κρίση, το κόστος των πρώτων υλών, οι εισαγωγές από τρίτες χώρες και η απόδοση των εξαγωγικών πωλήσεων των παραγωγών της Ένωσης, διαπιστώθηκε ότι δεν διασπούν την αιτιώδη συνάφεια μεταξύ του κινδύνου σημαντικής ζημίας και των κινεζικών εισαγωγών που αποτελούν αντικείμενο ντάμπινγκ. Βάσει των προαναφερομένων, η Επιτροπή κατέληξε σ' αυτό το στάδιο στο συμπέρασμα ότι οι εισαγωγές από τη ΛΔΚ που αποτελούν αντικείμενο ντάμπινγκ κατά την περίοδο έρευνας προκαλούσαν κίνδυνο σημαντικής ζημίας στον κλάδο παραγωγής της Ένωσης κατά την έννοια του άρθρου 3 παράγραφος 6 του βασικού κανονισμού. Οι άλλοι γνωστοί παράγοντες, εκτός από τις εισαγωγές από τη ΛΔΚ που αποτελούν αντικείμενο ντάμπινγκ, οι οποίοι συγχρόνως είχαν αντίκτυπο στην κατάσταση του ενωσιακού κλάδου παραγωγής διαπιστώθηκε ότι δεν είχαν διασπάσει την αιτιώδη συνάφεια.

            7.   ΣΥΜΦΕΡΟΝ ΤΗΣ ΕΝΩΣΗΣ

                  (199)

                  Σύμφωνα με το άρθρο 21 του βασικού κανονισμού, η Επιτροπή εξέτασε κατά πόσο θα μπορούσε να συναχθεί σαφώς το συμπέρασμα ότι δεν ήταν προς το συμφέρον της Ένωσης να ληφθούν μέτρα στη συγκεκριμένη περίπτωση. Έδωσε ιδιαίτερη σημασία στην ανάγκη εξάλειψης των φαινομένων νόθευσης των συναλλαγών που προκαλούν οι επιζήμιες πρακτικές ντάμπινγκ και αποκατάστασης του γνήσιου ανταγωνισμού. Ο προσδιορισμός του συμφέροντος της Ένωσης βασίστηκε στην εκτίμηση όλων των ποικίλων συμφερόντων, συμπεριλαμβανομένων των συμφερόντων του ενωσιακού κλάδου παραγωγής, των εισαγωγέων και των χρηστών.

            7.1.   Συμφέρον του ενωσιακού κλάδου παραγωγής

                  (200)

                  Ο ενωσιακός κλάδος παραγωγής εντοπίζεται σε διάφορα κράτη μέλη (Ηνωμένο Βασίλειο, Γαλλία, Γερμανία, Τσεχική Δημοκρατία, Σλοβακική Δημοκρατία, Ιταλία, Λουξεμβούργο, Βέλγιο, Πολωνία, Κάτω Χώρες, Αυστρία, Φινλανδία, Σουηδία, Πορτογαλία, Ουγγαρία και Ισπανία) και απασχολεί απευθείας περίπου 18 000 εργαζόμενους στον τομέα παραγωγής πλατέων προϊόντων θερμής έλασης από χάλυβα.

                  (201)

                  Δεκαεπτά παραγωγοί συνεργάστηκαν στην έρευνα. Κανένας από τους γνωστούς παραγωγούς δεν αντιτάχθηκε στην έναρξη της έρευνας. Σύμφωνα με τα παραπάνω, κατά την εξέταση των δεικτών ζημίας, ο κλάδος παραγωγής της Ένωσης συνολικά παρουσίασε κάποια σημάδια ζημίας κατά την υπό εξέταση περίοδο. Ειδικότερα, οι δείκτες ζημίας που αφορούν την οικονομική επίδοση των παραγωγών της Ένωσης που συμπεριλαμβάνονται στο δείγμα, όπως η κερδοφορία, επηρεάστηκαν σε σημαντικό βαθμό. Παρουσίασαν επιδείνωση αυτής της κατάστασης, ιδίως από το δεύτερο εξάμηνο του 2015 και έπειτα, και επηρεάστηκαν αρνητικά από τις εισαγωγές που αποτελούν αντικείμενο ντάμπινγκ, προκαλώντας κίνδυνο ζημίας που επέκειτο κατά το τέλος της περιόδου της έρευνας.

                  (202)

                  Αναμένεται ότι η επιβολή προσωρινών δασμών αντιντάμπινγκ θα αποκαταστήσει τις συνθήκες θεμιτού εμπορίου στην αγορά της Ένωσης, θέτοντας τέλος στη συμπίεση των τιμών και επιτρέποντας στον ενωσιακό κλάδο παραγωγής να ανακάμψει. Αυτό θα έχει ως αποτέλεσμα τη βελτίωση της κερδοφορίας του ενωσιακού κλάδου παραγωγής στα επίπεδα που κρίνονται αναγκαία για τον συγκεκριμένο υψηλής έντασης κεφαλαίου κλάδο. Επομένως, είναι σημαντική η αποκατάσταση των τιμών σε επίπεδα απαλλαγμένα της πρακτικής ντάμπινγκ ή μη ζημιογόνα επίπεδα, προκειμένου να μπορέσουν οι διάφοροι παραγωγοί να αναπτύξουν δραστηριότητες στην ενωσιακή αγορά υπό συνθήκες θεμιτού εμπορίου. Σε περίπτωση απουσίας μέτρων, είναι πολύ πιθανόν ο κίνδυνος πρόκλησης ζημίας να υλοποιηθεί και να υπάρξει περαιτέρω επιδείνωση της οικονομικής κατάστασης του ενωσιακού κλάδου παραγωγής. Η αρνητική απόδοση του τμήματος της αγοράς πλατέων προϊόντων θερμής έλασης από χάλυβα θα επηρεάσει τόσο το κατάντη όσο και το ανάντη τμήμα πολλών παραγωγών της Ένωσης, καθώς η αξιοποίηση της παραγωγικής ικανότητας των εν λόγω τμημάτων συνδέεται με την παραγωγή του υπό έρευνα προϊόντος.

                  (203)

                  Επομένως, σ' αυτό το στάδιο, η Επιτροπή συνήγαγε το συμπέρασμα ότι η επιβολή δασμών αντιντάμπινγκ θα ήταν προς το συμφέρον του ενωσιακού κλάδου παραγωγής.

            7.2.   Συμφέρον των εισαγωγέων

                  (204)

                  Όπως αναφέρθηκε στις αιτιολογικές σκέψεις 11 έως 13, κανείς μη συνδεδεμένος εισαγωγέας δεν υπέβαλε συμπληρωμένο ερωτηματολόγιο ούτε παρείχε στην Επιτροπή στοιχεία που φανερώνουν σε ποιο βαθμό οι εισαγωγείς θα πλήττονταν από την επιβολή μέτρων. Επομένως και λαμβάνοντας υπόψη ότι, εκτός από τη ΛΔΚ πολλές άλλες χώρες εξάγουν στην Ένωση, η Επιτροπή συνήγαγε προσωρινά το συμπέρασμα ότι η επιβολή μέτρων ενδέχεται να μην είναι προς το συμφέρον των εισαγωγέων.

            7.3.   Συμφέρον των χρηστών

                  (205)

                  Τα πλατέα προϊόντα θερμής έλασης από χάλυβα είναι βιομηχανικές εισροές που αγοράζονται από τελικούς χρήστες για ποικίλες εφαρμογές, συμπεριλαμβανομένων των κατασκευών (παραγωγή χαλυβδοσωλήνων), ναυπηγικής, περιεκτών αερίου, δοχείων πίεσης και ενεργειακών αγωγών.

                  (206)

                  Μόνο ένας χρήστης από την Ιταλία («Marcegaglia Carbon Spa») με εισαγωγές από την οικεία χώρα και με παραγωγή, μεταξύ άλλων, σωλήνων, αγωγών και κατάντη προϊόντων χάλυβα υπέβαλε συμπληρωμένο ερωτηματολόγιο. Το υπό εξέταση προϊόν/ομοειδές προϊόν συνιστά πηγή εξόδων γι' αυτόν τον χρήστη.

                  (207)

                  Ο εν λόγω Ιταλός χρήστης ισχυρίστηκε ότι η επιβολή μέτρων στις εισαγωγές από την οικεία χώρα θα οδηγούσε σε μια κατάσταση βάσει της οποίας δεν θα είχε πλέον πρόσβαση σε αξιόπιστες προμήθειες του υπό εξέταση προϊόντος στην αγορά της Ένωσης, ιδίως περιελιγμένων προϊόντων υψηλής ποιότητας που χρησιμοποιούνται για επανέλαση. Ισχυρίστηκε ότι το 88 % της συνολικής παραγωγής της Ένωσης προέρχεται από 16 μόνο εταιρείες που ανήκουν σε οκτώ μεγάλους ομίλους, μέσω των οποίων το μεγαλύτερο μέρος της παραγωγής (περίπου 70 %) χρησιμοποιείται στη δεσμευμένη αγορά. Ως εκ τούτου, οι παραγωγοί της Ένωσης, λόγω του υψηλού μεριδίου αγοράς που διαθέτουν ακόμη, υποτίθεται ότι μπορούν να ασκήσουν μεγάλη πίεση τόσο στην αγορά του υπό εξέταση προϊόντος όσο και στα κατάντη προϊόντα.

                  (208)

                  Πρώτον, η Επιτροπή παρατήρησε ότι ο στόχος των δασμών αντιντάμπινγκ δεν είναι το κλείσιμο της ενωσιακής αγοράς στις εισαγωγές, αλλά η αποκατάσταση του θεμιτού εμπορίου εξαλείφοντας τις επιπτώσεις του ζημιογόνου ντάμπινγκ. Οι εισαγωγές από τη ΛΔΚ δεν αναμένεται, συνεπώς, να σταματήσουν, αλλά να συνεχιστούν, σε τιμές ωστόσο που δεν αποτελούν αντικείμενο ντάμπινγκ.

                  (209)

                  Δεύτερον, η Επιτροπή διαπίστωσε ότι ο χρήστης δεν εξαρτάται αποκλειστικά από τις κινεζικές εισαγωγές, αλλά επίσης αγόρασε το υπό εξέταση προϊόν κατά την περίοδο έρευνας από παραγωγούς της Ένωσης καθώς και από άλλους παραγωγούς σε τρίτες χώρες διαφορετικές από την οικεία χώρα.

                  (210)

                  Τρίτον, ακόμη και αν οι τιμές του κινεζικού υπό εξέταση προϊόντος αυξηθούν κατά περίπου 30 %, αυτό θα είχε 3 % επίπτωση στο κόστος παραγωγής του συγκεκριμένου Ιταλού χρήστη. Τέτοιος αντίκτυπος θεωρείται αμελητέος.

                  (211)

                  Τέταρτον, επειδή οι εισαγωγές από την οικεία χώρα και από άλλες χώρες αναμένεται να συνεχιστούν μετά την επιβολή δασμών αντιντάμπινγκ, και εφόσον υπάρχουν τέτοιες εναλλακτικές πηγές εφοδιασμού, ο ισχυρισμός ότι η επιβολή δασμών αντιντάμπινγκ θα καθιστούσε τον ενωσιακό κλάδο παραγωγής ικανό να ασκήσει μεγάλη πίεση είναι αβάσιμος. Ο ενωσιακός κλάδος παραγωγής αποτελείται από 23 παραγωγούς που παρέχουν στους χρήστες ευρύ φάσμα πηγών εφοδιασμού εντός της Ένωσης, επιπλέον της επιλογής εισαγωγέων από άλλες τρίτες χώρες που παράγουν και εξάγουν το ομοειδές προϊόν. Επομένως, στο στάδιο αυτό η Επιτροπή απέρριψε τον ισχυρισμό ότι η επιβολή μέτρων θα οδηγούσε σε έλλειψη προσφοράς του υπό εξέταση/ομοειδούς προϊόντος.

                  (212)

                  Όσον αφορά τυχόν αρνητικές επιπτώσεις στον ανταγωνισμό στην αγορά της Ένωσης, είναι αλήθεια ότι οι κανόνες ανταγωνισμού της ΕΕ επιβάλλουν αυστηρότερα πρότυπα συμπεριφοράς σε μια εταιρεία που διαθέτει σημαντικό μερίδιο αγοράς. Ωστόσο, εναπόκειται στις αρμόδιες αρχές ανταγωνισμού να προσδιορίσουν κατά πόσον υπάρχει δεσπόζουσα θέση και αν γίνεται κατάχρησή της.

                  (213)

                  Βάσει των προαναφερομένων, στο στάδιο αυτό συνήχθη το συμπέρασμα ότι η επιβολή μέτρων δεν θα ήταν προς το συμφέρον των χρηστών, αλλά δεν θα είχε δυσανάλογα αρνητικές επιπτώσεις σ' αυτούς. Συγκεκριμένα, λήφθηκαν υπόψη το ευρύ φάσμα πηγών εφοδιασμού που είναι διαθέσιμο στην αγορά, καθώς και το γεγονός ότι η έρευνα κατέδειξε πως ο αντίκτυπος των μέτρων στο κόστος του χρήστη που πήρε μέρος στη διαδικασία ήταν λιγότερο σημαντικός από τους ισχυρισμούς του.

            7.4.   Συμπέρασμα σχετικά με το συμφέρον της Ένωσης

                  (214)

                  Η Επιτροπή συνήγαγε το συμπέρασμα ότι κατά το στάδιο αυτό η επιβολή μέτρων θα συνέβαλλε στην ανάκαμψη του κλάδου παραγωγής της Ένωσης όσον αφορά την κερδοφορία. Η επιβολή μέτρων θα επέτρεπε στους παραγωγούς της Ένωσης να κάνουν τις απαραίτητες επενδύσεις και Ε&Α, ώστε να αποκτήσουν καλύτερο εξοπλισμό για την παραγωγή πλατέων προϊόντων θερμής έλασης και να τονώσουν την ανταγωνιστικότητά τους.

                  (215)

                  Ο ενωσιακός κλάδος παραγωγής έχει υποβληθεί ήδη σε σημαντική αναδιάρθρωση στο (πρόσφατο) παρελθόν. Εάν δεν επιβάλλονταν μέτρα, ο κίνδυνος πρόκλησης σημαντικής ζημίας στο τέλος της περιόδου έρευνας είναι πιθανόν να αποτελέσει πραγματικότητα. Ορισμένοι από τους παραγωγούς πλατέων προϊόντων θερμής έλασης από χάλυβα στην Ένωση ενδέχεται να αναγκαστούν να διακόψουν ολοσχερώς ή να μειώσουν τις δραστηριότητες παραγωγής πλατέων προϊόντων θερμής έλασης από χάλυβα και να απολύσουν υπαλλήλους, με αποτέλεσμα πολλοί χρήστες της Ένωσης να περιοριστούν σε ολιγάριθμες πηγές εφοδιασμού.

                  (216)

                  Σχετικά με το συμφέρον των μη συνδεδεμένων εισαγωγέων και χρηστών, η Επιτροπή συνήγαγε το συμπέρασμα κατά το στάδιο αυτό ότι η επιβολή μέτρων στο προτεινόμενο επίπεδο θα είχε περιορισμένο μόνο αντίκτυπο. Πιο συγκεκριμένα, οι τιμές, η κερδοφορία και η απασχόληση στον κλάδο παραγωγής των χρηστών δεν θα επηρεάζονταν δυσανάλογα. Κατά συνέπεια, η επιβολή μέτρων στο προτεινόμενο επίπεδο έχει περιορισμένο μόνο αντίκτυπο στις τιμές στην αλυσίδα εφοδιασμού και στις επιδόσεις των χρηστών. Το επίπεδο των μέτρων θα οδηγήσει σε ίσους όρους ανταγωνισμού, αλλά θα εξακολουθεί να καθιστά εφικτές τις εισαγωγές από την οικεία χώρα σε δίκαιες τιμές.

                  (217)

                  Σταθμίζοντας, αφενός, τα ισχυρά συμφέροντα ενός σημαντικού κλάδου παραγωγής της Ένωσης να προστατευτεί από άδικες πρακτικές και, αφετέρου, τις ενδεχόμενες περιορισμένες επιπτώσεις των μέτρων σε μη συνδεδεμένους εισαγωγείς και χρήστες, οι οποίοι εξακολουθούν να διαθέτουν ευρύ φάσμα πηγών εφοδιασμού στην Ένωση, η Επιτροπή συνήγαγε το συμπέρασμα κατά το στάδιο αυτό ότι δεν υπήρχαν επιτακτικοί λόγοι σύμφωνα με τους οποίους δεν ήταν προς το συμφέρον της Ένωσης να επιβληθούν μέτρα στις εισαγωγές του εξεταζόμενου προϊόντος καταγωγής της οικείας χώρας.

            8.   ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ

                  (218)

                  Με βάση τα συμπεράσματα που συνήχθησαν από την Επιτροπή όσον αφορά το ντάμπινγκ, τον κίνδυνο πρόκλησης ζημίας, την αιτιώδη συνάφεια και το συμφέρον της Ένωσης, θα πρέπει να επιβληθούν προσωρινά μέτρα, ώστε να αποτραπεί ο επικείμενος κίνδυνος σημαντικής ζημίας στον ενωσιακό κλάδο παραγωγής από τις εισαγωγές που αποτελούν αντικείμενο ντάμπινγκ.

            8.1.   Επίπεδο εξάλειψης της ζημίας (Περιθώριο ζημίας)

                  (219)

                  Για να καθοριστεί το επίπεδο των μέτρων, η Επιτροπή καθόρισε καταρχάς το ποσό του δασμού που είναι αναγκαίο για την εξάλειψη του κινδύνου πρόκλησης σημαντικής ζημίας. Σύμφωνα με τη νομολογία, τιμή-στόχος είναι η τιμή στην οποία ο κλάδος παραγωγής της Ένωσης μπορεί εύλογα να υπολογίζει υπό φυσιολογικές συνθήκες ανταγωνισμού, απουσία εισαγωγών που αποτελούν αντικείμενο ντάμπινγκ. Στην πρακτική των αποφάσεων της Επιτροπής, η τιμή-στόχος κανονικά υπολογίζεται καθορίζοντας το κόστος παραγωγής του ομοειδούς προϊόντος και προσθέτοντας το περιθώριο κέρδους στο οποίο ο κλάδος παραγωγής της Ένωσης θα μπορούσε εύλογα να υπολογίζει υπό φυσιολογικές συνθήκες ανταγωνισμού, απουσία εισαγωγών που αποτελούν αντικείμενο ντάμπινγκ.

                  (220)

                  Όσον αφορά τον καθορισμό κέρδους-στόχου, η Επιτροπή ανέλυσε πρώτα την πρόταση του καταγγέλλοντος, η οποία ζητούσε ποσοστό 12,9 %, το οποίο προέκυπτε από προηγούμενη απόφαση της Επιτροπής για το ίδιο προϊόν (30). Ωστόσο, αυτή η διαπίστωση προέρχεται από το έτος 2000 και τα δεδομένα των 15 και πλέον τελευταίων ετών δεν μπορούν να θεωρηθούν πλέον αντιπροσωπευτικά, δεδομένων των τεχνολογικών και οικονομικών αλλαγών στον κλάδο παραγωγής της Ένωσης έκτοτε.

                  (221)

                  Κατόπιν, η Επιτροπή εξέτασε τα δεδομένα κερδοφορίας του 2008, έτος το οποίο είχε θεωρήσει ως το πλέον αντιπροσωπευτικό έτος για ένα κατάντη προϊόν, και συγκεκριμένα για τα προϊόντα ψυχρής έλασης από χάλυβα (31). Το υπό εξέταση προϊόν της παρούσας έρευνας είναι όμοιο από πολλές απόψεις με ορισμένα πλατέα προϊόντα ψυχρής έλασης από χάλυβα (προϊόντα ψυχρής έλασης) για τους παρακάτω λόγους:

                              α)

                              Και για τα δύο προϊόντα (σιδηρομετάλλευμα και άνθρακας οπτανθρακοποίησης) ορισμένα κράματα αποτελούν μεγάλο μέρος του κόστους παραγωγής τους και υφίστανται παρόμοιες διαδικασίες (κλίβανος, έλαστρο θερμής έλασης).

                              β)

                              Όπως εξηγείται στην αιτιολογική σκέψη 26, το υπό εξέταση προϊόν αποτελεί πρώτη ύλη για την παραγωγή διαφόρων κατάντη προϊόντων χάλυβα προστιθέμενης αξίας, αρχίζοντας από τα προϊόντα ψυχρής έλασης.

                        Ως εκ τούτου, η Επιτροπή όρισε ένα περιθώριο κέρδους 14,4 %.

                  (222)

                  Ωστόσο, διάφορα στοιχεία εκείνης της περίπτωσης, τα οποία συνδέονται με ζημιογόνο ντάμπινγκ από την Κίνα και τη Ρωσία, δεν είναι παρόντα στην παρούσα περίπτωση, στην οποία η Επιτροπή εντόπισε κίνδυνο πρόκλησης ζημίας από τις κινεζικές εξαγωγές, ο οποίος περιλαμβάνει ανάλυση προοπτικών. Ειδικότερα, στην περίπτωση εκείνη, οι εισαγωγές σε χαμηλές τιμές από τις υπό έρευνα χώρες είχαν λάβει χώρα κατά την τετραετή περίοδο πριν από την περίοδο έρευνας.

                  (223)

                  Η Επιτροπή προσπάθησε κατόπιν να καθορίσει ένα κέρδος-στόχο με προσομοίωση του πώς θα είχε εξελιχθεί η ανάκαμψη του κλάδου παραγωγής της Ένωσης από την ύφεση που προκάλεσε η οικονομική και χρηματοπιστωτική κρίση το 2009, αν δεν είχε διακοπεί από τις μεγάλες σε όγκο κινεζικές εισαγωγές που προκαλούσαν συμπίεση των τιμών. Για τη διαδικασία αυτή, βασίστηκε σε περισσότερο πρόσφατα στοιχεία και σε μια ανάλυση προοπτικής που παρουσιάστηκε στη Επιτροπή Χάλυβα του ΟΟΣΑ τον Δεκέμβριο του 2013. Σε μια μελέτη με τίτλο «Laying the foundations for a financially sound industry» (Θέτοντας τα θεμέλια για έναν οικονομικά εύρωστο κλάδο παραγωγής), εξετάστηκε από εμπειρογνώμονες η κερδοφορία του παγκόσμιου κλάδου παραγωγής χάλυβα κατά τα πρόσφατα έτη και προσδιορίστηκε ένα μακροπρόθεσμο όριο κέρδους για την επίτευξη βιωσιμότητας. Συγκεκριμένα, η μελέτη προσδιόριζε το 17 % του παγκόσμιου μέσου όρου του περιθωρίου EBITDA (κέρδη προ τόκων, φόρων και αποσβέσεων) (32). Η έκθεση προσδιορίζει επίσης μέσο όρο 7 % του κόστους επένδυσης και μέσο κόστος του χρέους 3 %. Η Επιτροπή αφαίρεσε τους δύο αυτούς μέσους όρους και κατέληξε στο επίπεδο του 7 % για κέρδη προ φόρων (EBT). Απουσία άλλων αξιόπιστων στοιχείων, εξίσωσε τους αριθμούς αυτούς που αφορούσαν τον κλάδο παραγωγής του χάλυβα συνολικά με το υπό εξέταση προϊόν, καθώς τα πλατέα προϊόντα θερμής έλασης αντιπροσωπεύουν μεγάλο ποσοστό της παραγωγής ακατέργαστου χάλυβα.

                  (224)

                  Συμπερασματικά, η Επιτροπή κατέληξε προσωρινά στο στάδιο αυτό στο συμπέρασμα ότι ένα κέρδος-στόχος ύψους 7 % μπορεί να χρησιμοποιηθεί για τον υπολογισμό του κινδύνου του περιθωρίου ζημίας για τον ενωσιακό κλάδο παραγωγής πλατέων προϊόντων θερμής έλασης, αλλά θα διερευνήσει περαιτέρω αν είναι διαθέσιμα πιο ακριβή δεδομένα για το υπό εξέταση προϊόν.

            8.2.   Προσωρινά μέτρα

                  (225)

                  Θα πρέπει να επιβληθούν προσωρινά μέτρα αντιντάμπινγκ στις εισαγωγές του υπό εξέταση προϊόντος καταγωγής της οικείας χώρας, σύμφωνα με τον κανόνα του χαμηλότερου δασμού που προβλέπεται στο άρθρο 7 παράγραφος 2 του βασικού κανονισμού. Η Επιτροπή συνέκρινε τα περιθώρια ζημίας και τα περιθώρια ντάμπινγκ. Το ποσό των δασμών θα πρέπει να καθοριστεί στο επίπεδο των χαμηλότερων περιθωρίων ντάμπινγκ και ζημίας.

                  (226)

                  Βάσει των προαναφερομένων, οι προσωρινοί δασμολογικοί συντελεστές αντιντάμπινγκ, εκφρασμένοι σε τιμή CIF στα σύνορα της Ένωσης, πριν από την καταβολή τελωνειακού δασμού, θα πρέπει να έχουν ως εξής:

                              Εταιρεία

                              Περιθώριο ντάμπινγκ

                              Περιθώριο ζημίας

                              Προσωρινός δασμός αντιντάμπινγκ

                              Bengang Steel Plates Co., Ltd.

                              96,5 %

                              17,1 %

                              17,1 %

                              Hebei Iron & Steel Group

                              95,0 %

                              13,2 %

                              13,2 %

                              Jiangsu Shagang Group

                              106,9 %

                              22,6 %

                              22,6 %

                              Άλλες συνεργαζόμενες εταιρείες

                              100,1 %

                              18,0 %

                              18,0 %

                              Όλες οι άλλες εταιρείες

                              106,9 %

                              22,6 %

                              22,6 %

                  (227)

                  Οι ατομικοί για κάθε εταιρεία δασμολογικοί συντελεστές αντιντάμπινγκ που προσδιορίζονται στον παρόντα κανονισμό καθορίστηκαν βάσει των πορισμάτων της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της παρούσας έρευνας όσον αφορά τις εν λόγω εταιρείες. Οι εν λόγω δασμολογικοί συντελεστές εφαρμόζονται αποκλειστικά στις εισαγωγές του υπό εξέταση προϊόντος καταγωγής της οικείας χώρας και παραγωγής από τις αναφερθείσες νομικές οντότητες. Οι εισαγωγές του υπό εξέταση προϊόντος που παράγεται από οποιαδήποτε άλλη εταιρεία η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των οντοτήτων που συνδέονται με τις εταιρείες που αναφέρονται ρητώς, θα πρέπει να υπόκεινται στον δασμολογικό συντελεστή που ισχύει για «όλες τις άλλες εταιρείες». Δεν θα πρέπει να υπόκεινται σε κανέναν από τους ατομικούς δασμολογικούς συντελεστές αντιντάμπινγκ.

                  (228)

                  Μια εταιρεία μπορεί να ζητήσει την εφαρμογή αυτών των ατομικών δασμολογικών συντελεστών αντιντάμπινγκ σε περίπτωση αλλαγής της ονομασίας της οντότητας ή σύστασης νέας οντότητας παραγωγής ή πωλήσεων. Το αίτημα πρέπει να απευθύνεται στην Επιτροπή (33). Το αίτημα πρέπει να περιέχει όλες τις σχετικές πληροφορίες, περιλαμβανομένων των εξής: τροποποίηση των δραστηριοτήτων της εταιρείας που συνδέονται με την παραγωγή· εγχώριες και εξαγωγικές πωλήσεις που συνδέονται, για παράδειγμα, με την αλλαγή της επωνυμίας ή την αλλαγή των οντοτήτων παραγωγής και πωλήσεων. Η Επιτροπή θα επικαιροποιεί τον κατάλογο των εταιρειών με ατομικούς δασμούς αντιντάμπινγκ, αν αυτό δικαιολογείται.

                  (229)

                  Για να εξασφαλιστεί η ορθή επιβολή των δασμών αντιντάμπινγκ, ο δασμός αντιντάμπινγκ για όλες τις άλλες εταιρείες θα ισχύει όχι μόνο για τους παραγωγούς-εξαγωγείς που δεν συνεργάστηκαν στην εν λόγω έρευνα, αλλά και για τους παραγωγούς που δεν πραγματοποίησαν εξαγωγές στην Ένωση κατά την περίοδο της έρευνας.

            9.   ΤΕΛΙΚΕΣ ΔΙΑΤΑΞΕΙΣ

                  (230)

                  Στο πλαίσιο της χρηστής διοίκησης, η Επιτροπή θα καλέσει τα ενδιαφερόμενα μέρη να υποβάλουν γραπτές παρατηρήσεις και/ή να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών, εντός καθορισμένης προθεσμίας.

                  (231)

                  Τα συμπεράσματα σχετικά με την επιβολή προσωρινών δασμών είναι προσωρινά και μπορεί να τροποποιηθούν κατά το οριστικό στάδιο της έρευνας,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      1.   Επιβάλλεται προσωρινός δασμός αντιντάμπινγκ στις εισαγωγές ορισμένων πλατέων προϊόντων έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα, έστω και περιελιγμένων (συμπεριλαμβανομένων των προϊόντων που είναι κομμένα κατά μήκος και των «στενών φύλλων»), που έχουν υποβληθεί απλώς σε θερμή έλαση, μη επιστρωμένων ή επιχρισμένων με άλλο μέταλλο ούτε επενδυμένων.
      Το υπό εξέταση προϊόν δεν περιλαμβάνει:

                  —

                  προϊόντα ανοξείδωτου χάλυβα ή προϊόντα έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές,

                  —

                  προϊόντα από χάλυβα εργαλείων και προϊόντα από χάλυβα ταχείας κοπής,

                  —

                  προϊόντα, μη περιελιγμένα, χωρίς ανάγλυφα σχέδια, με πάχος μεγαλύτερο από 10 mm και με πλάτος 600 mm ή παραπάνω, και

                  —

                  προϊόντα, μη περιελιγμένα, χωρίς ανάγλυφα σχέδια, πάχους από 4,75 mm έως και 10 mm και πλάτους 2 050 mm ή παραπάνω.

            Το υπό εξέταση προϊόν υπάγεται σήμερα στους κωδικούς ΣΟ 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (κωδικός TARIC 7225191090), 7225 30 90, ex 7225 40 60 (κωδικός TARIC 7225406090), 7225 40 90, ex 7226 19 10 (κωδικός TARIC 7226191090), 7226 91 91 και 7226 91 99 και είναι καταγωγής Λαϊκής Δημοκρατίας της Κίνας.
      2.   Οι συντελεστές του προσωρινού δασμού αντιντάμπινγκ που εφαρμόζονται επί της καθαρής τιμής «ελεύθερο στα σύνορα» της Ένωσης, πριν από την καταβολή του δασμού, του προϊόντος που περιγράφεται στην παράγραφο 1 και παράγεται από τις εταιρείες που παρατίθενται κατωτέρω είναι οι ακόλουθοι:

                  Χώρα

                  Εταιρεία

                  Προσωρινός δασμολογικός συντελεστής

                  Πρόσθετος κωδικός TARIC

                  ΛΔΚ

                  Bengang Steel Plates Co., Ltd.

                  17,1 %

                  C157

                  Handan Iron & Steel Group Han-Bao Co., Ltd.

                  13,2 %

                  C158

                  Hebei Iron & Steel Co., Ltd. Tangshan Branch

                  13,2 %

                  C159

                  Hebei Iron & Steel Co., Ltd. Chengde Branch

                  13,2 %

                  C160

                  Zhangjiagang Hongchang Plate Co., Ltd.

                  22,6 %

                  C161

                  Zhangjiagang GTA Plate Co., Ltd.

                  22,6 %

                  C162

                  Άλλες συνεργασθείσες εταιρείες που απαριθμούνται στο παράρτημα I

                  18,0 %

                  Βλ. παράρτημα

                  Όλες οι άλλες εταιρείες

                  22,6 %

                  C999

            3.   Η εφαρμογή των ατομικών δασμολογικών συντελεστών που καθορίζονται για τις εταιρείες που αναφέρονται στην παράγραφο 2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, στο οποίο θα πρέπει να υπάρχει δήλωση που να φέρει ημερομηνία και υπογραφή υπαλλήλου της οντότητας που εκδίδει το τιμολόγιο, με αναφορά του ονόματος και της θέσης του/της, με την ακόλουθη διατύπωση: «Ο κάτωθι υπογεγραμμένος, βεβαιώνω ότι ο (όγκος) του (υπό εξέταση προϊόντος) που πωλήθηκε για εξαγωγή στην Ευρωπαϊκή Ένωση και περιλαμβάνεται στο παρόν τιμολόγιο κατασκευάστηκε από (επωνυμία και διεύθυνση εταιρείας) (πρόσθετος κωδικός TARIC) στ… [οικεία χώρα]. Δηλώνω ότι οι πληροφορίες που αναγράφονται στο παρόν τιμολόγιο είναι πλήρεις και ακριβείς.» Σε περίπτωση μη προσκόμισης του εν λόγω τιμολογίου, θα εφαρμοστεί ο δασμός που ισχύει για όλες τις άλλες εταιρείες.
      4.   Η θέση σε ελεύθερη κυκλοφορία εντός της Ένωσης του προϊόντος που αναφέρεται στην παράγραφο 1 υπόκειται στη σύσταση εγγύησης ίσης με το ποσό του προσωρινού δασμού.
      5.   Εκτός αν ορίζεται διαφορετικά, εφαρμόζονται οι ισχύουσες διατάξεις σχετικά με τους τελωνειακούς δασμούς.
      Άρθρο 2
      1.   Εντός 25 ημερολογιακών ημερών από την ημερομηνία έναρξης ισχύος του παρόντος κανονισμού τα ενδιαφερόμενα μέρη μπορούν:

                  α)

                  να ζητήσουν την κοινοποίηση των ουσιωδών πραγματικών περιστατικών και του σκεπτικού βάσει των οποίων εκδόθηκε ο παρών κανονισμός·

                  β)

                  να υποβάλουν εγγράφως τις παρατηρήσεις τους στην Επιτροπή· και

                  γ)

                  να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών.

            2.   Εντός 25 ημερολογιακών ημερών από την ημερομηνία έναρξης ισχύος του παρόντος κανονισμού, τα μέρη που αναφέρονται στο άρθρο 21 παράγραφος 4 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου μπορούν να υποβάλουν παρατηρήσεις σχετικά με την εφαρμογή των προσωρινών μέτρων.
      Άρθρο 3
      Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
      Το άρθρο 1 εφαρμόζεται για περίοδο έξι μηνών.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 6 Οκτωβρίου 2016.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 176 της 30.6.2016, σ. 21.

         (2)  Ο κανονισμός αυτός αντικαταστάθηκε από την 20ή Ιουλίου 2016 από τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου (κωδικοποιημένη έκδοση).

         (3)  ΕΕ C 58 της 13.2.2016, σ. 9.

         (4)  ΕΕ C 172 της 13.5.2016, σ. 29. Ανακοίνωση για την έναρξη διαδικασίας κατά των επιδοτήσεων σχετικά με τις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Λαϊκής Δημοκρατίας της Κίνας.

         (5)  ΕΕ C 246/08 της 7.7.2016, σ. 7. Ανακοίνωση για την έναρξη διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο ή άλλο κραματοποιημένο χάλυβα καταγωγής Βραζιλίας, Ιράν, Ρωσίας, Σερβίας και Ουκρανίας.

         (6)  Τα προϊόντα αυτά δεν περιλαμβάνονται κατόπιν αιτήματος εξαίρεσης από το προϊόν (βλ. αιτιολογική σκέψη 29 και εξής).

         (7)  Η διεργασία ψυχρής έλασης ορίζεται ως το πέρασμα φύλλων ή ταινιών –που προηγουμένως έχουν υποβληθεί σε θερμή έλαση και χημική αποξείδωση– μέσω ψυχρών κυλίνδρων, ήτοι κάτω από τη θερμοκρασία μαλάκυνσης του μετάλλου.

         (8)  Αυτά τα χημικά στοιχεία είναι μεταξύ άλλων: βολφράμιο, μολυβδαίνιο, χρώμιο και βανάδιο.

         (9)  Καναδάς, Νότια Αφρική, Ταϊλάνδη, Ινδία, Μαλαισία, Μεξικό, Βιετνάμ, Τουρκία, Ρωσία, Ουκρανία και Βραζιλία.

         (10)  Εκτελεστικός κανονισμός (ΕΕ) 2016/1328 της Επιτροπής (ΕΕ L 210 της 4.8.2016, σ. 20).

         (11)  Παγκόσμιος Οργανισμός Εμπορίου, WT/DS132/R, 28 Ιανουαρίου 2000, Mexico — Anti-dumping investigation of high fructose corn syrup (HFCS) from the United States — Report of the Panel [Μεξικό — έρευνα αντιντάμπινγκ σχετικά με το σιρόπι αραβοσίτου με υψηλή περιεκτικότητα σε φρουκτόζη (HFCS) καταγωγής Ηνωμένων Πολιτειών της Αμερικής — Έκθεση της ειδικής ομάδας], παράγραφος 7.140, σ. 214. Η ειδική ομάδα του Παγκόσμιου Οργανισμού Εμπορίου αποφάνθηκε τα εξής: «προκειμένου να καταλήξουμε ότι υφίσταται κίνδυνος πρόκλησης σημαντικής ζημίας σε έναν εγχώριο κλάδο παραγωγής, ο οποίος δεν υφίσταται προφανή ζημία επί του παρόντος, παρά τις επιπτώσεις από τις εισαγωγές που αποτελούν αντικείμενο ντάμπινγκ κατά την περίοδο της έρευνας, είναι απαραίτητο να κατανοηθεί η τρέχουσα κατάσταση του κλάδου παραγωγής ως ιστορικό. Μόνο το γεγονός ότι οι εισαγωγές που αποτελούν αντικείμενο ντάμπινγκ θα αυξηθούν και θα επιφέρουν δυσμενείς επιπτώσεις στις τιμές, δεν οδηγεί αφ' εαυτού στο συμπέρασμα ότι ο εγχώριος κλάδος παραγωγής θα υποστεί ζημία — αν ο κλάδος παραγωγής βρίσκεται σε πολύ καλή κατάσταση ή αν επιδρούν άλλοι παράγοντες, οι εισαγωγές που αποτελούν αντικείμενο ντάμπινγκ ενδέχεται να μην προκαλέσουν ζημία».

         (12)  Απόφαση του Δικαστηρίου της 7ης Απριλίου 2016, υπόθεση C-186/14, σκέψη 72, που επικυρώνει την απόφαση του Γενικού Δικαστηρίου της 29ης Ιανουαρίου 2014 στην υπόθεση T-528/09, Hubei Xinyegang Steel Co. Ltd κατά Συμβουλίου της Ευρωπαϊκής Ένωσης.

         (13)  World Steel in figures 2015 (Η παγκόσμια χαλυβουργία σε αριθμούς, 2015), World Steel Association, σ. 14, http//www.worldsteel.org/publications/bookshop/product-details.~World-Steel-in-Figures-2015~PRODUCT~World-Steel-in-Figures-2015~.html

         (14)  COM(2016) 155 final, Βρυξέλλες, 16.3.2016, Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων, Χαλυβουργία: Εξασφάλιση βιώσιμης απασχόλησης και ανάπτυξης στην Ευρώπη, σ. 2.

         (15)  ΟΟΣΑ, DSTI/SU/SC(2015)8/Final, Διεύθυνση Επιστήμης, Τεχνολογίας και Καινοτομίας, Capacity developments in the world steel industry (Εξελίξεις στην παραγωγική ικανότητα της παγκόσμιας χαλυβουργίας), Πίνακας 1, σ. 10, http://www.oecd.org/officialdocuments/publicdisplaydocumentpdf/?cote=DSTI/SU/SC(2015)8/FINAL&docLanguage=En

         (16)  World Steel Association, World Steel in Figures 2016 (Η παγκόσμια χαλυβουργία σε αριθμούς, 2016), πίνακας «major steel-producting countries 2014 and 2015» (κύριες χώρες παραγωγής χάλυβα 2014 και 2015), σ. 9, http://www.worldsteel.org/media-centre/press-releases/2016/World-Steel-in-Figures-2016-is-available-online.html

         (17)  OECD Directorate for Science, Technology and Innovation (2015): Excess capacity in the global steel industry: the current situation and ways forward (ΟΟΣΑ, Διεύθυνση Επιστήμης, Τεχνολογίας και Καινοτομίας (2015): Πλεονάζουσα ικανότητα παραγωγής στην παγκόσμια χαλυβουργία: η τρέχουσα κατάσταση και νέοι δρόμοι), Technology and Industry Policy Papers, No. 18, OECD Publishing, σελίδες 5 και 6. http://dx.doi.org/10.1787/5js65x46nxhj-en

         (18)  Παρατηρήσεις Dentons εκ μέρους της Κινεζικής Ένωσης Σιδήρου και Χάλυβα (CISA) και των μελών της, Comments in the anti-dumping proceeding concerning imports of certain hot-rolled flat products of iron, non-alloy or other alloy steel originating the People's Republic of China (Σχόλια για τη διαδικασία αντιντάμπινγκ σχετικά με τις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Λαϊκής Δημοκρατίας της Κίνας), 21 Μαρτίου 2016, παράγραφος 24, σελίδα 7.

         (19)  Άρθρο Reuters, «China's zombie steel mills fire up furnaces, worsen global glut», http://in.reuters.com/article/china-steel-overcapacity-idINKCN0XI070

         (20)  Άρθρο Reuters, «BHP says over 50 million tonnes of steel capacity restarted in China», http://www.reuters.com/article/us-bhp-china-idUSKCN0YA09E

         (21)  June 2016 crude steel production, World Steel Association, media centre (Ιούνιος 2016 — παραγωγή ακατέργαστου χάλυβα, Παγκόσμια Ένωση Χάλυβα, Κέντρο Τύπου), https://www.worldsteel.org/media-centre/press-releases/2016/June-2016-crude-steel-production0.html

         (22)  World Steel Association, Steel Statistical Yearbook 2015 (Στατιστική επετηρίδα χάλυβα 2015), πίνακας 1 στη σελίδα 2 και πίνακας 13 στη σελίδα 35, http://www.worldsteel.org/statistics/statistics-archive/yearbook-archive.html

         (23)  Το δείγμα αποτελούνταν από 679,4 εκατομμύρια τόνους κινεζικών εξαγωγών του ομοειδούς προϊόντος για το έτος 2015 και 343,8 εκατομμύρια τόνους κινεζικών εξαγωγών του ομοειδούς προϊόντος για το πρώτο εξάμηνο του 2016.

         (24)  Worldsteel Short Range Outlook 2014 — 2015, World Steel Association, https://www.worldsteel.org/media-centre/press-releases/2015/worldsteel-Short-Range-Outlook-2015-2016.html

         (25)  Βλ. επίσης αιτιολογική σκέψη 103 για την ελαφρά μείωση στα αποθέματα των ενωσιακών παραγωγών που συμπεριλαμβάνονται στο δείγμα, ως ποσοστό της παραγωγής.

         (26)  Βλ. επίσης αιτιολογική σκέψη 100 για την ελαφρά μείωση στα αποθέματα των ενωσιακών παραγωγών που συμπεριλαμβάνονται στο δείγμα, ως ποσοστό της παραγωγής.

         (27)  «European steel producers on the offensive, but will price increases stick?» Άρθρο, http://blogs.platts.com/2016/04/05/european-steel-producers-on-offensive/

         (28)  World Steel Association, The Chinese steel industry, A monthly update for world steel members (Η κινεζική χαλυβουργία, Μηνιαία ενημέρωση για τα διεθνή μέλη χάλυβα), τεύχος 115, Ιούνιος 2016.

         (29)  Όπως αναφέρεται στην αιτιολογική σκέψη 3, στις 7 Ιουλίου 2016 η Επιτροπή κίνησε έρευνα για τις εισαγωγές του ίδιου προϊόντος καταγωγής, μεταξύ άλλων, Ρωσίας. Ωστόσο, η κίνηση δεν προδικάζει το αποτέλεσμα της έρευνας.

         (*)  ΟΟΣΑ, DSTI/SU/SC(2015)8/Final, Διεύθυνση Επιστήμης, Τεχνολογίας και Καινοτομίας, Capacity developments in the world steel industry (Εξελίξεις στην παραγωγική ικανότητα της παγκόσμιας χαλυβουργίας), Πίνακας 1, σ. 10, http://www.oecd.org/officialdocuments/publicdisplaydocumentpdf/?cote=DSTI/SU/SC(2015)8/FINAL&docLanguage=En

         (**)  World Steel Association, Steel Statistical Yearbook 2015 (Στατιστική επετηρίδα χάλυβα 2015), πίνακας 1 στις σελίδες 1 και 2 και πίνακας 13 στη σελίδα 35, http://www.worldsteel.org/statistics/statistics-archive/yearbook-archive.html

         (***)  ΟΟΣΑ, DSTI/SU/SC(2015)8/Final, Διεύθυνση Επιστήμης, Τεχνολογίας και Καινοτομίας, Capacity developments in the world steel industry (Εξελίξεις στην παραγωγική ικανότητα της παγκόσμιας χαλυβουργίας), Πίνακας 1, σ. 10, http://www.oecd.org/officialdocuments/publicdisplaydocumentpdf/?cote=DSTI/SU/SC(2015)8/FINAL&docLanguage=En

         (****)  World Steel Association, Steel Statistical Yearbook 2015 (Στατιστική επετηρίδα χάλυβα 2015), πίνακας 1 στις σελίδες 1 και 2 και πίνακας 13 στη σελίδα 35, http://www.worldsteel.org/statistics/statistics-archive/yearbook-archive.html

         (30)  Βλ. απόφαση αριθ. 284/2000/ΕΚΑΧ της Επιτροπής, της 4ης Φεβρουαρίου 2000, για την επιβολή οριστικού αντισταθμιστικού δασμού στις εισαγωγές ορισμένων πλατέων προϊόντων έλασης από σίδηρο ή από μη κραματοποιημένο χάλυβα, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Ινδίας και Ταϊβάν, για την αποδοχή αναλήψεων υποχρεώσεων που πρότειναν ορισμένοι παραγωγοί-εξαγωγείς και για την περάτωση της διαδικασίας όσον αφορά εισαγωγές καταγωγής Νοτίου Αφρικής, ΕΕ L 31, 2000, σ. 44, αιτιολογική σκέψη 338.

         (31)  Βλ. εκτελεστικό κανονισμό (ΕΕ) 2016/1328 της Επιτροπής, της 29ης Ιουλίου 2016, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων πλατέων προϊόντων ψυχρής έλασης από χάλυβα καταγωγής Λαϊκής Δημοκρατίας της Κίνας και Ρωσικής Ομοσπονδίας, ΕΕ L 210, 2016, σ. 1, αιτιολογική σκέψη 156.

         (32)  McKinsey & Company, Laying the foundations for a financially sound industry, (Θέτοντας τα θεμέλια για έναν οικονομικά εύρωστο κλάδο παραγωγής), Συνεδρίαση της Επιτροπής Χάλυβα του ΟΟΣΑ της 5ης Δεκεμβρίου 2013, σ. 7.

         (33)  European Commission, Directorate-General for Trade, Directorate H, Rue de la Loi 170, 1040 Brussels, Βέλγιο.

         ΠΑΡΑΡΤΗΜΑ

                     Χώρα

                     Επωνυμία εταιρείας

                     Πρόσθετος κωδικός TARIC

                     ΛΔΚ

                     Angang Steel Company Limited

                     C150

                     ΛΔΚ

                     Inner Mongolia Baotou Steel Union Co., Ltd.

                     C151

                     ΛΔΚ

                     Jiangyin Xingcheng Special Steel Works Co., Ltd.

                     C147

                     ΛΔΚ

                     Shanxi Taigang Stainless Steel Co., Ltd.

                     C163

                     ΛΔΚ

                     Shougang Jingtang United Iron & Steel Co., Ltd

                     C164

                     ΛΔΚ

                     Maanshan Iron & Steel Co., Ltd

                     C165

                     ΛΔΚ

                     Rizhao Steel Wire Co., Ltd.

                     C166

                     ΛΔΚ

                     Rizhao Baohua New Material Co., Ltd.

                     C167

                     ΛΔΚ

                     Tangshan Yanshan Iron and Steel Co., Ltd.

                     C168

                     ΛΔΚ

                     Wuhan Iron & Steel Co., Ltd.

                     C156